SunOnline: #VAAHAKA: Fire and Ice (13)\nފަޔަރ އެންޑް އައިސް (13)\nއައިޝާ ނަސީމް 20 Jun 2019, 08:22\nފެންޑާގައި ޖަނާހުވެސް ހުރީ ރަސްމީކޮށެވެ. ގަމީހާއި ކަޅުފަޓުލޫނެއްގައި ކަރުގައި ސްޓެތޯ އަޅުވާލައިގެން ހުރެފައި ހީލިއެވެ.\n"އާރިޒް. އުފާވެރި ޚަބަރެއް އެބައޮތް..." ޖަނާހުގެ މޫނުމަތި އަލިކަމުން ދިއްލިފައިވާ ފަދައެވެ." އަހަރެމެންނަށް އަވަށްޓެރިން ލިބިއްޖެ. މިހިރަ ގެއަށް ކޮންމެވެސް ބަޔަކު އަތުވެއްޖެ."\n"އެދެން ޖަނާ އުފަލުން ހުރިހާދަތްކޮޅު ދައްކާލާވަރުގެ ޚަބަރެއްތަ. އަހަންނަށް ގައިމު އުފަލެއް ނުލިބުނު. މިނިވަންކަން ހަނިވާނެ. ވިންޑޯ އާއި ދިމާލުން މީހެއްގެ ހަރަކާތް ފެނުނުހެން ހީވެފައި ހިތަށް އެރިއޭ........ " އާރިޒް ޖަނާހުއާއި އެއް ހަމައެއްގައި ހިނގަމުންގޮސް ގޭޓުން ނުކުތެވެ.\n"ދަންވަރު ފްލައިޓުން ކަން ނޭގޭ އެމީހުން އައީ. ފެންބޯންވެގެން ތިރިއަށް އައިވަގުތު މާ އަޑުގަދަވެގެން ބެލްކަންޏަށް ނުކުމެ ބަލައިލިއިރު ބެކްޕެކް އަޅުވާފައި ހުރި ގާލް އެއްފެނުނު. އާރިޒްނަމަ ބިރުން ފެއިންޓްވާނެ. ދަންވަރު އެކުއްޖާވެސް ފެންނާނީ ޖިންނިއެއްހެން ވިއްޔަ. އާނ. މިއަންނަނީ ޑޮކްޓަރ އެރިކް. އަސްލު އަހަރެން ބުނަންއުޅުނު އުފާވެރި ޚަބަރަކީ މިއީ. އެރިކް އަހަރެމެންގެ ހޮސްޕިޓަލުގެ ބޯޑުގެ މެމްބަރަކަށް ވެއްޖެ................"\n"އެ ކިހިނެއް؟ އެރިކް މީހުންގެ ހިތްތައް އަތުލަން ކޮން އުކުޅެއް ބޭނުންކުރީ؟ ކުރީ ދުވަހު އިސްތަށިގަނޑު ނުކޮށައިގެން އޮފީހަށް ގެންގޮއްސަ އިންޒާރުކޮށްފަވެސް ވެރިކަން ދިނީ. ގޯހެއްނޫން......." އާރިޒް އެގެއާއި އަރާ ހަމަވެފައި ބަލައިލީ ފަރުވާކުޑަގޮތަކަށެވެ. މިގެއަށް އައި ބަޔަކާއިމެދު ހިތުގައި ޝައުގު ހުރެގެނެއް ނޫނެވެ.\nއާރިޒް ޑިއުޓީ ނިންމާފައި އައިއިރު އާރިކްމެން އުޅުނީ ކުޅި ނޫޑުލްސް ސޫޕް ހަދައިގެންނެވެ. ރަހަ ބަލައިލުމުން ކަންފަތުންވެސް ދުންއަރާފަދައެވެ. މަޑުފިޔާތޮށިކުލައިގެ ތުންފަތުގެ ކުލަގަދަވެ ލޭ އޮހިގެންފާނެފަދައެވެ. އެރިކް "ހޮޓް"ކަމުން އަލިފާނެކޭ އެއްފަދަވާއިރު އޭނަ ގަޔާވަނީވެސް ކުޅިކަން ގަދަ އެއްޗެއްސޭ ކިޔާފައި ޖަނާހު ނިކަން ދިމާކުރާނެއެވެ. ކުޅި އެއްޗެއްވިއްޔާ އޭގައި ހުރިހާ ރަހައެއް ބަރާބަރަށް ހުންނަން ޖެހޭނެއެވެ. އާރިޒްއާއި އާރިކްއަދި ޖަނާހު ސަކަރާތްޖަހަން ތިބެ ކައިގެން އޭނަ ވަނީ ކޮޓަރިއަށެވެ. މޫސުމް ގޯސްވުމުންގެ ސަބަބުން ދޭތެރެއަކުން ބޯކޮށް ވާރޭވެހިގަނެއެވެ. ގުގުރައިލާއިރު ބިރުން ހިތްތައް ރޫރޫއަޅާލައެވެ. ވިދުވަރުގެ އަލިން ލޯ ތަރަތަރަޖަހައިގެން ދެއެވެ. ޖަންބުގަހާއި ފިނިފެންމާގަސްތަކުގެ ފަތްތަކުގައި ފެންތިކިތައް ހަރުލާފައިވާއިރު ހުދު ޖަވާހިރުތައް ފަދައިން ދަޅައަރައެވެ. ނިކަން ހިތްގައިމެވެ. އާރިޒް ބެލްކަނީގެ ބިއްލޫރިގަނޑުން ބޭރަށް ބަލައިލިއެވެ. ނަޒަރުގޮސް ހުއްޓުނީ އަވަށްޓެރިގޭގެ ބެލްކަނީގެ ދޮރު އަޑާއަށް ހުޅުވާފައި ނުކުތް ދޮން ދޮން އަންހެންކުއްޖެކަށެވެ. ޓީޝާޓުފޮތީގެ ފިޔާތޮށި ހެދުމަކާއި ޓައިޓެއްލާފައި ބޮލުގައި ކުޑަ ސްކާފެއް އަޅާފައެވެ. ދިވެހި ކުއްޖަކާ ވައްތަރެއް ނޫނެވެ.\nއެ ނާޒުކް އަންހެންކުއްޖާ ނިކަން ހެވިފައިހުރެ މާތަކާއިއެކު ސެލްފީއެއް ނެގިއެވެ. އަތްފޯރުކޮށްލާފައި ގަހުގައި ފޮޅިފައި އިން ފިނިފެންމަލެއް ބިނދެލާފައި ނޭފަތުގައި ޖައްސައިލިގޮތުން މަލަށް ލޯބިކުރާ ކުއްޖެއްކަން އެނގުނެވެ.\n"ހޭއި.......ކީއްވެ ހުއްދަނެތި މާ ބިންނަނީ؟ " އާރިޒް ބެލްކަންޏަށް ނުކުމެ ރެއިލިންގަ އަތް އަޅުވައިލިއެވެ. އެކުއްޖާ ސިހި ބަލައިލާފާ ދެލޯ ބޮޑުކޮށްލިއެވެ.\n"އަންހެންކުދިން ވައްކަންކުރާކަމެއް ނުދަންނަން. މަލެއް ބިނަސް އެވެސް ވާނީ ހަމަ ވައްކަން ކުރިކަމަށޭ. ރޯޒް ތީފް....................." އާރިޒް އެކުއްޖާ ރުޅިއަރުވައިލަން މަސައްކަތްކުރިއެވެ.\nއަންހެންކުއްޖާ ލޯ ކުޑަކޮށްލާފައި ބަލައިލީ ރުޅީގެ ނަޒަރަކުންނެވެ. ބާރުބާރަށް ހިނގާލާފައިގޮސް ދޮރު ލައްޕާ ތަންޑު އަޅުވާލުމުން އާރިޒް ހުޅުވާނެ އިރަކަށް އިންތިޒާރުކުރިއެވެ. ހާދަ ކުޑަ ބައްދަލުވުމެކެވެ. އެކަމަކު އަދިވެސް ފެންނާނެކަމާއިމެދު އޭނަ ޝައްކެއް ނުކުރެއެވެ. ދެމީހުންގެ ބެލްކަނީ މިހިރީ ދާދި ކައިރީގައެވެ. އަޑު ފޯރާހާ ކައިރިއެވެ. އަވަށްޓެރިންނެވެ. ބީރައްޓެހިންނަށްވިޔަސް ފުރަތަމަ ބައްދަލުވުމުން ދެމެދުގައި އޭނަ ވާހަކަ ދައްކައިފިއެވެ. ފުރަތަމަ ނަޒަރުން އަންހެންކުއްޖާގެ ހިތުގައި އޭނައާއިމެދު އިހުސާސްތަކެއް އުފެދިއްޖެއެވެ. ރުޅިވެރިކަމަކީވެސް އިހުސާސެއް ނޫންހެއްޔެވެ. ކޮންމެހެން ފެންނައިރަށް ހިތާވާކަށް ނުޖެހޭނެއެވެ. އަންހެންކުދިން ފިނިފެންމަލަށް އެހުންނަ ވަރުގަދަ ލޯތްބަކާއިމެދުވެސް އާރިޒް ހައިރާންވިއެވެ.\nކުޑަދޮރުގައި ދަމާފައިވާ ތުނި ފަރުދާގެތެރެއިން އެތެރެ ފެންނަވަރު ނުވިޔަސް މީހަކު ހަރަކާތްތެރިވާކަން އެނގުނެވެ. ވާރޭ ވެހެން ފެށުމުން އާރިޒް އެތެރެއަށްވަދެ އެނދުގައި އިށީދެ ގިޓާނެގިއެވެ. ހިތާމަވެރި ރާގެއްކުޅެލިއެވެ. ހިތުގެ ފުންމިނުގައި ބީހިލާފަދަ އަސަރެއް އެ ރާގުގައިވިއެވެ. ގިޓާގެ ނަރުތަކުގައި އަތް ހިންގައިލުމާއިއެކު ސިކުނޑީގެ ކަނަކުން ކޮންމެވެސް ކަހަލަ ހަދާންތަކެއް ފްލޭޝްވާން އުޅެފައިވެސް ފަނޑުވެގެންގޮސް ނެތިދެއެވެ. ސިކުނޑިއަށް ބާރުލުމުން ބޮލުގައި ރިއްސުން ނޫންކަމެއް ވަނީއެއް ނޫނެވެ. އަމިއްލަ ނަފުސަށްވެސް ފޫހިވިއެވެ. އޭނައަކީ ދެން ފަހެ އާއިލާއެއް ނެތް މީހަކުބާވައެވެ. މަންމައަކާއި ބައްޕައަކާއި ނުލާ ދުނިޔެއަކަށް ނާންނާނެއެވެ. މައިމީހާވެސް އޭނަ އުފަންކޮށްފައި އެދިޔައީ ކޮންތާކަށްހެއްޔެވެ؟ އޭނަ ނެގީ ކުޑަކުދިންގެ ހިޔާކަހަލަ ތަނަކުންހެއްޔެވެ.\n"ރޯޒް ޕްލޭސް"ގައި ކަރަންޓު މައްސަލަޖެހުން އާއްމެވެ. އެކަމާއި ހުރެ އެތައްފަހަރު އިލެކްޓްރިކް މަސައްކަތްކުރާ މީހުން ގެނެވުނެވެ. ބޮކިތައް އަނދާލެއް ގިނަކަމުން އެންމެފަހުން އާރިކް ނިންމީ އުއްބައްތިތަކާއި ފާނޫޒުތައް ގެންގުޅުމަށެވެ. އިހުގެ ގެއެއްވީމަ ބޮކިތަކާއި ނުގުޅޭ ކަމަށާއި ރީތިވާނީ ފާނޫޒުފަދަ އާސާރީ އެއްޗެހިން ކަމުގައި އާރިކް ބުނެލީ ނިކަން ހަމަޖެހިފައެވެ. އާރިޒްގެ ހިތް ޝައްކާއި ވަހުމުން ފުރުނެވެ. މިގޭގައި ޖިންނިން ދިރިއުޅެނީ ބާވައެވެ. އޭނައަށް ފެންނަ ހުވަފެންތައް ގުޅިފައިވަނީ ކޮން ހަގީގަތަކާހެއްޔެވެ. އާރިކްމެންގެ ޚަބަރެއް ނުވެގެން ސިޓިންރޫމަށް ނުކުތްއިރު ޖަނާހު ކުރަން އިން ކަމެއް ފެނި އާރިޒް ގާތަށް ހިނި އައެވެ. ޖަނާހު އާރިކްއަށްޓަކާ އަންހެންވެރިން ކުރާކަހަލަ މަސައްކަތްކޮށްދެނީ ކީކޭ ހިތަށް އަރައިގެން ހެއްޔެވެ؟ އޭނަ އާރިކްގެ އިސްތަށިގަނޑު ގަތާލަދެނީއެވެ. އެވަރުގަދަ އިސްތަށިގަނޑުގައި ހިފާ ކިތަންމެ ބާރަށް ލުތްކެއް ޖެހިޔަސް ވާފަށެކޭ ތަފާތެއް ނުހުރެއެވެ. އަންހެންކުދިން ހަސަދަވެރިވާނެވަރުގެ ވަރުގަދަ އިސްތަށިގަނޑެކެވެ.\n"އާރިޒްވެސް އިސްތަށިގަނޑު ދިގުކޮށްލައިފިއްޔާ ގަތާލަދޭނަމޭ. މިހާރު ތި އިސްތަށިކޮޅު ކުރުކަމުން އިންޗިއެއްވެސް ހަމަނުވެއެއްނު...."\n"އައްޗި މަށެއް ނޫޅެން..." އާރިޒް އަޅި ދެލޮލަށް ފާނޫޒް އަލި އެޅިފައިވާއިރު ވައިލެޓްކުލައެއް އަރައެވެ. އަޅިދެލޮލަށް އެކި ކަހަލަ އަލި އެޅުމުން ކުލަބަދަލުވަނީ ހެއްޔެވެ؟ ޖަނާހުއަށް އެކަން ފާހަގަކުރެވޭތާ ކިތަންމެ ދުވަހެކެވެ. އާރިޒްއެކޭ އެއްފަދައިން އާރިކްގެ ދެލޮލަކީވެސް ކުލަ ބަދަލުވާ ދެލޮލެވެ. ބައެއްފަހަރު ނޫކުލައެވެ. ފެހިކުލައެވެ. އަޅި ކުލަ އަދި މަޑުމަޑު ދަނބުކުލަވެސް މެއެވެ. އެހާ ރީތި ލޮލެއް ޖަނާހުވެސް ދެކެފައެއްނުވެއެވެ.\n"ޔޫ އާ ޖެލަސް ޑާލިން............" އާރިކް ޖެއްސުމަށް އާރިޒްގެ ފައި ދަތި އަޅުވާލުމުން އަނގަވަތަށް ވެއްޓުނުގޮތަށް ދޫލަމަތީ ޖެހުމުން ޖަނާހުވެސް އާރިކްއާއި ދިމާލަށް ހަޅޭއްލަވައިގަތެވެ. މަޖަލަކަށްވެސް އަނިޔާވާފަދަ ޖެއްސުން ނުކުރަން އޭނަ ހަދާންކޮށްދި ދީ ވަރުބަލިވެއްޖެއެވެ. އާރިޒްއަށް ތަދުގެ އިހުސާސެއް ނުކުރެވޭކަމީ ނަސީބެކެވެ.\nރޭގަނޑު ކާންވެގެން އާރިޒް ތިރިއަށް ފޭބިއެވެ. އާދައިގެ މަތިން މޭޒުމަތި އަގުހުރި ކާނާތަކުން ފުރިފައެވެ. ބިއްލޫރި ޖަގުތަކުގައި މީރު ބުއިންތަކެވެ. މޭވާ ވަށިގަނޑުގައި ތާޒާ މޭވާތަކެވެ. އާރިކްގެ މުއްސަދިކަމާއި ހައިބަވަންތަކަން ގޭތެރޭގެ ކޮންމެ ދިމާލަކަށްބެލިޔަސް ފެންނާން ހުރެއެވެ. އާރިޒް ޕީޗެއް ނަގާފައި އަނގައިގާޖެހުމުން އޭގެ މީރުކަމާއި ފޮނިކަމުން އަނގަޔަށް ވިރުނުފަދައެވެ.\n"ހެލޯ ބޭބީ ބްރަދާ...." އާރިކް ބަލައިލީ ލޯބިން ފުރިގެންވާ ނަޒަރަކުންނެވެ. އާރިޒްކަޅި އަޅައިލިއެވެ. އެނަމުން ނުކިޔަން އޭނަ ތަކުރާރުކޮށް އިންޒާރު ދިން އަދަދެއް ނޭގެއެވެ.\n"އަވަށްޓެރިގޭ މަންމައާއި ބައްދަލުވި. މަންމައާއި އަންހެންކުދިން މިކޮޅަށް ދިރިއުޅުން ބަދަލުކުރީޔޯ......................." އާރިކް ބުނެލިއިރު ލާނެތް ހިންޏެއް އައިސްފައެވެ.\n"އެރިކް އެގޭ ކުއްޖަކާއި އިންނަން ރަގަޅުވާނެ. އޭރުން މަދާ އިން ލޯއަށް ވީނު......" އާރިޒް ފްރިޖް ހުޅުވާލާފައި އައިސްކްރީމްތަށްޓެއް ނެގިއެވެ.\n"އެނގެއެއްނު މަށަކަށް އެންމެ އަންހެނަކުން ނުފުދޭނެކަން..."\n"ހުވާ؟ ހާދަ ވަރުގަދަ މީހެކޭ......"\n"މަގޭ ޓްވިންއަށްމި ވީ އަންހެންކުއްޖެއްހާ ވީކް ބަލިކަށި ފުރާނައެއް. މިކުއްޖާގެ ހިމާޔަތުގައި ގާޑަކަށް މަ ހުންނަން ޖެހޭ.....................މިނޫން ދުވަހެއް ނާންނާނެ ދޯ.." އާރިކް ޖަނާހުއަށް ނިތް އެއްލުމުން އޭނަ އެއްބައިވުމުގެ ގޮތުން ބޯ ޖަހައިލިއެވެ. އާރިޒް ޅަކޮށްގެން އުޅޭތީ ބައެއްފަހަރު ރުޅިއަޔަސް އެދެމީހުން އެކުވެރިންނެކޭ އެއްފަދައިން ބޭބެއިންގޮތުގައި ދެކެވުމުން ހިތްހަމަޖެހުމެއް އިހުސާސްކުރެވެއެވެ. ވާހަކައިގާ ތިބެ ކެއުން ނިންމާލުމަށްފަހު ކޮފީއަކަށޭ ކިޔާފައި ކުރިމަތީގައި ހުރި ރެސްޓޯރެންޓަށް ދާން ނުކުތެވެ. ރެސްޓޯރެންޓް ހުންނަނީ ހޮޓަލުގެ އެންމެ މަތީ ފަންގިފިލާގައިކަމުން ހިތްގައިމެވެ. އެޒުވާނުން ފެނުމުން ކައުންޓަރުގައި ތިބި އަންހެންކުދިން މޮޔަވާވަރުވިއެވެ. ފިލްމީތަރިން ފެނުމުން ވާވަރުވެ އަނގަމަތީ އަތްއަޅައިގެން ރަކި ހުނުން ހީލާ ނުވީތާކަށް އިއްވަން ތައުރީފުގެ ކުރިއެވެ. އާރިކްގެ ރިހިކުލައިގެ އިސްތަށިގަނޑު ރީތިވެގެން ނުބެހޭ މީހެއްވެސް ނެތެވެ. ފިރިހެނުންނަށްވެސް އޭނަގެ އެހުންނަ ވަރުގަދަކަމާއި ފިރިހެންކަމަށް ހަސަދަވެރިވެވޭއިރު އޭނަދެކެ ޖެހިލުންވާފަދަ ގޮތެއްވެސް ހުރެއެވެ. އާރިޒް މެން ވަރަށް ފޯރިއާއިއެކު ދައްކަމުން ދިޔަ ވާހަކައިގެ މައުޟޫއަކީ ޕްރިމިއާ ލީގް މެޗްތަކެވެ. އަދި އާރިކް ފެރާރީ ކާރެއް ގެންނަން އުޅޭތީ އެކަމާއި ދެއެކުވެރިންވެސް މާ ވަރަކަށް އުފާވެ ހެވި ދިއްލިފައެވެ.\nދެތިން ދުވަސް ފާއިތުވީއިރު އަވަށްޓެރި ގޭގެ އަންހެންކުއްޖާގެ ޚަބަރެއް ނުވިއެވެ. އާރިޒް ގިނަގިނައިން ބެލްކަންޏަށް ނުކުންނައިރު ދެލޯ ބޭގަރާރުވަނީ އެޕަރީ ދެކޭހިތުންނެވެ. ވަކިކަމަކު ނޫނެވެ. އެކުއްޖާ ރުޅިއަރުވައިލާހިތުންނެވެ.\nއާރިޒް ކޮފީތަށި ހިފައިގެންގޮސް ކުޑަކޮށް ގުދުވެ ރެއިލިންގާ އަތްއަޅުވާލައިގެން ހުއްޓުނެވެ. ހުދު ޖަވާހިރުތައް ކަޅުސާލަކަށް އުކާލާފައިވާ ފަދައިން އުޑުމަތީގައި ތަރިތައް ވިދާ މަންޒަރުން ހިތްތަކަށް އުފާލިއްބައިދޭނެއެވެ. ވައިރޯޅީގައި ހިފާލާފައިވަނީ ފިނިފެންމަލުގެ ލުއި ސެންޓުވަހެވެ. އެ ހިތްގައިމު މާހައުލަށް ބަލަން ހުރެފައި ގަސްތަކުގެ ތެރެއިން އަލިފާން އަނދާތަން ފެނިފައި އާރިޒް ސިހޭގޮތްވިއެވެ. ލޯ ފޮހެލާފައި ބަލައިލިއިރު އެ މަންޒަރު ގެއްލިއްޖެއެވެ.\n"ކައުންޓިން ރޯޒެސް ނޫނީ ސްޓާސްތަ.... " އާރިކް ފިޔަވަޅުގެ އަޑު ނީއްވާ ހުރީ ގާތު ޖައްސާލާފައެވެ. އާރިކް އައުމުން ކޮންމެވެސް ވަރަކަށް މާހައުލު ހޫނުވީފަދަ ގޮތެއްވިއެވެ. އާރިކް ހޫނުކަމުން ޑޮކްޓަރަށް ދައްކަން ބުނީމަ އާރިކް ބުނާނީ އޭނަގެ ހަށިގަނޑު އެހާ ހޫނީ ހަމަ ލޭގެ ހޫނުކަމުން ކަމަށެވެ. "ހޮޓް" ކަމުން އަނދަ އަނދާ ހުންނަނީކަމަށެވެ.\n"ދޭތި ވެސް............" އާރިޒް އެއްމިޔަކަނުން ހީލިއެވެ.\n"އަހަންނަށް އޮޅުވާނުލާ. ތިހިރީ މީހަކަށް ފާރަލައިގެން..." އާރިކް ހިނިގަނޑެއް ޖަހައިލިއެވެ.\n"ވަގަށްވެސް ހީވާނީ އެހެން އެންމެނަކީ ވަގުންނޭ. އެރިކްއަށް ތިހީވީ އެކަހަލަގޮތެއް. ޕްލޭ ބޯއިސްއިންނަށް ފީލްވާނީ އެހެން އެންމެންވެސް އަންހެނުންނާއިހެދި އުޅޭކަމަށް. މަށެއް ނޫޅެން އޭނައާއި ހެދި......" އާރިޒް ވަގުތުން ދެކޮޅުހެދިއެވެ.\n"އަހަންނަށް އެކުއްޖާ އެނގޭ....ހައިރާންވާނެ އެނގުނު ގޮތެއް ބުނެފިއްޔާ. ބޭނުމިއްޔާ ނަމްބަރުވެސް ދީފާނަން.................." އާރިކް ރެއިލިން މަތީ އިށީދެލިއެވެ.\n"ހައިރާންވާނެ ކަމެއް ނޫންކަމެއް އެނގޭނީ ދެން ތި ވާހަކަ ބުނީމަތާ....ހެހެ " އާރިޒް ހީލިގޮތުން ކޮލަށް އަޑިކޮޅު އެޅުނެވެ. ހުދުހުދު ދަތްތައް ވިދާލިއެވެ.\n"އެ ގާލްއޮތީ އަހަރެމެން ހޮސްޕިޓަލުގެ ޖޮބްކަށް އެޕްލައިކޮށްފައި........" އާރިކް ބުނެލިއެވެ.\n"އިންޓަވިއު ކުރަން މަ ދާނަން އިނގޭ....." އާރިޒްވެސް ދެރަނުވާންވެގެން ބުނެލުމުން އާރިކް ހޭންފެށިއެވެ.\n"އެރިކްއަށް އެނގޭތަ؟ އެކުއްޖާ މާތައް ބިންނަން ހުއްޓާ މަށަށް ފެނިގެން ވާހަކަދައްކައިފިން. ރުޅިގަދަ ގޮތްދޫނުކުރާ ކުއްޖަކާއި މަށަށް ވައްތަރުވީ. ރުޅިއަރުވައިލާހިތުން ނުފެނިފައި މިހިރީ"\n"އެކުއްޖާއާއި އާރިޒް ރައްޓެހިވެއްޖެއްޔާ އާރިޒް އެންމެ ބޭނުން ފެރާރީ އެއް ހިބަކޮށްދޭންނަން..." އާރިކް ހިނިގަޑެއްޖަހައިލުމުން އާރިޒްއަށް އެކަމާއި ވިސްނައިލަން މަޖުބޫރުވިއެވެ. އޭނަ އަންހެންކުއްޖަކާއި އަނގައިން ނުބުނެގެން އާރިކް ފޯރިފަށެއްހުރެއެވެ. އޭނަގެ އެއްބައި މަދީތޯ ސުވާލުކުރެއެވެ. އެހާވެސް އާރިޒް އަންހެންކުއްޖަކަށް ޝައުގެއް ނުހުރެއެވެ. މެނެކިއުންތަކާ އަންހެންކުދިންނާއި އޭނައަށް އެއް ހަމައެކެވެ. ތަފާތެއް ނުހުރެއެވެ. ބަލައިލަން ރީތީއެވެ. ހެދުން އިޝްތިހާރުތަކެއްފަދައެވެ. އޭނައާއި އާރިކް ހާސްބައި ތަފާތެވެ. އާރިކްގެ ހަޔާތަށް އައިސްފައިވާ އަންހެންކުދިން އިނގިލިން ގުނައިލަން ފަސޭހައެއްނުވާނެއެވެ. އޭނައަށްޓަކާ އަންހެންކުދިންނަކީ ކުޅޭ ބުދުތަކެއްފަދައެވެ. އޭނައާއި ހެދި އަންހެންކުދިން ހިތްހަލާކުވެ ކަރުނައަޅާ ރުޔަސް އެހިތަށް ކުޑަނަމަވެސް އަސަރެއް ކުރާނީއެއް ނޫނެވެ. އާރިޒް އެކުދިންނަށް ހަމްދަރުދީވި ނަމަވެސް އެއީ އެކުދިން އަމިއްލައަށް ހޯދައިގަންނަ ބޮނޑިއެއްކަން އެނގޭވެސް މެއެވެ. އާރިކްގެ ގޮތްތައް އެނގިހުރެވެސް އޭނަގެ ރީތިކަމަށް ހެއްލި ދިރިއުޅުން ބަރުބާދުކޮށްލަނީއެވެ. އަދި އެހެން އަންހެންކުއްޖަކާއި ގުޅުން އުފައްދާން މާ ގިނަ ވަގުތެއް ނުނަގާނެއެވެ.\nއާރިޒް ލެޕް ހުޅުވާލާފައި އޭނަ އަޕްލޯޑްކުރި ޔޫ ޓިއުބް ވީޑިއޯގެ ވިއު ބަލައިލުމާއެކު އުފަލުން އުދުހުވުނުހެން ހީވިއެވެ. އާރިޒް ޕައިލެޓްކަން ކިޔެވުމުގެ އިތުރުން އަމިއްލަ ރާގުހަދާ ލަވަތައް އަޕްލޯޑްކުރި ޔޫޓިއުބަށެވެ. އެތައް މިލިއަން ފޮލޯވާސް ލިބުނެވެ. އޭނަ މަޝްހޫރުވީ "ލުސިފާރ" ގެނަމުގައެވެ. މޫނުގައި މާސްކެއް އަޅައިގެން ހުރުމުގެ ސަބަބުން އޭނައަކީ ކާކުކަން ނޭގުނަސް އެ ވީޑިއޯތައް ނަގާފައި ހުންނަގޮތުން އަންހެންކުދިން ކީއްކުރަން ފިރިހެންކުދިންވެސް މޮޔަވާވަރުވެއެވެ. އެންމެ ޚާއްސަ ފޭންއަކަށް ކުރިން އުޅުނީ ލޫސީ ކިޔާ އަންހެންކުއްޖެކެވެ. އޭނަގެ ލަވަތަކަށް ދީވާނާވެ ތައުރީފުކުރުމުގެ ކޮޅެއްނެތެވެ. އެކަމަކު މި ފާއިތުވެ ދިޔަ ދެއަހަރު އެ ކުއްޖާ ގެއްލުމުން އާރިޒް އެކަމާއި ދެރަވެ އެކުއްޖާއަށް ވީގޮތެއް ނޭގިގެން ވިސްނިއެވެ. ކޮންމެ ދުވަހަކު ކޮމެންޓުކުރާ ކުއްޖެއް ގެއްލުމުން ދެރަވެސްވާނެއެވެ. ނަމަވެސް ދުނިޔޭގެ އާދައެވެ. ދިރިއުޅުމަށް އަންނަގޮތަށް ހިތް ރޮއްވާލާފައި ވަކިވުމަކީ ދިރިއުޅުމުގެ ބަޔެކެވެ. ފޭންއަކަށްވާ ކޮންމެ ކުއްޖެއްގެ ހާލު ބަލައިލާކަށް އޭނައަށް ވަގުތު ނުވަނީއެވެ. ވަގުތުވިނަމަވެސް އެއީ ކާކުކަން އެނގިގެން ނޫންހެއްޔެވެ.\nއާރިޒްގެ ހަދާންތައް ގެއްލިދިޔަސް އޭނަގެ ލަވަކިޔުމުގެ ހުނަރަކަށް ބަދަލެއްނައެވެ. ނަމަވެސް އާރިކްމެންނާއި އެކު އުޅުމުގެ ސަބަބުން ދީނީ ކަންތައްތަކާ ދުރުވެ އެފަދަ ނަމެއް ޚިޔާރުކުރީއެވެ. އާރިޒްއަކީ މިހާރު ނަމުގައި މުސްލިމެކެވެ. މުސްލިމުންގެ އެއްވެސް ސިފައެއް އޭނަގެ ނެތެވެ. ލުސިފާއަކީ ނަސާރާއިން އިބުލީހަށްދީފައިވާ ނަމެވެ. އެމީހުން އެއީ އުޑުން ވައްޓައިލެވުނު މަލާއިކަތެއްކަމަށް ދެކުނަސް މުސްލިމުންނަށް ލުސިފާއަކީ އިބުލީހެވެ. އިބުލީހަށް ކިޔާ ނަންކަން އެނގިހުރެވެސް އެނަން ޚިޔާރުކުރީ ދީނާއިމެދު އެއްވެސް ވަރަކަށް ހިތުގައި ލޯބި ނެތުމުންނެވެ. ލަވައާއި މިއުޒިކަކީ އޭނަގެ އުފަލެވެ. މާޒީގެ ހަނދާންތައް އެއްކޮށް ސިކުނޑިން ފޮހެވުނަސް އާރިޒްއަށް ރަގަޅު މަގު ފެންނާން އޮތެވެ. ޖަނާހުއަށްވެސް އެމެރިކާގެ މުއްސަދި ދިރިއުޅުމުގެ ތެރެއަށް ވަދެވި ދީނާއިމެދު ފަރުވާކުޑަކޮށްލެވުނީއެވެ.\nވިއްސާރަކަމުން އާރިޒް ދުއްވި ފްލައިޓް ޓާބިއުލެންސްގައި ޖެހި މީހުން ރޮއެ ސަލާމަތްވާނެކަމުގެ އުއްމީދު ކަނޑާލާ ހިސާބަށްދިޔައެވެ. އެންމެންވެސް މަރުމަތިން ހަދާންވެ ހެއްދެވިފަރާތަށް ދުޢާކުރިއެވެ. ފްލައިޓް ސަލާމަތުން ރަންވޭގައި ޖެއްސުމާއިއެކު ހަމްދުކުރިމީހުން މަދެވެ. ނޫނީ ހަމްދުކޮށްފައި އިރުކޮޅެއްނުވެ ދެން އޮތީ ފޯނުގެ އަވައިގާޖެހިފައެވެ. ސޯޝަލްމީޑިއާގައި ފޮނިކެނޑުމާއި ފޮޓޯތައް ލުމާއިއެކު އެހިސާބުން ހެއްދެވިފަރާތް ހަނދާން ނައްތައިލެވުނީއެވެ. އެހުރިހާ އިރެއްގައި އާރިޒް "ކޫލް"ކަމުން ކޯޕައިލެޓްވެސް ހައިރާންވިއެވެ. ކްރޫންނަށް އެހާ ބިރުވެރިކަން ލިބުނު އިރުގައި އާރިޒް އެންމެނަށް ހިތްވަރުދިން ގޮތުން ކްރޫއިންނާއި ޕެސެންޖަރުންގެ އިހުތިރާމްއާއި ލޯބި އޭނަ އަތުލިއެވެ. އާރިޒްގެއަށް އައިއިރު ޖަނާހުއާއި އާރިކް އޭނަގެ އިންތިޒާރުގައި ނުކައި ތިއްބެވެ. އޭރުވެސް ވާރޭ ބޯކޮށް ވެހެމުންދާ މަންޒަރު ކުޑަދޮރުތަކުން ފެނެއެވެ.\n"އަވަށްޓެރި މަންމަ ތަށިބަރި ފޮނުވީ. އެމީހުންނަށް ދަރިއެއް ލިބުނީކަން ނޭގޭ. ސަދަގާތެއްހެން ބޮޑަށް ހީވަނީ........"ޖަނާހު އާރިޒްއަށް ތަށްޓެއް ދިއްކޮށްލިއެވެ.\n"އުމާމީ ރަހަ އެކަނި މަދީ........"އާރިކް އިނގިލިން އެތިކޮޅެއް ލޮވެލާފައި އާރިޒްގެ އަނގަޔަށް ލެއްވުމުން އަނގަ ފުރޭގޮތްވިއެވެ. ޖަނާހު ހޭންފެށިއެވެ. އާރިކް އާރިޒްއަށް އެކަހަލަ ގޯނާއެއް ކޮށްނުލާ އިރެއް ނުދާނެއެވެ. ރިހި އިސްތަށިގަނޑު ވޫލްކޮޅަކުން އައްސާލާފައިވާއިރު ފާނޫޒުގެ އަލި އެޅި އިސްތަށިގަނޑު ފެންނަލެއް ނިކަން ނަލައެވެ. އެލޮލަށް އަރާފައިވާ ދަނބުކުލައިގެ ސަބަބުން ދުނިޔެއިން ބޭރުކަމެއްފަދައެވެ.\n"އެވެސް އޮންނަ ރަހައެއްތަ؟ " އާރިޒް ގޮނޑިއެއް ދަމާލައިގެން އިށީނެވެ.\n"ހޫމް ކުޅިއެއްޗެހީގައި އެންމެ މީރުރަހަ ލައްވަނީ އުމާމީ.." އާރިކް އިނީ ފޯނު ހުޅުވާލައިގެންނެވެ." ޖަނާ. އަހަރެމެންގެ ލުސިފާވެސް ތަރިއަކަށްވެއްޖެ ދޯ. ބަލާލަ މިއޮތްކަމެއް....." ނޫހެއްގައި އިން ޚަބަރެއް ހުޅުވާލާފައި އާރިކް ދެއްކުމުން އާރިޒް ހޭންފެށިއެވެ. އެއީ ދެން އެހާވަރުން ނޫހަށް އަރަންޖެހޭވާހަކައެއް ހެއްޔެވެ؟ އޭނަގެ ކުޅަދާނަކަމެއް އެނައަކަށް ނުފެނެއެވެ. ޓާބިއުލެންސްގައި ޖެހުމަކީ އޭނައަށް ހަމަ އެންމެ ނޯމަލްކަމެކެވެ. އެކަމަކު ދެން ޚަބަރުތައް ލިޔާކުދިންނަށް މުހިއްމުވަނީކަން ނޭގެއެވެ. އޭނަވެސް ބަތަލަކަށް ހަދައިގެން ފޮޓޯއެއްވެސް ޖަހާފައި އެބައިނެވެ. ނަސީބަކުން ލޮލުގައި އަވި އައިނު އަޅާފައެވެ.\n"ލުސިފާ ތަޚުތުގައި ވެޑުވިގެން ބާމިއުޑާ ޓްރޭންގަލް އޭނަގެ މަކާނަކަށް ހަދައިގެން އޭނަ އިންނަކަން މަ ދަންނަނީ. އެ ސަރަހައްދުން ދަތުރުކުރާ ފްލައިޓެއްވިޔަސް ކަނޑު ދުއްވާ އުޅަދެއްވިޔަސް އޭނަ ދަމައިގަނެޔޯ.........................." އާރިޒް އެއްބުމަ އަރުވައިލިއެވެ.\n"ދެމީހުންވާނެ އެ ކަލޭގެއާއި ދިމާކޮށްލަން ތިހިސާބުން ޓްރެވެލްކޮށްލަން...." އާރިކްގެ ތުންފަތްމައްޗަށް ލާނެތް ހިނިތުންވުމެއްވެރިވިއެވެ.\n"އަބަދާއަބަދު ތި ޖިންނި ޝައިތޯނުންގެ ވާހަކަ ނުދައްކަބަލަ. ކަލޭމެން ދެމީހުންނާއެކު މަވެސް އެންމެފަހުން ޝްރިންކަކަށް ދައްކަން ޖެހޭނެހެން ހީވާންފަށައިފި. އާރިޒް. ކޮބާ އާރިޒްގެ ޑޮކްޓަރ.............." ޖަނާހު ދިމާކޮށްލިއެވެ. އާރިޒްބުނީ އޭނަގެ ޑޮކްޓަރު ބަލަން ހޮސްޕިޓަލަށް ދެ ގާޑުން ލާފައިވާނެ ކަމަށާއި އޭނައަށްޓަކާ ރަގަޅަށް ބަލާދިނުމަށެވެ. މިހާރުއްސުރެ އެކުއްޖަކާއި އަޅުވާކިޔާވަރުން އާރިޒް ބިރުވެސް ގަނެއެވެ. އަޅުވާކިޔުމަކީ ސިހުރެކޭ ބުނީވެސް ޖަނާހުއެވެ. އެ ރުޅިގަދަ އަންހެންކުއްޖާއަށް ޑޮކްޓަރެއްގެ ވާޖިބު އަދާކުރެވޭނީ ކިހިނެއްބާވައޭވެސް އާރިޒް ހިތަށް އަރާފައި ހިނިއަންނަގޮތްވިއެވެ. ޖަނާހު އެކުއްޖާގެ ވާހަކަދެއްކުމުން އާރިޒް ހިތާ ހިތުން އުފާކުރެއެވެ. އެކުއްޖާގެ ވާހަކަ އެމީހުން ގިނަގިނައިން ދައްކާނެނަމައެވެ. އެނގެން ބޭނުންވާއިރުވެސް އަދި އެކުއްޖާގެ ނަން ހިސާބުވެސް އެނގެނީއެއް ނޫނެވެ.\nއާރިޒް ގޯޅިކަންމަތީގައި ހުރި ގާޑިޔާއަކުން ހެދި ބިލެތްގަނޑެއް ގަނެލައިގެން މަގުހުރަސްކުރަން އުޅުނެވެ. އެއްލިކަޅިއަކުން ކާރުގައި އިން އަންހެންކުއްޖާ ފެނިފައި އާރިޒް ގަސްތުގައި ކާރުގައި ޖެހިގަތެވެ. އެއާއިއެކު އޭނަ ވިއްސައިގެންގޮސް ޕޭވްމެންޓްމަތީގައި ޖެހުމާއެކު އެންމެން އެހިސާބަށް ބޮނޑިވެގަތެވެ. އެ އަންހެންކުއްޖާ ހާސްކަމާއެކު އެމަންޒަރުބަލަން އިނދެފައި ކާރުގެ ދޮރު ހުޅުވާލައިފާ ފޭބިއެވެ.


ރައީސުލްޖުމްހޫރިއްޔާ އިސްތިއުފާ ދެއްވަން ވަޑައިގެންނެވިއިރު، ކާރުކޮޅުގެ ބޭރުގައި ސިފައިން ބޫޓުންތަޅައި އިޝާރާތުން ހަޑިހުތުރު މަންޒަރުތައް ދައްކާފައިވޭ- ދާންދޫ ދާއިރާގެ މެންބަރު މުހަންމަދު ރިޔާޒް – Maldivian Democratic Party\nރައީސުލްޖުމްހޫރިއްޔާ އިސްތިއުފާ ދެއްވަން ވަޑައިގެންނެވިއިރު، ކާރުކޮޅުގެ ބޭރުގައި ސިފައިން ބޫޓުންތަޅައި އިޝާރާތުން ހަޑިހުތުރު މަންޒަރުތައް ދައްކާފައިވޭ- ދާންދޫ ދާއިރާގެ މެންބަރު މުހަންމަދު ރިޔާޒް\nރައީސުލްޖުމްހޫރިއްޔާ އިސްތިއުފާ ދެއްވަން ވަޑައިގެންނެވިއިރު، ކާރުކޮޅުގެ ބޭރުގައި ސިފައިން ބޫޓުންތަޅައި އިޝާރާތުން ހަޑިހުތުރު މަންޒަރުތައް ދައްކާފައިވާ ކަމަށް ހުސްވި ފެބްރުއަރީ މަހުގެ7ވަނަ ދުވަހު ބަޣާވާތަކުން ވެރިކަން ބަދަލުކުރި އިރު، އެދުވަހުގެ ގިނަ ވަގުތުތައް ރައީސް ނަޝީދުގެ އަރިހުގައި ހޭދަކުރެއްވި ދާންދޫ ދާއިރާގެ މެންބަރު މުހަންމަދު ރިޔާޒް ވިދާޅުވެއްޖެއެވެ.\nއިންސާފްގެ މައިދާނުގައި ރޭ ވާހަކަ ދައްކަވަމުން ރިޔާޒް ވިދާޅުވީ އެދުވަހު ސަލާމަތީ ބާރުތަކުން ހިންގީ ބަގާވާތެއްކަމަށާއި އެއީ ބަގާވާތަކަށް ނުވާނަމަ، ދެން ބަގާވާތެއް ނުހިނގާނެކަމަށެވެ.\nއެދުވަހު ސިފައިންގެ ބަންޑާރަކޮށީގައި ހިންގާދިޔަކަންތައްތައް ރައްޔިތުންނާއި ހިއްސާކުރައްވަމުން ރިޔާޒް ވިދާޅުވީ އަސްކަރިއްޔާތެރިއަށް ވަންއިރު އެތަނުން ފުރަތަމަވެސް ދިމާވީ ކަމިޝަނަރ އޮފް ޕޮލިސް އަހްމަދު ފަސީހް ކަމަށާއި ނުކިޔަމަންތެރިކަން ދައްކަމުންދިޔަ ފުލުހުންނަށް އިޝާރަތްކުރައްވާ އެމީހުން ހުވަޔާއި ހިލާފްވެފައިވާތީ އެއީ ފުލުހުން ނޫންކަމަށާއި ބަޣާވަތްކޮށްފައިވާތީ، ހައްޔަރުކުރުން ނޫންގޮތެއް ނެތްކަމަށް ފަސީހް ވިދާޅުވިކަމަށް ރޭގެ ޖަލްސާގައި ރިޔާޒް ވިދާޅުވިއެވެ. އަދި އެމީހުން ހައްޔަރުކުރުމަށް ރައީސުލްޖުމްހޫރިއްޔާ މަސައްކަތްކުރައްވަމުން ދިޔަކަމަށާއި، ނުކިޔަމަންތެރިވެ ބަގާވަތް ކުރަމުންދިޔަ ފުލުހުން ހައްޔަރުކުރާނެކަމަށް އެކި ގަޑީތައް ސިފައިން ދެމުންދިޔަކަމަށްވެސް ރިޔާޒް ވިދާޅުވިއެވެ.\n“ބައިގަޑީއިރުތެރޭގައި އެކަން ކުރާނަމޭ އެއްގަޑީއިރުތެރޭގައި އެކަން ކުރާނަމޭ. ދެގަޑިއިރުތެރޭ އެކަން ކުރާނަމޭ. އެމީހުންގެ ވިސްނުމަކަށް އޮތީ އިރުއަރާ އަލިވިލި، އެތަނަށް މީހުން ގިނަވެގެން އެކަން ނުވާނެ ގޮތްތަކެއްވުން. ފުރަތަމަ އެތަނަށް ސަފުތަކެއް ނެރުން އެއަށް ފަހު އެނބުރި އެސަފުތައް އައިސް އަސްކަރިއްޔާ ތެރެއަށްވަނީ. ރައީސް ވިދާޅުވި ކިހިނެތްހޭ ވީ. އެމީހުންބުނި އެތާ ތިބި މީހުންއަތުގައި މުގުރުވެސް އެބަހުއްޓޭ. ޓިއަރގޭސް ވެސް އެބަހުއްޓޭ. އެމީހުން ވަރަށް ގަދަ އަށް ތަޅާނެއޭ. އަދި އެތާ އެބަތިއްބޭ ތިމަންނާމެންގެ މިތާތިބި ކުދިން އިންދެގެން އުޅޭ މީހުންވެސް. މިކަހަލަ ފީކަޅާ ވާހަކަތަކެއް ދެއްކީ ގަބޫލުކުރަން އުނދަގޫވާހަކަތަކެއް ދެއްކީ. އެހިސާބުން އަޅުގަނޑަށް ގަބޫލުކުރެވިއްޖެ މިސިފައިންނަށް އެފުލުހުން ނުނެގޭނެކަން”. ރޭ އިންސާފުގެ މައިދާނުގައި ވާހަކަދައްކަވަމުން ރިޔާޒް ވިދާޅުވިއެވެ\nރިޔާޒް އިތުރަށް ވިދާޅުވީ އެބޭފުޅުން ބަނޑޭރިކޮށީގައި ތިއްބަވަނިކޮށް މާރިޔާއާއި އީވާގެ އިތުރުން ބައެއް އެހެން ބޭފުޅުންވެސް ޖުމްހޫރީ މައިދާނަށް ވަޑައިގަތުމުން ވަރަށް އަނިޔާވެރިކޮށް ފުލުހުން ކުރިމަތިލައި ތަޅާ އަނިޔާދިން މަންޒަރު ފެނިވަޑައިގެންނެވިކަމަށެވެ. އަދި އެވަގުތު ރައީސުލްޖުމްހޫރިއްޔާވެސް އެތަނަށް ވަޑައިގެން އަދި އެތަނުގައި ތިބި ސިފައިންގެ އޮފިސަރުންވެސް ކޮމާންޑުކުރަމުންދިޔައީ ޖުމްހޫރީ މައިދާނަށް ބާޣާވާތް ކުރަމުންދިޔަ އެފުލުހުން ހައްޔަރުކުރުމަށް ކަމަށް ރިޔާޒް ވިދާޅުވިއެވެ. އަންނަން އޮތްޖީލްތަކަށްޓަކާ މިގައުމު ސަލާމަތްކުރުމަށް އާދޭހާއެކު ރައީސް ނަޝީދު ތަކުރާރުކޮށް އެދިވަޑައިގަންނަވަމުން ދިޔަކަމަށާއި އެވަގުތު އެކަން ކުރުމަށް ނުކުތް ސިފައިންގެ ހަތަރު މީހަކަށް ފުލުހުން ވަރަށް އަނިޔާކުރިކަމަށްވެސް ރިޔާޒް ވިދާޅުވިއެވެ. ފަހުން ސިފައިން އެތެރެއަށް ވަތްއިރު ހަތަރު މީހަކު ބަޣާވާތް ކޮށްގެން ތިބި ފުލުހުންނާއި ގުޅިފައިވާކަމަށާއި ފެންނަމުންދިޔައީ އެފުލުހުންނާއި ބައިވެރިވެގެން މަރުހަބާކިޔާ ހިތްއުފާކޮށް ސަމާސާކުރަމުންދިޔަ މަންޒަރުކަމަށްވެސް ދާންދޫ ދާއިރާގެ މެންބަރު ރިޔާޒް ވިދާޅުވިއެވެ.\n“ބޭރަށް އޭރު ނުކުތުމަށް ފަހު ސިފައިންގެ އެތެރެއަށް އެނބުރި ވަތް މީހުންގެ ތެރެއިންވެސް ގިނަ ބަޔަކު ބޭނުންވީ އަލުން އަނބުރާ ދޮރުން ނުކުމެ ބަގާވާތުގައި ބައިވެރިވާން. ރައީސުލްޖުމްހޫރިއްޔާ އަރިހުގައި އޭރު އޭރިއާ ކޮމާޑަރަކަށް ހުންނެވި އިބްރާހިމް ދީވިދާޅުވީ، ސަރ ވަރަށް ދެރައޭ. ބޭރަށް ނުކުތް މީހުންގެ ތެރެއިން ގިނަ ބަޔަކު ބޭނުންވެއޭ އަލުން އަނބުރާ ބަގާވާތުގައި ބައިވެރިވާން މިއީ ވިދާޅުވި ބަސްފުޅު. ރައީސް ވިދާޅުވި ކިތައް މީހުންހޭ. އިބްރާހިމްދީ ވިދާޅުވި ތިރީހަކަށް ސިފައިންނޭ، ތިމަންނަ އެމީހުން ބިޑިއަޅުވާ ހައްޔަރުކުރަނީއޭ. ރައީސް ވިދާޅުވި ހައްޔަރުކޮށްގެން ނުވާނެއޭ ބިޑިވެސް އަޅުވައިގެން ނުވާނެއޭ. އެމީހުން ގާތުގައި ބުނާށޭ އަލުން އަބުރާ ބޭރަށް ނުނެރޭނަމޭ. މަޑުމަޑުން ރީތިކޮށްތިބޭށޭ.”\nރިޔާޒް ވިދާޅުވީ އެވަގުތު ސިފައިންގެ ތެރެއިން މީހުން މަދުވާތީ ޑިފެންސް މިނިސްޓަރ ބޭނުންވީ ކަޅުތުއްކަލާކޮށިން ފަންސާސް ސިފައިން ގެނަން ކަމަށާއި އެކޮމާންޑުކުރި ބޭފުޅަކަށް ފޯނުން ގުޅާފައި ވަރަށް ސާފްކޮށް އެތަނުން ފަންސާސް ސިފައިން އައުމަށާއި ވަދެވަޑައިގަންނަވަންޖެހޭނީ ހުކުރު މިސްކިތާއި ދިމާ ދޮރުންކަމަށް އެންގިނަމަވެސް އެތަނުން އައި ސިފައިން އަމަލުކުރީ އެގޮތައް ނޫންކަމަށް ރިޔާޒް ވިދާޅުވިއެވެ. އަދި ބޭންޖަހާފައި އައިސް އެފަންސާސް ސިފައިން ބަގާވަތްކުރަމުން ދިޔަ ސިފައިންނާއި ފުލުހުންނާއި ގުޅުނު މަންޒަރު ވީޑިއޯތަކުން ފެންނަން އެބަހުރިކަމަށްވެސް ރިޔާޒް ވިދާޅުވިއެވެ.\n“އެއަށް ފަހު އިބްރާހިމްދީ އަނެއްކާވެސް އައިސް ރައީސް އަށް ދަންނަވަނީ ރައީސް ތިމަންނާމެން ދޮރު ވަރުގަދަކުރަންޖެހެއޭ. ދޮރު ފަޅާފައި ބޭރުގައި ތިބި މީހުން ވަދެފާނެއޭ. ތިމަންނަ ޖެހޭނީ އެދޮރު ފަޅާފައި ވަންނަ ސިފައިންނާއި ފުލުހުން ގަޔަތް ބަޑިޖަހާށޭ. ރައީސް ވިދާޅުވި އެއްވެސް ދިވެހި ރައްޔިތެއް ގަޔަތް ބަޑި ޖަހައިގެން ނުވާނެއޭ. ބަޑީގައި އަތްވެސް ލައިގެން ނުވާނެއޭ. ބަޑިޖަހައިގެން މިރާއްޖޭގައި ވެރިކަމުގައި ހުންނާކަށް ތިމަންނާ ބޭނުމެއް ނޫނޭ. މިއަދު ސިފައިންގޭގައި ހުންނެވި ޝިޔާމަށް ދެންނެވި ސިފައިންގެ ހުރިހާ އާމަރީތައް އަލުން ޗެކްކުރާށޭ. އެތަންތަން ރަނގަޅަށް ތަޅުލެވިފައި ހުރިތޯ ބަލާށޭ. ޝިޔާމް ފޯނުން އެގުޅިތަނަކަށް ގުޅާފައި ވިދާޅުވި އާމަރީތައް ހުރީ ބަރާބަރަށޭ. ބަޑިއެއް ނުނެގޭނެއޭ. ދެން އެއަށް ފަހު އަޅުގަނޑުމެންނަށް މައުލޫމާތު ލިބުނީ ސިފައިންގެ އެކިތަންތަނުގައި ހުރި ބަޑިތައް އެބޭފުޅުން ގެންގުޅުނުކަމުގެ މައުލޫމާތު. ކޯސްޓްގާރޑުން ގެނައި ބަޑިތަކެއް ނުވަތަ އެންތަނަކުންވެސް ގެނައި ބަޑިތަކެއް އެތަނަށް ވައްދާމަންޒަރު ފޮޓޯތަކުން މިހާރު އެހެރީ ފެންނަން.” ރިޔާޒް ވިދާޅުވިއެވެ.\nރިޔާޒް އަދި ވިދާޅުވީ ގިރިފުށީގައި ތިބި ސިފައިން މާލެ ގެނައުމަށް ވިލާގެ ލޯންޗެއް އެކޮޅަށް ދާ ޚަބަރު ވެސް ސެންޓަރަލް ކޮމާންޑާ ދެއްވިކަމަށާއި ސިފައިންގެ އެއްވެސް މީހަކު އެލޯންޗަށް ނޭރުމަށް އަންގާފައިވާނެކަމަށް އިބްރާހިމްދީ ވިދާޅުވިއިރު، ވިލާގެ ލޯންޗެއް ދިޔަ ދިޔުމާއިމެދު ސުވާލު އުފެދޭކަމަށް ރިޔާޒް ވިދާޅުވިއެވެ. އަދި އައްޑޫގައި ތިބި ސިފައިންނާއި ފުލުހުން އެކުވެގެން އައްޑޫގައި ބަޣާވަތްކުރަން ނުކުންނަންކަމަށާއި އަލުން އަނބުރާ ފޯނުކޮށްފައި އެއީ ދޮގެކޭ އައްޑު އަތޮޅު އޮތީ ރަނގަޅަށޭ އިބްރާހީމްދީ ވިދާޅުވިކަމަށްވެސް ރޭގެ ޖަލްސާފައި ރިޔާޒް ވިދާޅުވިއެވެ. އަދި އެވަގުތުވެސް ޓީވީ މޯލްޑިވްސް ހިފަން އަންނަ ވާހަކަ އެކިއެކި ފޯނުކޯލްތަކުން ޑިފެންސް މިނިސްޓަރަށް ތަކުރާރުކޮށް އަންނަމުންދިޔަކަމަށާއިނަމަވެސް ކަޅުތުއްކަލާކޮށިން ނެރެގެން ގެނައި ސިފައިން ބަޣާވާތާއި ބައިވެރިވީތީ އެތަނުން ސިފައިން ނެރެގެން ގެނެވޭކަށް ނެތް ރިޔާޒް ވިދާޅުވިއެވެ.\nގާތުން އެމަންޒަރުތައް ފެނިވަޑައިގެންނެވި ދާންދޫ ދާއިރާގެ މެންބަރު ވިދާޅުވީ ބަލަންތިއްބާ ޓިވީ މޯލްޑިވްސްގެ ތަޅުގޮއްވާލައިގެން އެތަން ހިސޯރުކުރިކަމަށާއި އެއަށްފަހު ޑެޕިއުޓީ ކޮމިޝަނަރ އޮފް ޕޮލިސް ޖިނާގެ އިތުރުން ބައެއް އެހެން އޮފިސަރުންނަށްވެސް ވަރަށް އަނިޔާކުރުމަށް ފަހު، ރަހީނުކޮށްގެން ދޫނިދުއަށް ގެންދިޔަ ޚަބަރު އިބްރާހީމް ދީދީ ރައީސްއަށް އެރުވިކަމަށް ރިޔާޒް ވިދާޅުވިއެވެ. ރައީސުލްޖުމްހޫރިއްޔާ އެންމެ ފަހުވަގުތު ވެސް ސިފައިންގެ އެންމެ އާދައިގެ ކުދިންނާވެސް ބައްދަލުކުރެއްވި ކަމަށާއި މިހާރު ޔޫޓިއުބްގައި އެހެރަ ވީޑިޔޯތައް އޭގެ އަޑާއެކު ބައްލަވާލައްވައިފި ނަމަ ވަރަށް ރަނގަޅަށް މިއީ ބަޣާވާތެއްކަން އެނގޭނެކަމަށްވެސް އޭނާ ވިދާޅުވިއެވެ.\n“އެހެންނަމަވެސް ވީޑިޔޯ އެލީމީހަކު އެހެރީ އޭގެ އަޑުކަނޑާލާފައި. އިސްތިއުފާ ދިނުމުގެ ކުރިންވެސް ބައްދަލުކޮށްފައި ވިދާޅުވަނީ ތިޔަކުދިން ކޮށްގެން ތިޔަތިބީ ރަނގަޅުކަމެއް ނޫނޭ، ތިޔައީ ބަގާވަތެކޭ. މިރާއްޖޭގެ ރައްޔިތުންނަށްޓަކާ ތިޔަހެން ހަދަން ހެޔޮނުވާނެއޭ. މައްޗަށްތިއްބެވި ވެރިންނާއެކު ގައުމު ސަލާމަތުގެ އައްސޭރިއަކަށް ގެންގޮސްދިނުމަށް މަސައްކަތްކުރާށޭ. އަދިވެސް ވިދާޅުވި ތިމަންނާއެކީގައި މިމަސައްކަތުގައި ބައިވެރިވުމަށް ތިބީކޮންބައެއް ހެއްޔޭ. ސިފައިންގެ ސަފުގެ މެދުގައި ހުރި ކުއްޖެއްގެ މޭމަތީގައި އިންނަން ކިޔާފައި ރައީސް ވިދާޅުވި ކިހިނެތްތޯއޭ ތިމަންނަ ހަދަންވީ. އޭނާ ބުނި ތިމަންނަ ބޭނުންވަނީ ރައީސް އިސްތިއުފަ ދޭށޭ. ސަފުގެ ކުރީގައި ހުރި ކުއްޖެއްގެ، ހަނދާންވާގޮތުން ޕްރައިވެޓެއްގެ ނަން ކިޔާފައި ރައީސް ވިދާޅުވީ ތިމަންނަ ކިހިނެތްހޭ ހަދަންވީ، ތިމަންނައާއެކު ކާކުހޭ ހުންނާނީ، ހުންނާނަންހޭ. އެންމެ ކުއްޖަކު ބުނީ ތިމަންނަ މިހުރީ މަނިކުފާނަށްޓަކާ އެންމެ ފަހު ލޭތިއްކާޖެހެންދެންވެސް ތެދުވާގޮތަށޭ. އެވަރުންވެސް ރައީސް ދޫކޮށެއްނުލައްވާ، ވިދާޅުވި ތިމަންނަ އިސްތިއުފާ ދެއްވުމަށް ބޭނުންވާ މީހުން އަތްމައްޗަށް ނަންގަވާށޭ، އެތަނުގައި ތިބި އަށްޑިހަ ޕަސެންޓް މީހުން އަތްމައްޗަށް ނެގި. އެވަރުންވެސް ބަޣާވާތަކަށް ނުވޭތޯ!”\nއެދުވަހު ބަންޑާރަކޮށީގައި ހިނގާދިޔަ ކަންތައްތައް ހިއްސާކުރައްވަމުން ރިޔާޒް ވިދާޅުވީ އެތަނުން ނުކުމެވަޑައިގެންނެވިއިރު، ނާޒިމް ސިފައިންގެ ތެރެއިން ހިންގަވާފައި ވަޑައިގަންނަވާކަމަށާއި އެވަގުތުވެސް ތިރީހަކަށް ފުލުހުން އޭނާއަށް ސަޕޯޓްކޮށް އަޑުގަދަކޮށް މަސައްކަތްކުރަމުންދިޔަކަމަށެވެ. އަދި އެތަނުން ކަނެއްގައި ސިފައިން ކާމިޔާބުވެއްޖެކަމަށް ބުނެ ލަވަކިޔާ ބޮޑު ބެރުޖަހަމުން ދިޔަ މަންޒރުވެސް ފެނުނުކަމަށް ރިޔާޒް ވިދާޅުވިއެވެ.\nމީގެ އިތުރުން ރައީސުލްޖުމްހޫރިއްޔާ އިސްތިއުފާ ދެއްވަމުން އޮފީހަށް ވަޑައިގެންނެވިއިރު، ފަހަތްޕުޅުން ކާރެއްގައި ރިޔާޒްވެސް ދިޔަކަމަށާއި އެވަގުތުވެސް ކާރުގެ ބޭރުގައި ސިފައިންގެ މީހުން ބޫޓުންތަޅައި، ހަޑިހުތުރު އަމަލުތައް އިޝާރާތުން ދައްކަމުންދިޔަކަމަށް ވެސް ރިޔާޒް ވިދާޅުވިއެވެ. އަދި އޭގެކުރިން ސިފައިންނަކީ އެހާ އަޚްލާގީ ފެންވަރު ދަށް ބައެއްގެ ގޮތުގައި ދުވަހަކުވެސް ހިތަށް ނާރާކަމަވެސް އޭނާ ވިދާޅުވިއެވެ.\n“ރައީސުލްޖުމްހޫރިއްޔާ ރައީސް އޮފީހަށް ވަޑައިގެންފަހުން މުޅި އެއޮފީސް ކޮންޓްރޯލްކުރަމުންދިޔައީ ނާޒިމްއާއި ރިޔާޒްގެ އިތުރުން އެފް.އޭ، މި3މީހުން. ރައީސް އިސްތިއުފާދިން ފަހުން އެނބުރި ވަޑައިގެން ފަހުން، އެކޮރިޑޯގެ އެއްފަރާތަކަށް ޖެހިލާފައި، ނާޒިމް ވިދާޅުވީ ރައީސް ނަޝީދަށް ދަންނަވާށޭ، ރާއްޖޭގެ ރައްޔިތުން މިހާރުތިބީ ވަރަށް ބޮޑަށް ރުޅި އައިސްފައޭ، ރިޔާޒް ބުނީމަ ބުނާގޮތެއް ރައީސް ހައްދަވާނެކަމަށް. އެބޭފުޅުން ވިދާޅުވި ރައީސް ގެއަށް ވަޑައިގަންނަވަންޖެހޭނީ ކާރުގައިކަމަށް. ރައީސް އެވަގުތު ވިދާޅުވި ތިމަންނަ މިދޭތެރޭގައި ހިނގާފައި އުޅޭތާ ތިން އަހަރު ވެއްޖެއޭ، އެހެންވީމަ މިއަދުވެސް ދާނީ ހިނގާފައޭ. ހިނގާފައި ނުކުމެ ގެއަށް ވަޑައިގެންނެވީ، ދެން އަޅުގަނޑުވެސް އެގޭގައި ދިހަވަރަކަށް މިނެޓް އިނދެފައި ގެއަށް އައީ، އަނެއްދުވަހު އަޅުގަނޑަށް އެނގުނީ އެމަނިކުފާނަށް އެނބުރި ގެއަށް ވަޑައިގެންނެވުނީ އިރުއޮއްސި ހައެއް ވެސް ޖެހިފަހުންކަން. އެތާނގައި ބަންދުކޮށްފައި ބަހައްޓައިގެން އެމީހުން ބޭނުންވީ އެމަނިކުފާނުގެ އަރިހުން ބައެއް މައުލޫމާތު ހޯދުމަށް، މިއީ ބަޣާވާތެއް ނޫންކަމަށާއި ރައްޔިތުންނަށްޓަކާ އެމަނިކުފާނު އިސްތިއުފާދެއްވީކަމަށް. އެހެންނަމަވެސް އެކަންކަން ނުކުރެވެނީސް އެމަނިކުފާނަށް ހެޔޮއެދޭ ބަޔަކާއެކު އެތަނުގެ ވަލުދޮރާށިން ނުކުމެ ވަޑައިގެން ޔާގޫތުގެއަށް ވަޑައިގެންނެވުނީ. އަޅުގަނޑަކަށް ނޭނގޭ ތެދެއްކަމެއް ދޮގެއްކަމަށް މައުލޫމާތު ލިބިފައިވާ ގޮތުގައި އެމަނިކުފާނު ރައްކާތެރިކަމާއެކު ގެއަށް ގެންދެވި2ސިފައިންގެ މީހުން ދޫނިދޫއަށް ގެންސްގޮސްފައިވޭ. އަދި އެމަނިކުފާނު މުލިއާގޭގައި ބަހައްޓާފައި ޕެރަޑައިސްއިން ވިލާގެ ލޯންޗެއްގައި ދެ ބްރިފްކޭސް ރާ ގެނެސް އެތަނަށް ވެއްދި މަންޒަރު އިންޓެނެޓްގައި އެހެރީ ފެންނަން. ބަޣާވާތުގައި ބައިވެރިވި މަދުބަޔަކު މިރާއްޖޭގައި މިކަން ނުބެލިދާނެކަމަށް ހީނުކުރައްޗޭ. މިކަން އަޅުގަނޑުމެން ބަލާނަމޭ. އިންސާފްގެ ކުރިމައްޗަށް އެމީހުން ގެންނާނަމޭ. ” ރިޔާޒް ވިދާޅުވިއެވެ.


DhiSalafiyyah » ޢަޤީދާ ފިލާވަޅު2(އަޤީދަތުއް ޠަޙާވިއްޔާގެ ޝަރަޙަ)\nއައްޝައިޚް މުޙައްމަދު ސިނާން\t23 އޮކްޓޯބަރު 2011\nޢަޤީދާގެ ޢިލްމުގައި އަލިއަޅުވާލެވޭ މަޢުލޫތަކަކީ: ތަވްޙީދުގެ ބައިތަކަށާއި، އީމާންކަމަށާއި، އިސްލާމްކަމަށާއި، ޣައިބުގައިވާ ކަންތައްތަކަށާއި، ނަބީކަމަށާއި، ޤަދަރަށާއި، ޢަޤީދާގެ މަސްއަލަތަކުގައި ސަލަފުއްޞާލިޙު ބޭކަލުން އިޖުމާޢުވެވަޑައިގެންފައިވާ ކަންކަމަށާއި، ޞަޙާބީންނާއި އާލުބައިތުންނާމެދު ޤަބޫލުކުރަންޖެހޭ ކަންކަމުގެ މައްޗަށެވެ. ހަމައެހެންމެ، ޢަޤީދާގެ ތެރެއަށް ކާފަރުންނަށާއި، ބިދުޢަވެރިންނަށާއި، ހަވާނަފްސުގެ އަހުލުވެރިންނަށާއި، ތަފާތު މަގުފުރެދިފައިވާ ފިރުޤާތަކަށް ރައްދުދިނުންފަދަ ޢަޤީދާގެ ބައިތައް ވަދެގެންދާނެއެވެ. އެގޮތުން އިމާމުއް ޠަޙާވީ ރަޙިމަހުﷲ މިއެންމެހާ ބައިތަކަށް މިފޮތުގައި އަލިއަޅުއްވާލައިފައިވެއެވެ.\nأهل السنة والجماعةއަކީ ކޮބާ؟\nޢަރަބިބަހުގައި “السنة” އަކީ މަގު ނުވަތަ އުޅޭގޮތެވެ. ޢަޤީދާގެ ޢިލްމުގައި “السنة” އަކީ ޢިލްމުގަޔާއި، އިޢްތިޤާދުގަޔާއި، ބަހާޢަމަލުގައި ނަބިއްޔާ ޞައްލަﷲ ޢަލައިހިވަސައްލަމަ އާއި އެކަލޭގެފާނުގެ ޞަޙާބީން ދައްކަވާ ދެއްވި މެގެވެ. މިއީ އެމަގަކަށް ތަބާވާންޖެހޭ މަގެވެ. އެމަގަކަށް ތަބާވި ބަޔަކަށް ޙަމްދު ލިބިގެންވާ، އަދި އެމަގަށް އިންކާރުކޮށްފި ބަޔަކަށް މަލާމާތްލިބިގެންވާ މަގެވެ. ބިދުޢައިގެ އިދިކޮޅަށް ސުންނަތޭވެސް ކިޔައެވެ.\nޢަރަބިބަހުގައި “الجماعة” ނެގިފައިވަނީ “الاِجْتِمَاعُ” އިންނެވެ. “الاِجْتِمَاعُ” އަކީ ބައިބައިވުމުގެ އިދިކޮޅެވެ. “الجماعة” އަކީ ބަޔަކު ކަމެއްގެ މައްޗަށް އެއްބައިވުމެވެ. އިޞްޠިލާޙުގައި “الجماعة” އަކީ ޞަޙާބީންނާއި ތާބިޢީންނެވެ. އަދި ޤިޔާމަތާ ޖެހެންދެން އެބޭކަލުންނަށް ހެޔޮގޮތުގައި ތަބާވި މީހުންނެވެ. އެބައިމީހުން ﷲގެ ފޮތަށާއި، އެއިލާހުގެ މާތް ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތަށާއި، އެބައިމީހުންގެ ޢިލްމުވެރިންނަށް އެއްބައިވާ މީހުންނެވެ. އަދި އެބައިމީހުންނީ ނަބިއްޔާ ޞައްލަﷲ ޢަލައިހިވަސައްލަމަ އާއި، އެކަލޭގެފާނުގެ ޞަޙާބީންނާއި، ތާބިޢީބޭކަލުންނަށް ދައްކަވައިދެއްވި މަގަށް ހެޔޮގޮތުގައި ތަބާވާމީހުންނެވެ.\nއެހެންކަމުން “أهل السنة والجماعة” އަކީ ރަސޫލުﷲ ޞައްލަﷲ ޢަލައިހިވަސައްލަމަ ދައްކަވާ ދެއްވި ގޮތްކޮޅަށް ތަބާވެ، އެމަގަށް އެއްބައިވާ މީހުންނެވެ. އެބައިމީހުންނަކީ ޞަޙާބީންނާއި، ތާބިޢިންނާއި، އެބޭކަލުންނަށް ތަބާވެވަޑައިގެންނެވި ޢިލްމުވެރިންނާއި، ޤިޔާމަތާ ޖެހެންދެން ޢަޤީދާގައާއި، ބަހާޢަމަލުގައި ޤިޔާމަތާ ޖެހެންދެން އެބޭކަލުންނަށް ތަބާވި މީހުންނެވެ. އެބައިމީހުންގެ އެންމެ ބޮޑު އަމާޒަކީ ނަބިއްޔާ ޞައްލަﷲ ޢަލައިހިވަސައްލަމައަށް ތަބާވުމެވެ. އަދި ދީނަށް ގެނެސްގަނެވޭ ބިދުޢަތަކުން އެއްކިބާވުމެވެ. ޤިޔާމަތާޖެހެންދެން މިމަގުގައި ޘާބިތުވާނެ ބަޔަކު ވާހުއްޓެވެ. އެޒަމާނުގައި ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތަށް ތަބާވާކަމަށް ދަޢުވާކުރާ މީހުން އުޅުނެވެ. ނަމަވެސް މިބައިމީހުން ޞަޙާބީންނަށާއި، ތާބިޢީން ދެއްކެވިމަގަށް އެއްބައެއްނުވެއެވެ. ހަމައެހެންމެ އެއްބައިވާކަމަށް ދަޢުވާކުރާ، ނަމަވެސް ސުންނަތަށް ތަބާނުވާ ބަޔަކު އުޅުނެވެ. އެހެންކަމުން، އޭރުގެ ޢިލްމުވެރިން މިދެލަފްޡު ޖަމާކުރައްވައި “أهل السنة والجماعة” ގެ ނަން ދެއްވިއެވެ. އެންމެ ފުރަތަމަ މިނަން ދެއްވާފައިވަނީ އިމާމް ބުޚާރީ ރަޙިމަހުﷲގެ ބައެއް ޝެއިޚުންނެވެ. ހަމައެހެންމެ، އިމާމް ޠަޙާވީގެ މިބަސްފުޅުންވެސް “أهل السنة والجماعة” ގެ ނަމަކީ ވަރަށް ކުރިއްސުރެން ޢިލްމުވެރިން ދެއްވާފައިވާ ނަމެއްކަން ޘާބިތުވެއެވެ. އެހެނީ، އިމާމް ޠަޙާވީ އަވަހާރަވެފައިވަނީ ހިޖުރައިން 321 ވަނަ އަހަރުއެވެ.\nމިތަނުގައި “الجماعة” އަކީ އެއްވެސް ޙާލެއްގައި ޙައްޤަށް އެއްބައިނުވާހާހިނދަކު ވަކިގޮތަކަށް ޤަބޫލުކޮށްއުޅޭ މީސްތަކުންގެ ޖަމާޢަތެއް ނޫނެވެ. އެއީ ކިތައްމެ މަދުނަމަވެސް ޙައްޤަށް ތަބާވާ މީހުންނެވެ. “أهل السنة والجماعة” އަށް ކިޔާއުޅޭ އެހެން ނަންތަކުގެ ތެރޭގައި:\n1. أهل السنة : މިނަން ކިޔެނީ ސުންނަތަށް ތަބާވާތީއެވެ.\n2. الجماعة : މިނަންކިޔެނީ އެބައިމީހުންނީ ﷲގެ ފޮތަށާއި، އެއިލާހުގެ މާތް ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތަށާއި، އެބައިމީހުންގެ ޢިލްމުވެރިންނަށް އެއްބައިވާ މީހުންކަމުގައި ވާތީއެވެ.\n3. أَهْلُ الأَثَرِ : މިނަން ކިޔެނީ ނަބިއްޔާ ޞައްލަﷲ ޢަލައިހިވަސައްލަމަގެ ޙަދީޘްތަކަށާއި ޞަލަފުންގެ އަޘަރުތަކަށް ތަބާވާތީއެވެ.\n4. أَهْلُ الْحَدِيثِ : މިނަން ކިޔެނީ ނަބިއްޔާ ޞައްލަﷲ ޢަލައިހިވަސައްލަމަގެ ޙަދީޘްތަކަށް ތަބާވާތީއެވެ.\n5. الفِرْقَةُ النَّاجِيَةِ : މިނަން ކިޔެނީ ނަރަކައިން ނަޖާވާނެ ބަޔަކީ މިބައިމީހުންކަމުގައިވާތީއެވެ. އެއީ ނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވާ ފަދައިންނެވެ. ((إِنَّ أُمَّتِي سَتَفْتَرِقُ عَلَى ثِنْتَيْنِ وَسَبْعِينَ فِرْقَةً ، كُلُّهَا فِي النَّارِ ، إِلاَّ وَاحِدَةً وَهِيَ : الْجَمَاعَةُ.)) (އިބުނު މާޖާ: 3993، އައްޞަޙީޙާ: 204، 1492) މާނައީ: “ހަމަކަށަވަރުން ތިމަންކަލޭގެފާނު އުއްމަތް ހަތްދިހަ ތިން ބަޔަށް ބައިވާނެއެވެ. އެންމެ ބަޔަކު ފިޔަވާ އެހެން އެންމެން ވާހުށީ ނަރަކާގައެވެ. (ސަލާމަތްވާނެ ބަޔަކީ) ޖަމާޢަތެވެ.”\n6. الطَّائِفَةُ المَنْصُورَةِ : މިނަން ކިޔެނީ ނަޞްރު ލިބޭނީ އެބައިމީހުން ކަމުގައި ވާތިއެވެ. ނަބިއްޔާ ޞައްލަﷲ ޢަލައިހިވަސައްމަގެ ޙަދީޘްގައިވާ ފަދައިންނެވެ. ((لاَ تَزَالُ طَائِفَةٌ مِنْ أُمَّتِي عَلَى الْحَقِّ ظَاهِرَة، لاَ يَضُرُّهُمْ مَنْ خَالَفَهُمْ حَتَّى يَأْتِيَ أَمْرُ اللَّهِ)) (މުސްލިމް:1920) (މާނައީ: “ޙައްޤުގައި ފާޅުވެތިބޭނޭ ބަޔަކު އަބަދުވެސް ތިމަންކަލޭގެފާނުގެ އުއްމަތުގައި ވާހުއްޓެވެ. ﷲގެ އަމުރުފުޅު އަންނަންދެން، އެބައިމީހުންނާ ޚިލާފުވާމީހުންގެ ފަރާތުން އެއްވެސް ގެއްލުމެއް އެބައިމީހުންނަށް ނުދެވޭނެއެވެ.”)\n7. أَهْلُ الاِتْبَاعِ : މިނަން ކިޔެނީ ނަބިއްޔާ ޞައްލަﷲ ޢަލައިހިވަސައްލަމައަށް ތަބާ ވާތީއެވެ.\n1. އިސްލާމީ ޢަޤީދާގައި ހިމެނިގެންވާ ބައިތަކަކީ ކޮބާ؟\n2. ޢަޤީދާގެ ޢިލްމުގައި އަލިއަޅުވާލެވޭ މަޢުޟޫތަކަކީ ކޮބާ؟\n3. ޢަޤީދާގެ ޢިލްމަށް ކިޔޭ6ނަމެއް ބުނެދީ!\n4. “السنة” އާއި “الجماعة” ބަހުގެ ގޮތުންނާއި އިޞްތިލާޙީގޮތުން ބަޔާންކޮށްދީ!\n5. “أهل السنة والجماعة” އަކީ ކޮބާ؟ އަދި “أهل السنة والجماعة” އަށް ކިޔާ7ނަމެއް ބުނެދީ!


ދީނުގެ ކަންކަމަކީ ކުޅޭ ކުޅިވަރަކަށް ނުހައްދަވާ! މާތް ﷲ ވާގިފުޅާއިއެކު ކުރިއަށް އޮތްތަނުގައި ފެނިގެންދާނީ ދިވެހި ރައްޔިތުން އިސްލާމް ދީނުގައި އިތުރަށް ސާބިތުވާތަން! އަމާންކަމުގައި ދުނިޔެ ނަމޫނާ ދައްކަމުން އަންނަ ދިވެހި ރާއްޖެއަކީ ނަރަކައަކަށް ހަދަން ނޫޅޭ. މާތް ﷲ ވާގިފުޅާއިއެކު އެކަމެއް ނުކުރެވޭނެ އެއްބައަކަށްވެސް.!\nއެއީ ކުރެވޭނެ ކަމެއް ނޫންކަން ކަށަވަރު! އެފަދަ ކަންކަން ކުރާމީހުން މާތް އެކަހެރިކުރައްވަވައި ނިކަމެތި ކުރައްވަވާނެ! މާތް ﷲ ވާގިފުޅާއިއެކު އެފަދަ ކަންކަން ކުރާ މީހުން ނިކަމެތިވެގެންދާތަން އަޅުގަނޑުމެންނަށް ފެންނާނެ!\nއިސްލާމް ދީނަށްވުރެ މޮޅު ގޮތެއް ދެއްކުމުގެ ނަމުގައި ދިވެހި ޤައުމު ފަސާދަކުރަން އެއްވެސް ބައަކަށް ޖާގަ ނުދެވޭނެއެވެ.\nދިވެހި ޤައުމު ފަސާދަކޮށް ޤައުމުގެ އިޤްޠިޞާދު ފުނޑުފުނޑުކުރަން މަސައްކަތްކުރާ މީހުންގެ ސަބަބުން ޑިމޮކްރަސީއެވެ މިކިޔާ ބަހަށްވެސް ލިބެނީ ވަރަށް ބޮޑު ހުތުރެއް ކަމަށެވެ. "ޑިމޮކްރަސީއަކީ ބައަކު ޤަބޫލުކޮށްގެން ތިބި ގޮތްތައް ބަދަލުކުރުންތޯ؟ އިސްލާމް ދީނުގަ އޮތް ބޭއިންޞާފަކީ ކޮބައިތޯ؟ އެއިރުންސުރެ މިހާރާއި ހަމައަށް ބެލިނަމަވެސް ކީރިތި ޤުރްއާނާއި ރަސޫލާ (ﷺ)ގެ ޙަދީޘްފުޅުތަކަށްވުރެ ރަނގަޅު އެއްވެސް ހަމަތަކެއް ދުނިޔެ ދެކެފައެއް ނުވޭ!"\nއެމްޑީއެން ހީކުރަނީތޯ ޝާއިޢުކޮށްލާ ރިޕޯޓަކުން ފާއިތުވި 900 ވަރަކަށް އަހަރު ރާއްޖޭގައި އޮތް އިސްލާމްވަންތަކަން ނައްތައިލެވިދާނެ ކަމަށް ނުވަތަ އަޅުގަނޑުމެންގެ ތެރެއިން އިސްލާމް ދީން ފުހެލައި ނިކަމެތިކޮށްލެވިދާނެ ކަމަށް؟ (މިއަދު މިސުވާލުކުރާނަމަ ލިޔަން އޮތީ މަޖިލީހުގަ ޖާބިރު ލައްވާ ދައްކުވާ ވާހަކަތަކުން ކުރިއަށް ލައިގެން---)\nއެކަން ޤަބޫލުނުކުރާ ބޭޗާރާވެފައި ތިބި ބައަކު ނުކުމެ މި ޤައުމު ފަސާދަކުރަން ޖާގައެއް ނުދެވޭނެ އިނގޭތޯ؟ ރާއްޖޭގެ ލޮބުވެތި ރައްޔިތުން ތިބީ މި ޤައުމު ފަސާދަކުރަން ޖާގަދޭކަށް ނޫން! (އެހެން ދީންތަކަށް ފުރުޞަތުދޭ ގޮތަކަށް ނޫން!) އެގޮތަށް ނުކުމެ އުޅޭ ބައަކަށް ދިވެހި ރައްޔިތުންގެ އެއްބައިވަންތަކަމާއި ޤައުމުގެ އިޤްޠިޞާދު ފުނޑުފުނޑުކުރަން ފުރުޞަތެއް ނުދެވޭނެ. ދިވެހި ރައްޔިތުންގެ ދީނީ ޢަޤީދާ ފުނޑުފުނޑުކޮށެއްވެސް ނުލެވޭނެ އިނގޭތޯ؟\nޤާނޫނު އަސާސީގެ2ވަނަ މާއްދާއަށް ބެލި ނަމަވެސް ދިވެހި ދައުލަތުގެ ކޮންމެ މަޤާމެއްގައި ހުރި ނަމަވެސް އެމީހަކު މާތް ﷲ ގަންދީ ހުވާކޮށްފައި އޮންނާނީ ރާއްޖޭގައި އިސްލާމް މަތިވެރިކޮށް ޙިމާޔަތްކުރަން. އިޚްލާޞްތެރިކަމާއިއެކު އެކަން ކުރަން ﷲ ގަންދީ ހުވާކޮށްގެން ނެތް ހަމައެކަކުވެސް ނުހުންނާނެ! ކުރާ ހުވައަކީ ކުޅޭކުޅޭ އެއްޗެއްތޯ؟ ނޫން! އެހެނެއް ނުވާނެ އިނގޭތޯ؟\nއިސްލާމް ދީނަށް ފުރައްސާރަކޮށް ޖޯކްޖަހައި ކުޑައިމިސް ހަމަ އެންމެ ބަހެއް ބުނުމުގެ ފުރުޞަތުވެސް އަޅުގަނޑުމެންގެ ތެރެއަކުން ނުލިބޭނެ ކަމުގެ ޔަޤީންކަން އަޅުގަނޑު އަރުވަން."\nމިއީ މީގެ2އަހަރުކުރިން ދިވެހި ޤައުމާއި ރައްޔިތުން ދެކެ ލޯބިފުޅުވާ ބޭފުޅަކު ވިދާޅުވެފައިވާ ބަސްކޮޅެކެވެ. ދިވެހި ލޭ ހުރި، ލޭ ތަޣައްޔަރުނުވާ ދިވެހިން މިއަދުވެސް ތިބީ ހަމަ މިރޫޙުގައެވެ. މި ޢަޒުމްގައެވެ.\n3 އޮކްޓޯބަރ 2021


Jamsheed ai Ahmed Mohamed vaki kuran notice fonuvaifi | ThePress\nޖަމްޝީދާއި އަހްމަދު މުހައްމަދު ވަކިކުރަން ނޯޓިސް ފޮނުވައިފި\n30 September 2021, 22:03\nޖަމްޝީދު (ކ)، އަހްމަދު މުހައްމަދު (ވ)\nފުލުހުންގެ އާ ގާނޫނުގެ ދަށުން އެކުލަވާލި ޕޮލިސް ބޯޑުން ފުލުހުންގެ ވަޒީފާއިން ވަކިކުރަން ލަފާދީފައިވާ މުހައްމަދު ޖަމްޝީދާއި އެސިސްޓެންޓް ކޮމިޝަނަރު އަހުމަދު މުހައްމަދު (ޓޫފޯ) މަގާމުން ވަކިކުރަން ނޯޓިސް ފޮނުވައިފިއެވެ.\nމައުލޫމާތު ލިބިފައިވާ ގޮތުގައި އެ ނޯޓިސްގެ މުއްދަތު އަންނަ މަހުގެ ތެރޭގައި ހަމަވެ ޖަމްޝީދާއި އަހްމަދު މުހައްމަދު ވަޒީފާއިން ވަކިވާނެއެވެ.\nފުލުހުންގެ އާގާނޫނުގައި ބުނާ ގޮތުގައި އާގާނޫނު ފާސްވުމުން ފުލުހުންގެ ހިދުމަތުގައި ތިބި ކޮމިޝަންޑް އޮފިސަރުންގެ ތެރެއިން ޕޮލިސް ކޮމިޝަނަރު ފިޔަވާ ސުޕްރިންޓެންޑެންޓް އިން ފެށިގެން މަތީ ރޭންކްތަކުގެ އޮފިސަރުން، ފުލުހަކަށް ވީތީ އެ މީހުންނަށް ލިބިދީފައިވާ ބާރާއި އިހްތިޔާރު ނަހަމަ ގޮތުގައި ބޭނުންކޮށްފައިވޭތޯ ފުލުހުންގެ ބޯޑުން ބަލަން ޖެހޭނެއެވެ.\nޖަމްޝީދު އަދި އަހްމަދު މުހައްމަދުގެ އިތުރުން ފުލުހުންގެ ލީޑަޝިޕުން އެއްފަރާތްކުރަން ބޯޑުން އަންގާފައި ވަނީ އެސިސްޓެންޓް ކޮމިޝަނާ ފަރުހާދު ފިކުރީ އާއި ޗީފް ސުޕްރިންޓެންޑެންޓް އަހްމަދު ޝުހާދާއި ޗީފް ސުޕްރިންޓެންޑެންޓް އަބްދުﷲ ޝަރީފާއި ސުޕްރިންޓެންޑެންޓް މުހައްމަދު ދާއޫދު ސުޕްރިންޓެންޑެންޓް އިސްމާއިލް ޝަމީމެވެ.\nނަމަވެސް ވަޒީފާއިން ވަކިކުރަން ލަފާދީފައި ދެން ތިބި އޮފިސަރުން މަގާމުން ވަކިކުރުމާ މެދު ކޮމިޝަނަރު އަދި ގޮތެއް ނިންމާއެއް ނުވެއެވެ.\nމި އޮފިސަރުންނަށް ކުރެވުނު ތުހުމަތުތައް، ފުލުހުންގެ ހިދުމަތުގެ އާ ގާނޫނުގެ ދަށުން އެކުލަވާލި ޕޮލިސް ބޯޑުން ބަލައި ފިޔަވަޅު އަޅަން ލަފާ ދެއްވީ މިދިޔަ އޮގަސްޓް 9ގައެވެ.\nއަހްމަދު މުހައްމަދު އާއި ޖަމްޝީދު ވަކިކުރުމުގެ މަރުހަލާތައް ފެށުމުގެ ނޯޓިސް މި ފޮނުއްވީ، ބޯޑުން ނިންމިތާ މަހަކަށް ވުރެން ގިނަ ދުވަސް ފަހުންނެވެ.\nފުލުހުންގެ ގާނޫނު މަޖިލީހުން ފާސް ކުރުމަށް ފަހު ރައީސް އިބްރާހިމް މުހައްމަދު ސޯލިހް ތަސްދީގު ކުރައްވާފައި ވަނީ މިދިޔަ ޑިސެމްބަރު 27 ގައެވެ. އެ ގާނޫނަށް އަމަލު ކުރަން ފެށީ މާޗް 27 އެވެ.


ތިބާ އެހީތެރިކަމަށް ބޭނުންވެ ވަށައިގެން ބަލާލިހިނދު ހުރިހާ ދޮރުތައް ބަންދުވެ ސަލާމަތްވެވޭނެ އެއްވެސް ގޮތެއްނެތްފަދަ ޙާލަތެއްގައި ވީންހެއްޔެވެ؟ ދާކޮންމެދިމާއަކުން ދޮރުތައް ބަންދުވެ ތަޅުއެޅުވިފައިވާ ޙާލަތެއްގައި ވީންހެއްޔެވެ؟ އެހެންކަމުގައި ވަނީ ނަމަ ތިބާއަކީ ނަސީބުވެރިއެއްކަމަށް ބަލާށެވެ! އެހެނީ އެފަދަ ތަޖުރިބާއެއް ކޮށްފައިވާނަމަ ﷲ ތަޢާލާގެ މި ރީތި އިސްމުފުޅު ތިބާއަށް ފަހުމުވެ އަގުވަޒަން ކުރެވިގެންދާނެއެވެ.\nالفَتَّاح އަކީ ހުޅުއްވައިދެއްވާ ފަރާތެވެ.\nތިބާގެ ތަޖުރިބާއަކީ ކުލާހެއްގައި ބުނެދެވޭ އުނދަގޫ މަފްހޫމެއް ފަހުމް ނުވުންފަދަ ކުޑަކަމަކަށްވެސް ވެދާނެއެވެ. ނުވަތަ ވަޒީފާތަކަށް ކުރިމަތިލައި ދުވަހަކުވެސް ޖަވާބެއް ނުލިބުންފަދަ ކަމަކަށް ވެދާނެއެވެ. ނުވަތަ މީހަކާއި ބައްދަލުކުރަން އުޅެ ނުވުންފަދަ ކުޑަކަމަކަށް ވެދާނެއެވެ. ނުވަތަ މާޔޫސްކަމާއި ހިތްދަތިކަމުން ފުރިގެންވާ މަސައްކަތްތަކެއް ކުރުމުގައި ތާށިވެފައި ހުންނަން މަޖްބޫރުވުންކަމަށްވެސް ވެދާނެއެވެ.\nއެފަދަ ޙާލަތެއްގައި ތިބާއަށްވަނީ ދެ ގޮތެކެވެ. އެއްގޮތަކީ ތަޅުލެވިފައިވާ ދޮރުގައި ބޯތަޅައި ނިތްކުރި ދުޅަކޮށްލައިގެން އެތަނުގައި ތާށިވެފައި ނުނިކުމެވި ހުރުމެވެ. ނުވަތަ ތަޅުދަނޑި ބޭނުންކޮށްގެން ދޮރު ހުޅުވާލުމެވެ. ތަޅުދަނޑިން ދޮރުހުޅުވާލުމަކީ އެންމެ ފުރިހަމައަށް ހުޅުވައިދެއްވާ ފަރާތް الفَتَّاحގެ ޙަޟްރަތުން އެކަމަށް އެދުމެވެ. ތިބާއަށް، ބަންދުކުރެވިފައިވާ ދޮރު ހުޅުވޭނީ ﷲ ތަޢާލާ އަކީ ހުޅުއްވައިދެއްވާ ފަރާތްކަން އެނގިގެންނެވެ. ދަތިކަން ކުރިމަތިވާ ހިނދު އަޅުގަނޑުމެންނަށް الفَتَّاح މިއިސްމުފުޅު އެނގެން ޖެހެއެވެ. އެހެނީ ﷲތަޢާލާ އެފަދަ ޙާލަތްތަކުގައި އެއިލާހުގެ މިއިސްމުފުޅު ދަނެގަތުމަށް އެދިވޮޑިގަންނަވައެވެ. ﷲ، الفَتَّاح އަކީ އަޅުގަނޑުމެން ދަތިއުނދަގޫ ކަމާއި ހިތްދަތިކަމުން ސަލާމަތްވުމުގެ ދޮރު ހުޅުވައިދެއްވާ ފަރާތެވެ. އެއިލާހީ އެއިލާހުގެ ނިޢުމަތްތަކާއި ރަޙުމަތަށް މަގުހުޅުއްވައިދެއްވާ ފަރާތެވެ. މިޙަޔާތުގެ ޠަބީޢަތަކީ ދަތިކަމުގެ ދުވަސްތަކާއި ކުރިމަތިލާން ޖެހުމެވެ. ނަމަވެސް ހަދާންކުރާށެވެ. ރޭގަނޑަށްފަހު ދުވާލު އާދެއެވެ.[ އެބަހީ ދަތިއުނދަގުލައް ފަހު ހަމަޖެހުން އާދެއެވެ.] ﷲ އަކީ الفَتَّاح އޭ ބުނެވޭ ބަހުގެ މާނައަކީ އެއިލާހަކީ ދަތި އުނދަގުލުން ސަލާމަތްވާނެމަގު އެއިލާހުގެ އަޅުތަކުންނަށް ހުޅުއްވައި ދެއްވާފަރާތެވެ. ވީމާ، ދަތިކަން ކުރިމަތިވާހިނދު އެއީ ކިތަންމެ ކުޑަކަމެއްވިޔަސް އަދި ކިތަންމެ ބޮޑުކަމެއްވިޔަސް ﷲގެ ސިފަފުޅުތަކުގެ ތެރެއިން އެއް ސިފަފުޅަކީ الفَتَّاحކަން ހަދާންކޮށް، އެއީ ދަތިކަމުން ސަލާމަތްވުމުގެ ދޮރުތައް ހުޅުވައިދެއްވާ ފަރާތްކަން ހަދާންކުރާށެވެ! އަދި ދަތިއުނދަގުލުން ސަލާމަތްވުމަށް މިއިސްމުފުޅުން ދުޢާކުރާށެވެ!\nﷲ ހުޅުވައިދެއްވަނީ ދަތިކަމުން ސަލާމަތްވުމުގެ މަގު އެކަންޏެއްނޫނެވެ. الفَتَّاح އަކީ ހިތްތައް ހުޅުއްވައިދެއްވާ ފަރާތްވެސްމެއެވެ. އަޅުގަނޑުމެންގެ ޙަޔާތުގައި އީމާންކަން ބަލިކަށިވެގެންއަންނަ ދުވަސްތައްވެސް އާދެއެވެ. އަޅުގަނޑުމެންގެ ނަމާދުގެ ޚުޝޫޢަތްތެރިކަން ދަށްވެގެންދާ ދުވަސްވަރުވެސް އާދެއެވެ. އަދި ﷲއާއި އޮންނަ ގުޅުން ހީނަރުވެގެން ދާކަން ފާހަގަވެއެވެ. މިފަދަ ދަނޑިވަޅުގައި ﷲއީ ހިތްތައް ހުޅުއްވައިދެއްވާ ފަރާތްކަން ހަނދުމަކުރާށެވެ! އަދި الفَتَّاح ގެ އިސްމުފުޅުން ތިބާގެ ހިތް ހުޅުއްވައިދެއްވުމަށްއެދި ދުޢާކުރާށެވެ! އެހެނީ އެއީ އެއިލާހުގެ ސިފަފުޅުތަކުގެ ތެރެއިން އެއް ސިފަފުޅެވެ.\nއެއިލާހަށް ފުރަގަސް ދިނުމުގައި ބާރުއަޅާ ހިތްތައްވެސް އެއިލާހު ހުޅުވައިދެއްވައެވެ. ޢުމަރު ރަޟިޔަﷲ ޢަންހު މިއުއްމަތުގެ ރަސޫލާ މުޙައްމަދު ޞައްލަﷲޢަލައިހި ވަސައްލަމަ އަވަހާރަކޮށްލަން ދިޔަދުވަހު އެކަލޭގެފާނު އިސްލާމްވިގޮތް ހަދާން ކުރާށެވެ. ﷲ، الفَتَّاح ތެދުމަގުގެ ދޮރުހުޅުވައިދެއްވިއެވެ. ވީމާ ތިބާއަށް އިސްލާމްދީނާއި ވަރަށް ދުރުގައިވާ މީހުން ފެނުނުކަމުގައިވިޔަސް އެމީހުންނާއިމެދު ގޮތްކަނޑަނާޅާށެވެ. ޢުމަރު ރަޟިޔަﷲގެ ހިތް ﷲ، الفَتَّاح ހުޅުވައިދެއްވައި އުއްމަތުގެ އެންމެ ހެޔޮމީހުންގެތެރޭގައި އެކަލޭގެފާނު ލެއްވިގޮތަށް އެބައިމީހުންގެ ހިތްތައް ހުޅުވައިދެއްވުމުގެ ކުޅާދާނަކަން އެއިލާހަށް ލިބިވޮޑިގެންވާކަން ހަނދުމަކުރާށެވެ!\nﷲ، الفَتَّاح އަކީ ޢިލްމަށް ދޮރު ހުޅުއްވައިދެއްވާ ފަރާތްވެސްމެއެވެ. އެއީ ދުނިޔެވީ ޢިލްމުކަމުގައިވިޔަސް އަދި ދީނުގެ ޢިލްމުކަމުގައިވިޔަސްމެއެވެ. ތިބާ މިވަގުތު މި އިސްމުފުޅުތައް އަޑުއަހަމުންދަނީވެސް ﷲތަޢާލާ އެއިލާހު މަޢުރިފާކޮށް ދެނެގަތުމުގެ ޢިލްމަށް ތިބާއަށް ދޮރުހުޅުވުން މިންވަރުކޮށްދެއްވީމައެވެ. ޢިލްމަށް މަގު ފަހިކޮށް ދެއްވުމުގެ އެންމެ ބޮޑު ހެތްކަކީ ކީރިތި ޤުރުއާނެވެ.\nالفَتَّاح ގެ އަނެއް ސިފަފުޅަކީ އެއިލާހުގެ އަޅުންނަށް އެންމެ ރަނގަޅު މަގަށް މަގުހުޅުއްވައި ދެއްވައި އެމީހުންގެ މަގުސީދާ ކުރެއްވުމެވެ. އަޅުގަނޑުމެންނަށް ކުރިމަތިވާ އެންމެ ޢާއްމު އެއްކަމަކީ ދުނިޔޭގެ އަގުހުރިކަމެއް ގެއްލިދާނެކަމުގެ ބިރަށްޓަކައި ޙަރާމްކަމެއް އިޚްތިޔާރުކުރުމެވެ. މިސާލަކަށް ރިބާގެ މުޢާމަލާތް ކުރުމެވެ. ގެއެއް ނުވަތަ ކާރެއް ގަންނަން ނުވަތަ ވިޔަފާރިއެއްފަށަން ބަލާއިރު ހީވަނީ ލޯނެއްނަގައިގެން ރިބާދެއްކުންނޫން އެހެންގޮތެއް ނެތްކަމަށެވެ. ﷲގެ ޙަޟްރަތުގައި މިއީ ކިހާބޮޑު ފާފައެއްކަން އެނގޭ ޙާލުގައެވެ. އަޅުގަނޑުމެންގެ ތެރެއިން ބައެއްމީހުން މީގެތެރެއަށް ވަދެގަންނަނީ އަމިއްލަ ނަފްސު މޮޔަހައްދާލަން ވަރަށް ގިނަ ސަބަބުތަކާއި ބަހަނާތައް ދައްކައިގެންނެވެ. ނަމަވެސް ﷲ ތަޢާލާ ހިދާޔަތާއި ތެދުމަގެއްކަމުގައި އަޅުގަނޑުމެންގެ މައްޗަށް ފޮނުއްވި ޤުރުއާނުގެ ބޭނުންހިފާމީހުން އެއާއިމެދު ވިސްނާ ފިކުރުކުރަންޖެހޭގޮތަށް ވިސްނައި އެގޮތަށް ދިރިއުޅުންބައްޓަން ކުރެއެވެ. އަދި އަޅުގަނޑުމެންނާއި މިމައްސަލަތަކާއި ކުރިމަތިލާން ޖެހޭނެކަން ﷲ މޮޅަށް ދެނެވޮޑިގެންވާކަމާއި އަދި އެއިލާހު އެކަމަށް ޙައްލު ހޯއްދަވައި ދެއްވާނެކަން ދަންނާނެއެވެ. އަދި އަޅުގަނޑުމެން އެއިލާހުގެ އެންގެވުންތަކަށް ތަބަޢަވާހާ ހިނދަކު އަޅުގަނޑުމެންނަށް ކާމިޔާބާއި ނަޞްރު ދެއްވާނެއެވެ.\nﷲ ތަޢާލާ ސޫރަތުލް ބަޤަރާގެ 268 ވަނަ އާޔަތުގައި ވަޙީ ކުރައްވަނީ:\nفقير ވެދާނޭ ކަމުގެ ބިރުން، ތިޔަބައިމީހުންނަށް شيطان އާ ބިރުދައްކަތެވެ. އަދި، އެ شيطان އާ ތިޔަބައިމީހުންނަށް ނުބައިކަންތަކަށް އަމުރުކުރެތެވެ. اللَّه، ތިޔަބައިމީހުންނަށް وعد ކުރައްވަނީ، އެކަލާނގެ حضرة ން ތިޔަބައިމީހުންނަށް ފާފަފުއްސެވުމާއި، فضل ވަންތަ ކަމަށެވެ. اللَّه އީ، ތަނަވަސްވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.\nوَمَن يَتَّقِ اللَّـهَ يَجْعَل لَّهُ مَخْرَجًا ﴿٢﴾ وَيَرْزُقْهُ مِنْ حَيْثُ لَا يَحْتَسِبُ ۚ وَمَن يَتَوَكَّلْ عَلَى اللَّـهِ فَهُوَ حَسْبُهُ ۚ إِنَّ اللَّـهَ بَالِغُ أَمْرِهِ ۚ قَدْ جَعَلَ اللَّـهُ لِكُلِّ شَيْءٍ قَدْرًا ﴿٣﴾\nއަދި اللَّه އަށް تقوى ވެރިވާމީހާ (ދަންނާށެވެ!) އެކަލާނގެ އޭނާއަށް ނުކުންނާނެ މަގެއް ދައްކަވާނެތެވެ. އަދި ހީވެސްނުކުރާފަދަ ގޮތްގޮތުން އެކަލާނގެ އޭނާއަށް رزق ދެއްވާނެތެވެ. އަދި اللَّه އަށް وكيل ކުރާމީހާ (ދަންނާށެވެ!) ފަހެ، އޭނާއަށް އެކަލާނގެ ފުދެއެވެ. ހަމަކަށަވަރުން، اللَّه އީ، އެކަލާނގެ أمر ފުޅު ހިންގަވައި، ފުރިހަމަކުރައްވާ ރަސްކަލާނގެއެވެ. ހަމަކަށަވަރުން، اللَّه ކޮންމެ އެއްޗަކަށް މިންވަރެއް ކަނޑައަޅުއްވާފައިވެއެވެ.\nއަޅުގަނޑު މިހާހިސާބުން ވަރަށް އަސަރު ކުރުވަނިވި ޙަޤީޤީ ވާހަކައެއް ކިޔައި ދޭނަމެވެ. އަޅުގަނޑުގެ ގޭގެ ޚާދިމަކު ވިއެވެ. އޭނާއަކީ ވަރަށް ބުރަކޮށް މަސައްކަތްކުރާ މީހެކެވެ. އޭނާގެ ފިރިމީހާވަނީ އޭނާ ދޫކޮށްފައެވެ. އަދި އަންހެން ކުއްޖެއް އޭނާގެ ހުރެއެވެ. އެއްދުވަހަކު އަހަރެންގެ ގާތަށް އޭނާ އައިސް ބުންޏެވެ. "އަހަރެން އަދާކުރަންޖެހޭ ވަރަށްބައިވަރު ދަރަނި އެބަހުއްޓެވެ. އަދި އެ އަދާކުރެވޭނެ ހަމައެކަނިގޮތަކީ ރިބާގެ ލޯނެއްނަގައިގެން އަހަރެންގެ ގޭގެ އިތުރު ބައެއް ހެދުމެވެ. އަދި އެތަން ކުއްޔަށްދީގެން ލާރިހޯދުމެވެ." އަޅުގަނޑު އޭނާއަށް ރިބާގެ މުޢާމަލާތަކީ ކިހާ ބޮޑު ފާފައެއްކަން ބުނެދީ ރިބާއާއި ދުރުވުމަށް ވަރަށްބޮޑަށް ނަޞޭޙަތްތެރިވީމެވެ. އިސްވެ ދެންނެވި އާޔަތްތަކުގެ އަލީގައިﷲތަޢާލާގެ ވަޢުދުތައް އޭނާއަށް ކިޔައިދިނީމެވެ. އަދި އެފާފައާއި ދުރުހެލިވެއްޖެނަމަ އޭނާ ހީވެސްނުކުރާ ފަދަގޮތަކަށް އޭނާއަށް އެހީތެރިވެ ވޮޑިގަންނަވާނެކަން ބުނެދިނީމެވެ. ގިނައިރުތަކެއްވަންދެން އޭނާއަށް ވިސްނައިދިނުމަށް މަސައްކަތް ކުރެވުނުފަހުން އެންމެފަހުން ލޯނުނެގުމުގެ ހުރިހާކަމެއް ހުއްޓާލުމަށް އޭނާ ނިންމިއެވެ. އޭރު ލޯނުގެ ހުރިހާކަމެއްވަނީ ނިމުމަކާއި ހަމައަށް ގޮސްފައެވެ.\nއަނެއްދުވަހު އޭނާގެ ދެލޯ ކަރުނައިން ފުރިގެންވާޙާލު އަހަރެންގެގާތަށް އައިސް ބައްދަލުކުރިއެވެ. އަދި ﷲއަށްޓަކައި ކަމެއް ޤުރުބާންކޮށްލުމުން މިލިބުނު ހިތްހަމަޖެހުމާއި އުފާ މީގެކުރިން ދުވަހަކުވެސް އިޙްސާސްކުރެވިފައިނުވާކަމަށް ބުންޏެވެ. އޭނާގެ ދެލޯ ކަރުނައިން ފުރިގެންވާޙާލު އަޅުގަނޑާއި ބައްދަލު ކުރުމުގެ ކުރިން ކަމެއްހިނގާފައިވެއެވެ. ރިބާގެ މުޢާމަލާތް ކުރުމާއި ދުރުހެލިވާ މީހުންނަށް، އެހީތެރިވުމުގެ ނިޔަތުގައި މަސައްކަތްކުރާ ދެމީހަކު، އޭނާގެ ދަރަނި އަދާވަންދެން މަހަކު ވަކިވަރެއް ދައްކައިދޭން ހުށަހެޅިއެވެ. އަދި ޖެހިގެން އައިދުވަހު އިތުރު އެހެން މީހަކު އޭނާއާއި އެހީވުމަށް ގުޅުނެވެ. މިފަރާތްތަކުގެ އެހީ ހިސާބުކޮށްލިއިރު މަދު މަސްތަކެއްގެ ތެރޭގައި އޭނާގެ ދަރަނި އަދާކުރެވޭ ވަރުވެއެވެ. ސުބުޙާނަﷲ.އެވެ. އޭގެ އެއްދުވަސްފަހުން އުފަލުން ފޮޅިފައިވާޙާލު އޭނާ އަހަންނާ ބައްދަލު ކުރިއެވެ. އޭނާގެ ގެ ކުއްޔަށް ހިފާނެ5މީހުން ލިބުނެވެ. ކޮންމެ މީހަކަށް 3000ރުޕީސް ގެމަގުންނެވެ. އޭގެ ދެދުވަސްފަހުން އޭނާ ކުރީގައި މަސައްކަތްކުރި ފެކްޓްރީއެއްގައި ނުނަގާހުރި އެލަވެންސްގެ ފައިސާތަކެއް ކަމުގައިވާ 25000ރުޕީސް ހުރިކަންއެންގުނެވެ. މިއީ އޭނާއަށް ލިބެންހުރިއެއްޗެއްކަން ކުރީގައިނުވެސް އެނގި ހުރި އެއްޗެކެވެ. އެއްހަފްތާފަހުން ފިރިން އަޅާނުލާ ދޫކޮށްފައިތިބޭ އަންހެނުންނަށް ސަރުކާރުގެ ޕެންޝަނުން އޭނާއަށް 50،000ރުޕީސްގެ އެހީ ހަމަޖެހިގެންއައެވެ. އެއީ އޭނާ އޭގެ އެތައްޒަމާނެއް ކުރިން ހުށަހަޅައި އޭގެ ޚަބަރެއްނުވުމުގެ ސަބަބުން މުޅިން އެއްކޮށް އުއްމީދު ކަނޑާލާފައިވާ އެއްޗެކެވެ.\nމިފަހަރު އޭނާ އަހަރެންގެ ގާތަށްއައީ ވަރަށް ޙައިރާންވެ ޝޮކްޖެހިގެންވާ ޙާލުގައެވެ. އަދި ސުވާލުކުރިއެވެ. ތިބާ ތިމަންނައަށް މިހެދީ ކޮންގޮތެއްހެއްޔެވެ. ކޮންޖާދުލެއްހެއްޔެވެ. ކުއްލިއަކަށް ތިމަންނައަށް އެއިން ކުރާނީ ކީއްކަންވެސް ނޭގޭވަރަށް ތިމަންނަގެ އަތްމައްޗަށް ލާރިއަރައިފިއެވެ. الله أكبر... އަހަރެން އޭނާއަށް ބުނީމެވެ. އެއީ އަހަންނެއްނޫނެވެ. އެކަން މިންވަރު ކުރެއްވީ އަހަރެން ތިބާއަށް އެކަން ކޮށްދެއްވާނެކަމަށް ވަޢުދުވިފަރާތުންނެވެ. އަހަރެން އޭނާއަށް ﷲގެ ވަޢުދުފުޅުތަކާއި އެއްގޮތަށް އެހީތެރިކަން ލިބޭނެކަމުގެ ޔަޤީންކަން ދިންނަމަވެސް އެކަން ހިނގީ އަހަރެން ޚިޔާލަށްވެސް ނުގެނެވޭ މިންވަރަށެވެ. އަހަރެންގެ ލޯ ކަރުނައިން ފުރިގެން ދިޔައީ އަހަރެން އެފަރާތަކާއި ބެހޭގޮތުން ޔަޤީންކަން ދިންފަރާތުން އެކަން ފުރިހަމަކޮށްދެއްވީމަ އެއްނޫނެވެ. އެކަން ފުރިހަމަކޮށްދެއްވުމުގައި ހިތަށް ތަޞައްވުރުވެސް ކުރެވިފައިނުވާ މިންވަރަށް ދީލަތިވެވޮޑިގެންނެވުމުންނެވެ. އަބަދުވެސް އެއީ ﷲގެ ސުންނަތެވެ. ﷲ ޙައްލެއް ހޯއްދަވައި ދެއްވާއިރު އަޅުގަނޑުމެން އުއްމީދުކުރާވަރަށްވުރެ އިތުރު ކުރައްވައެވެ. ޞަފާ އާއި މަރުވާ އާއި ދެމެދު ޙާޖަރު ދުވެވަޑައިގެންނެވިއރު އެކަމަނާގެ އުއްމީދަކީ އެކަމަނާގެ ދަރިކަލުންނަށް ބޯންދޭނެ އެއްޗެއް ލިބުމެވެ. ނުވަތަ އެހީތެރިވެދޭނެ ބަޔަކު ފެނުމެވެ. އެކަމަނާ ދުވެވަޑައިގެންނެވުން ހުއްޓަވާ ނުލައްވައެވެ. ﷲތަޢާލާ އެކަމަނާގެ ދަރިކަލުންނަށް ބޯނެ އެއްޗެއް ހަމައެކަނި ދެއްވީއެއްނޫނެވެ. އެކަމަނާއަށް ޒަމް ޒަމް ދެއްވިއެވެ. އަދި ޒަމްޒަމް ވެގެން ދިޔައީ މީސްތަކުންނަށް އެތާ ވަޒަންވެރިވުމަށް ހުޅުވުނު ދޮރަކަށެވެ. ޒަމްޒަމް ވެގެން ދިޔައީ ހަމައެކަނި އެކަމަނާގެ ދަރިކަލުންނަށް ފެން ލިބުނު ވަޞީލަތަކަށް އެކަންޏެއް ނޫނެވެ. އެތައް ބަޔަކަށް މިއަދާއި ހަމަޔަށް މެދު ކެނޑުމެއްނެތި އެރިޒުޤު ލިބެމުން އައިސްފައިވެއެވެ.\nތިބާގެ ޙާޔާތުގެ ކޮންމެވެސް ހިސާބެއްގައި ތިބާއަށް ﷲގެ އެންގެވުންތަކާއި އެއްގޮތަށް ޢަމަލުކުރުމަށް އަދި ނަހީ ކުރެއްވިކަމަކަށް އަރައިގަތުމުން ދުރުހެލިވުމަށް ދަތިވާ ޙާލަތެއް އަތުވެދާނެއެވެ. ބުއްދިވެރިއަކީ ދަތިކަން އިތުރުވާވަރަކަށް އޭގެ ފަހަތުގައި ތިބާއަށްޓަކައި ވަރަށް ޚާއްޞަ ނިއުމަތެއްވާކަން ދަންނަމީހާއެވެ. ތިބާ އިޚްތިޔާރު ކުރާނެ ގޮތެއް ނިންމާނީ ހަމަ ތިބާއެވެ. ތިބާ ޝައިޠާނާގެ އަނދަވަޅަށް ނުވެއްޓި ﷲގެ މަގުގައި ސާބަތިތުވެ ދަތިކަން އޭގެ އެންމެ މައްޗަށް ދާހިނދު الفَتَّاح ގެ މަތިވެރި އިސްމުފުޅުން ދުޢާކޮށް ވާތްގަށް އެދެފިނަމަ ދަންނާށެވެ! ތިބާ ހީނުކުރާފަދަ ޢަޖާއިބު ކުރުވަނިވިކަންތައް ތިބާގެ ޙަޔާތައް ލިބިގެންދާނެ ވަގުތު އެވަނީ ޖެހިފައެވެ.


ހައުސިން މިނިސްޓްރީ – Haftha\nTag: ހައުސިން މިނިސްޓްރީ\nބުރިޖް މަތީގައި ކައިވެނިކުރަން ބޭނުންވާ މީހުންނަށް އަންނަ ހަފްތާގައި ފޯމް ދޫކުރަން ފަށަނީ\nބްރިޖު މަތީގައި އަލަތު ކައިވެނިކުރަން ބޭނުންވާ މީހުންނަށް އަންނަ ހަފްތާއިން ފެށިގެން ފޯމް ދޫކުރަން ފަށާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިރޭ ވިދާޅުވެއްޖެ އެވެ.\nމާލެ އާއި ހުޅުލެއާ ދެމެދު އަޅާ ބްރިޖު، ސިނަމާލެ ބްރިޖު ނިމުމުން އެތަނުގައި ކައިވެނިކުރަން ނުވަތަ ކައިވެނި ޕާޓީ ބޭއްވުމުގެ ފުރުސަތު ދޭނެ ކަމަށް ރައީސް އަބްދުﷲ ޔާމީން މީގެ ކުރިން ވަނީ ވިދާޅުވެފައެވެ.\nރައީސް ވެވަޑައިގަތް އެ ވައުދަށް އިޝާރާތް ކުރައްވައި މިނިސްޓަރު މުއިއްޒު ވިދާޅުވީ، ބްރިޖު މަތީގައި އަލަތު ކައިވެނިކުރަން ބޭނުންވާ ފަރާޓްތަކަށް އެކަމަށް އެދި ހުށަހެޅުމުގެ ފުރުސަތު އަންނަ އާދީއްތަ ދުވަހު ހުޅުވާލައި، ހައުސިން މިނިސްޓްރީގެ ކައުންޓަރުން ފޯމް ދޫކުރާނެ ކަމަށެވެ.\nއަދި ފޯމް ބަލައިގަތުން ހަމަޖެހިފައިވަނީ މިމަހުގެ 13 ވަނަ ދުވަހުގެ ނިޔަލަށެވެ.\nގާތްގަނޑަކަށް 300 މިލިއަން ޑޮލަރު ހަރަދުކޮށްގެން ހަދާ ބްރިޖު މިދިޔަ މަހުގެ 26 އަށް ނިންމާނެ ކަމަށް އެ މަސައްކަތްކުރާ ކުންފުނިން ބުނި ނަމަވެސް، ބްރިޖު މިހާރު ހުޅުވުމަށް މަސައްކަތް ކުރަމުންދަނީ އަންނަ ސެޕްޓެމްބަރު 25 އަށެވެ. ބްރިޖުގެ މައިގަނޑު ހުރިހާ މަސައްކަތެއް ނިމިފައިވާއިރު، މިހާރު ކުރަމުންދަނީ ބްރިޖު މަތީގައި ތާރު އެޅުމާއި ލައިޓް ހަރުކުރުން ފަދަ މަސައްކަތްތަކެވެ.\nއެ މަސައްކަތާއެކު ބްރިޖާ ގުޅިގެން ހަދާ މަގުތައްވެސް ފުޅާކޮށް ތާރު އެޅުމުގެ މަސައްކަތް ދަނީ ކުރިއަށެވެ.\nAuthor މުޙައްމަދު އިބްރާހިމްPosted on August 3, 2018 August 3, 2018 Categories ޚަބަރުTags ހައުސިން މިނިސްޓްރީ, ސިނަމާލެ ބްރިޖު, ޑރ. މުހައްމަދު މުއިއްޒުLeaveacomment on ބުރިޖް މަތީގައި ކައިވެނިކުރަން ބޭނުންވާ މީހުންނަށް އަންނަ ހަފްތާގައި ފޯމް ދޫކުރަން ފަށަނީ\nބްރިޖާ ގުޅޭ މަގުތަކުގައި ތާރު އެޅުމުގެ މަސައްކަތް އަންނަ ހަފްތާ ފަށަނީ\nމާލެ-ހުޅުލެ ބްރިޖް (ސިނަމާލެ ބްރިޖް)އާ ގުޅޭ މަގުތަކުގައި ތާރު އެޅުމުގެ މަސައްކަތް އަންނަ ހަފްތާ ތެރޭގައި ފަށާނެ ކަމަށް ހައުސިން މިނިސްޓްރީން ބުނެފިއެވެ.\nހައުސިން މިނިސްޓްރީން ބުނީ އަންނަ ހަފްތާ ތެރޭގައި ތާރު އެޅުމުގެ މަސައްކަތް ފަށާނީ ހުޅުމާލޭ ފެރީ ޓާމިނަލް ކައިރިން ކަމަށެވެ.\nބްރިޖާ ގުޅޭ މަގުތަކުގައި ތާރު އެޅުމުގެ މަސައްކަތް އަންނަ ބްރިޖުގެ ހުރިހާ މަސައްކަތްތަކާއެކު ނިމިގެންދާނެ ކަމަށް ހައުސިން މިނިސްޓްރީން ބުނެއެވެ.\nމާލޭގައި ތާރު އެޅުމަށް ހަމަޖެހިފައިވަނީ ބޮޑުތަކުރުފާނު މަގުން ސަލްމާން ރަސްގެފާނު މިސްކިތާ ހިސާބުން ފެށިގެން މާލޭ އިންޑަސްޓްރިއަލް ވިލެޖާ ހަމައަށެވެ. މިހާރު އެ މަގުތައް ކޮނެ ނަރުދަމާގެ މަސައްކަތްތައް ވެސް ދަނީ ކުރަމުންނެވެ.\nAuthor މުޙައްމަދު ޝާންPosted on July 28, 2018 Categories ޚަބަރުTags ހައުސިން މިނިސްޓްރީ, މާލެ-ހުޅުލެ ބްރިޖްLeaveacomment on ބްރިޖާ ގުޅޭ މަގުތަކުގައި ތާރު އެޅުމުގެ މަސައްކަތް އަންނަ ހަފްތާ ފަށަނީ


Fuluhunnah chuttee dhinun huttaalaifi\nއިދިކޮޅު ކޯލިޝަނުން ކުރިއަށް ގެންދާ މުޒާހަރާގެ ތެރެއިން--\n05 މާރޗް 2021 - 23:52:56\nފުލުހުންނަށް ޗުއްޓީ ދިނުން ހުއްޓާލައިފިއެވެ.\nފުލުހުން މިރޭ ބުނީ ޗުއްޓީ ދިނުން ހުއްޓާލާފައިވަނީ ކޮވިޑް 19 ގެ ހާލަތު ގޯސް ވުމާއި ގުޅިގެން، ފުލުހުންގެ އޮޕަރޭޝަން ލެވެލް2އަށް ގެންގޮސްފައިވާތީ ކަމަށެވެ.\nޗުއްޓީ ދިނުން ހުއްޓާލި ނަމަވެސް ފުލުހުންނާއި، އާއިލާ ގެ މެންބަރުންނަށް ދިމާވާ އެމަޖަންސީތަކާއި، އަދި ކައިވެނި ކުރުން ފަދަ ކަންކަމަށް ޗުއްޓީ ލިބޭނެކަމަށް ފުލުހުން ބުނެއެވެ.\n"މި ކަމާގުޅިގެން އެއްވެއް މުވައްޒަފަކު މިހާތަނަށް ޝަކުވާ ހުށަހަޅާފައެއް ނުވޭ،"\nފާއިތުވި ފަސް ހަފްތާއިން ފެށިގެން ކޮވިޑް ޖެހެމުން އަންނަ މީހުންގެ އަދަދުތަކަށް ބަލާއިރު އުޅެނީ 900 އިން މަތީގައެވެ.\nކޮވިޑްގެ ހާލަތު ގޯސްވަމުންދާތީ އިތުރު ފިޔަވަޅުތައް ވެސް މިހާރު ވަނީ އަޅާފަ އެެވެ. އޭގެ ތެރޭގައި މާލޭގައި ކާބޯތަކެތީގެ ހިދުމަތް ދޭތަންތަނުގެ ހިދުމަތްތަކަށް ގެނެވުނު ބަދަލުތަކާއި ކާފިއު ވަގުތު ވެސް އިތުރު ހަފްތާއަކަށް ދަންމާލުމުގެ އިތުރުން މަގުތަކަށް އެއް ފަހަރާއި ފަސް މީހުންނަށް ވުރެ އިތުރަށް ނިކުތުން ވަނީ މަނާކޮށްފަ އެވެ.\nއަދި ސިނަމާތައް ބަންދުކުރުމާއި ދުވުމަށް ހާއްސަ ޓްރެކްތައް ބަންދުކުރުމާއި ޕާކުތަކާއި މައިޒާންތައް ވެސް ވަނީ ބަންދުކޮށްފަ އެވެ. އޭގެ އިތުރުން ޔުނިވާސިޓީތަކާއި ކޮލެޖްތަކަށް ދަރިވަރުން ހާޒިރުކޮށްގެން ކިޔަވައިދިނުން ހުއްޓާލުމާއި އެކަނިކުރާ ކަސްރަތު ފިޔަވައި ކުޅިވަރުތައް ހުއްޓާލުމަށް ވަނީ ނިންމާފަ އެވެ.\nއޭގެ އިތުރުން އެޗްޕީއޭ އިން ވަކި ގޮތެއް އަންގަންދެން ބައެއް ކަހަލަ ހިދުމަތްތައް މެދުކަނޑާލަން ވަނީ ނިންމާފަ އެވެ. އޭގެ ތެރޭގައި ޖިމްތަކުގައި ގްރޫޕް ކްލާސްތައް ބަންދުކުރުމާއި ސްކޫލުތަކަށް އަންގާފައި އޮތް އެންގުން ދެމެހެއްޓުމާއި އެއްގަމު އުޅަނދު ދުއްވުން ހަވީރު ހަޔަކުން ފަތިހު ހަޔަށް މަނާވާނެ އެވެ.


Maru commission ge report ah balai fiyavalhu alhaanan: Raees\nމަރު ކޮމިޝަންގެ ރިޕޯޓަށް ބަލައި ފިޔަވަޅު އަޅާނަން: ރައީސް\nމިނިވަން ނޫހުގެ ނޫސްވެރިޔާ އަހުމަދު ރިލްވާންގެ މަރާގުޅޭ ގޮތުން ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަން އިން އެކުލަވާލާފައިވާ ރިޕޯޓުގައި ފާހަގަ ކުރި ކަންކަމުގެ މައްޗަށް ބިނާކޮށް ފިޔަވަޅު އަޅުއްވާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ސޯލިހު މިއަދު ކުރެއްވި ޓްވީޓެއްގައި ވިދާޅުވީ މަރު ކޮމިޝަން އެކުލަވާލުމުގެ އެއް މަގްސަދަކީ ރިލްވާނަށް ވީގޮތް ހޯދައި އެކަން ކުރި މީހުން އިންސާފުގެ ކުރިމައްޗަށް ގެނައުން ކަމަށާއި އެފަދަ ކަމެއް މުޖުތަމައުގައި ނުހިނގުމަށް އަޅަން ޖެހޭ ފިިޔަވަޅުތައް އެޅުމަށް ކަމަށެވެ.\nއެހެންކަމުން ރިލްވާންގެ މަރާ ގުޅޭ ރިޕޯޓުގައި ފާހަގަކޮށްފައިވާ ކަންތައްތަކާ މެދު ގާނޫނީ ފިޔަވަޅު އަޅަމުން ގެންދާނެ ކަމަށް ރައީސް ސޯލިހު ވިދާޅުވި އެވެ.\nރައީސް ކުރެއްވި ޓްވީޓު\nމަރު ކޮމިޝަން އިން ކުރި ތަހުގީގު ރިޕޯޓު ރައީސް އޮފީހަށާއި ރައްޔިތުންގެ މަޖިލީހަށް ވަނީ ހިއްސާކޮށްފަ އެވެ. އަދި އެ ރިޕޯޓުގެ ހުލާސާއެއް ވަނީ އާންމުކޮށްފަ އެވެ.\nއެ ރިޕޯޓުގައިވާ ގޮތުން ރިލްވާން މަރުވާން ދިމާވި އެއް ސަބަބަކީ އެ ދުވަސް ވަރު ދީނީ މިނިވަންކަން ރާއްޖޭގައި ގާއިމް ކުރަން ބެނުންވާ ފަރާތްތަކާއި ދީނުގެ ނަމުގައި ހަރަކާތްތެރިވާ ހަރުކަށި ޖަމާއަތަކާ ދެމެދު ހިނގި އަރާރުންވުންތަކެވެ. އަދި އެ އަރާރުންވުންތަކުގައި ރިލްވާންއަށް މަރުގެ އިންޒާރުދިނުމަށް ފަހު އޭނާ ރަހީނުކޮށް ކަނޑުމަތީގައި ބޯ ބުރިކޮށްލައި މަރާލި ކަމަށް ރިޕޯޓުގައިވެ އެވެ.\nރައީސް އިބްރާހިމް މުހައްމަދު ސޯލިހު އަހުމަދު ރިލްވާން މަރުތައް ތަހުގީގު ކުރާ ކޮމިޝަން\nއަފްރާޝީމާއި ރިލްވާން މައްސަލާގެ ތަހުގީގު ރިޕޯޓު ލިބިއްޖެ: ރައީސް


SunOnline: Hoa Hoa! Majlis ah ves Inthah fahana alhaa nudheveyne\nކޮވިޑް19 އާ ގުޅިގެން އިއުލާނުކުރި ސިއްހީ ކުއްލި ނުރައްކަލުގެ ހާލަތު ބަހަނާއަކަށް ދައްކައިގެން އެންމެ ފުރަތަމަ ރައްޔިތުންގެ މަޖިލީހުގެ ރައީސް، މުހައްމަދު ނަޝީދު އިސްކޮށް ހުންނަވައި އެމްޑީޕީ މެމްބަރުން ފޫގަޅަން ފެއްޓެވީ ގާނޫނު އަސާސީއަށް އިސްލާހު ނުގެންނާށެވެ. މަޖިލީހުގެ ކައުންސެލް ޖެނެރަލް އާ ދައުލަތުގެ ބަންޑާރަނައިބުގެ ލަފާ އަޑު ނީވޭ ކަމަށް ހަދައި، ނަޝީދު ގަސްތުގައި އެކަން ދިގު ދެންމި އެވެ. ސަރުކާރުގެ ފަރާތުން ހުށަހެޅި ބިލް ގަސްތުގައި އެޖެންޑާނުކޮށް ވަގުތުތަކެއް ބޭކާރުކޮށްލި އެވެ.\nމިހާރު ތިބި ކައުންސިލަރުންގެ ދައުރު ހަމަވާން ހަފްތާއަކަށް ވީއެވެ. އެކަމަކު އެ މަސައްކަތް ކުރަން ބަރާބަރު މަސް ދުވަސް ލިބި ދުވަސްތައް ބޭކާރުކޮށްލީ އެވެ. ގާނޫނީ ގިނަ ބޭފުޅުން ވިދާޅުވަނީ ގާނޫނު އަސާސީ އިސްލާހުނުކޮށް ކައުންސިލަރުންގެ ދައުރު ދިގު ކުރެވޭކަށް ނެތް ކަމަށެވެ. ނަމަވެސް އެކަމުގައި ނަޝީދު ވެސް އެމްޑީޕީ ވެސް ގޮތް ދޫނުކުރެ އެވެ. މަޖިލީހުން އެކަމަށް ހޯދަންޖެހޭ ފަރުުވާ ހޯދިފައި ނުވަނީ އެމްޑީޕީގެ ސުޕަ މެޖޯރިޓީ ބޭނުންވާ ގޮތަށް އެކަން ކުރެވެން ނެތިގެންނެވެ.\nއެ މައްސަލަ ނުނިންމައި އަނެއްކާ މަޖިލީހުން މިއޮތީ އަނެއް ޑްރާމާ ފަށައިފަ އެވެ. އޮންލައިންކޮށް ޖަލްސާތައް ކުރިއަށް ގެންދަމުން ގޮސް ކުއްލިއަކަށް އިއްޔެ މިވަނީ މަޖިލީހުގެ ޖަލްސާތައް ތަޅުމުގައިި ކުރިއަށް ގެންދަން ނިންމައިފަ އެވެ.\nޖަލްސާތައް ތަޅުމަށް ބަދަލުކުރީ ގާނޫނު އަސާސީ އިސްލާހު ކުރުމުގެ ބަހުސް މަޖިލީހުގެ ތަޅުމުގައި ނޫންތަނަކު ކުރިއަށްގެންދަން އެމަނިކުފާނު ޖެހިލުންވެވަޑައިގަންނަވާ ކަމަށް ވިދާޅުވެ އެވެ.\nއެންމެ ފަހުން މަޖިލިސް ރައީސްގެ ކެތްތެރިކަން ކޮޅުންލައި، ލޮކްޑައުނަށް ލުއި ދޭ ދުވަހަށް މަޑުނުކުރެވޭނެކަން، ޑިރެކްޓާ ޖެނެރަލް އޮފް ޕަބްލިކް ހެލްތު، މައިމޫނާ އަބޫބަކުރަށް ވެސް އެންގެވި އެވެ.\nސިއްހީ ކުއްލި ނުރައްކަލުގެ ހާލަތު އިއުލާނުކޮށް، މާލެ ލޮކްޑައުން ކޮށްފައި ވަނިކޮށް މަޖިލިސް މެމްބަރުން ޖަލްސާތަކަށް ހާޒިރުވާން ނިންމީ ކޮން އުސޫލަކުން ކަމެއް ސާފެއް ނުވެއެވެ. އަދި އެކަމުގައި ހެލްތު ޕްރޮޓެކްޝަން އެޖެންސީ ނުވަތަ މައިމޫނާގެ ލަފައެއް ވެސް ހޯދާފައެއް ނުވެ އެވެ.\nކަމާބެހޭ ފަރާތްތަކުގެ ލަފައެއް، މަޝްވަރާއެއް ނެތި މަޖިލީހުން ނިންމި ނިންމުމަށް، ބައެއް މެމްބަރުން ވެސް ވަނީ ދެކޮޅު ހައްދަވައިފަ އެވެ. އަދި އެ ހުއްދަ ލިބިގެން ނޫނީ ޖަލްސާއަށް ހާޒިރުނުވާނެ ކަމަށް ވެސް ބައެއް މެމްބަރުން މަޖިލީހުގެ އިދާރާއަށް އެންގި އެވެ. އޭގެ ތެރޭގައި އެމްޑީޕީގެ ބައެއް މެމްބަރުން ވެސް ހިމެނެ އެވެ.\nމި ބަހުސަށް ދެން ވާހަކަދައްކަވަން ފެއްޓެވީ ގާނޫނީ ބޭފުޅުންނެވެ. ސޯޝަލް މީޑިއާގައި ހިޔާލު ފާޅުކުރެއްވި ބައެއް ގާނޫނީ ވަކީލުން ވިދާޅުވީ އެޗްޕީއޭގެ ހުއްދައެއް ނެތި، ތަޅުމުގައި ޖަލްސާ ބޭއްވުމަކީ ގާނޫނާ ހިލާފު ކަމެއް ކަމަށެވެ. ބައެއް މެމްބަރުންގެ ވާހަކަވެސް ހުންނެވީ އެ މޭރުމުންނެވެ.\nނަމަވެސް ނަޝީދު ވިދާޅުވާ ކޮންމެ ކަމަކަށް ކުރައްވާ ކޮންމެ ކަމަކަށް "އެޅިހާ ބަތަކަށް ރިހަ" ވެފައި ތިއްބަވާ މެމްބަރުން ވަނީ ނަޝީދުގެ ނިންމެވުން ދިފާއުކުރައްވައިފަ އެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު، އަލީ އާޒިމް ވިދާޅުވީ ރައްޔިތުންގެ މަޖިލީހުގެ ޖަލްސާތައް ބާއްވަން އެއްވެސް ފަރާތަކުން ހުރަސްއަޅާނަމަ އެފަރާތަކާ މެދު ފިޔަވަޅު އެޅުމަކީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ މައްޗަށް ލާޒިމް ކަމެއް ކަމަށެވެ.\nތެދެކެވެ. އިމްތިޔާޒް ގާނޫނުގައި ބުނެފައި ވަނީ ރައްޔިތުންގެ މަޖިލީހުގެ އެންމެހައި ކަންކަން ހިންގުމުގެ އެންމެ އިސް ވެރިޔަކީ ރައްޔިތުންގެ މަޖިލީހުގެ ރައީސް ކަމަށެވެ. ގާނޫނުއަސާސީއާއި އިމްތިޔާޒް ގާނޫނާއި، ރައްޔިތުންގެ މަޖިލީހުގެ ގަވާއިދާ އެއްގޮތްވާ ގޮތުގެމަތިން ރައްޔިތުންގެ މަޖިލީހުގެ އިދާރާއާއި ޖަލްސާތަކާއި، ކޮމިޓީތަކާއި، މަޖިލީހުގެ އެންމެހައި ކަންކަން ހިންގުމުގެ އެންމެ އިސް ވެރިޔަކީ ރައްޔިތުންގެ މަޖިލީހުގެ ރައީސް އެވެ. އެކަމާ ސުވާލެއް ނެތެވެ. އަދި އެކަމާ މީހަކު ބެހޭކަށް ނުވެސް އުޅެ އެވެ.\nއެ ގާނޫނުގައި ބުނާގޮތުން ރައްޔިތުންގެ މަޖިލީހުގެ އެންމެހައި ކަންކަން ހިނގާނެގޮތް ކަނޑައެޅުމުގެ ބާރު ލިބިގެންވަނީ ރައްޔިތުންގެ މަޖިލީހަށެވެ.\nނަމަވެސް ސިއްހީ ކުއްލި ނުރައްކަލުގެ ހާލަތުގައި ގައުމު އޮތް ދަނޑިވަޅެއްގައި، ބޭރަށް ނުކުމެ އުޅުމާއި މީހުން ތަންތަނަށް އެއްނުވުމަށް އިލްތިމާސް ކުރަމުން އަންނަ އިރު އަދި މާލެ ފުރަބަންދެއްގައި އޮތް އިރު، ޑިރެކްޓާ ޖެނެރަލް އޮފް ޕަބްލިކް ހެލްތުގެ އެއްވެސް ލަފައެއް ނެތި މިފަދަ ނިންމުމެއް ނިންމިދާނެ ކަމާމެދު ސުވާލު އުފެދެ އެވެ.\nލޮކްޑައުންގައި ހާއްސަ ހުއްދައެއްގެ ދަށުން ނޫނީ ބޭރަށް ނުކުތުން މަނާކޮށްފައި ވާއިރު، އެ ފިޔަވަޅުތަކުން ރައްޔިތުންގެ މަޖިލީހުގެ އިއްޒަތްތެރި މެމްބަރުން ވެސް އިސްތިސްނާ ނުވެ އެވެ.\nއާންމު ސިއްހަތު ރައްކާތެރިކުރުމުގެ ގާނޫނު ބުނާގޮތުން އާންމު ސިއްހަތުގެ ނުރައްކާ ކޮންޓްރޯލްކުރުމަށް ނުވަތަ ގައިންގަޔަށް އަރާ ބަލި ކޮންޓްރޯލްކުރުމަށް ކުރެވެމުންދާ މަސައްކަތަށް ކޮންމެ މީހަކު ވެސް އެއްބާރުލުން ދޭން ޖެހޭނެ އެވެ. އެކަމުން ވެސް ރައްޔިތުންގެ މަޖިލިސް އިސްތިސްނާވާ ކަމަކަށް ފެންނާކަށް ނެތެވެ.\nކުޅުދުއްފުށި އުތުރު ދާއިރާގެ މެމްބަރު ޔާސިރު އަބްދުއްލަތީފު ވިދާޅުވީ، މަޖިލިސް ބާއްވާނެތަނާއި ވަގުތު ކަނޑައަޅާނީ މަޖިލިސް އިދާރާއިން ކަމަށެވެ.\nމެމްބަރަކު މަސްއޫލިއްޔަތު އަދާކުރުމަށް ހުރަހެއްނެތި މަޖިލީހަށް އައުމާއި ދިއުމުގެ ހައްގު އިމްތިޔާޒު ގާނޫނުގެ ތިން ވަނަ މާއްދާގެ ށ އިން މެމްބަރުނަށް ކަށަވަރު ކޮށްދީފައިވާކަން އޭނާ ފާހަގަ ކުރެއްވި އެވެ.\nގާނޫނު އަސާސީން އާންމު ރައްޔިތުންނަށް ވެސް ވަރަށް ބައިވަރު ހައްގުތަކެއް ކަށަވަރުުކޮށްދީފައިވެ އެވެ. ނަމަވެސް މި ހާލަތުގައިި ރައްޔިތުން ވެސް ތިބީ މައިމޫނާގެ އެއްގެވުމަށް ބޯލަނބައިގެންނެވެ. ގާނޫނު އަސާސީ ހިފައިގެން މިނިވަންކަމާ އެކު މަގުތަކަށް ނުކުމެ އުޅުމުގެ ހައްގު ހޯދަން ބޮޑާހާކާ މަންޒަރެއް ނުފެނެ އެވެ.\nއިމްތިޔާޒްތަކުގެ ގާނޫނުގައި ބުނާގޮތުން، ރައްޔިތުންގެ މަޖިލީހުގެ މެންބަރުންނަށް ހިމާޔަތާއި ރައްކާތެރިކަން ދައުލަތުގެ ސަލާމަތީ ބާރުތަކުން ހަމަޖައްސައިދޭންވާނެ އެވެ. ލޮކްޑައުންގައި ފުލުހުން 24 ގަޑިއިރުު މަގުތައް މޮނިޓާކޮށް، ވަކި އުސޫލެއްގެ ދަށުން ހުއްދަތައް ދޫކުރަމުން މި އަންނަނީ އެންމެންގެ ސަލާމަތާ ރައްކާތެރިކަމަށްޓަކަ އެވެ. މަޖިލިސް މެމްބަރުން ވެސް ހިމެނޭގޮތުންނެވެ.\nރައީސް ނަޝީދު ކޮންމެ ފަދަ ކަމެއް ކުރެއްވިޔަސް އައްސަރިބަހާއި ސާބަސް ދެއްވާ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވި ގޮތުގައި ރައީސް ނަޝީދު މިފަހަރުމި އުފެއްދެވީ އާދަޔާ ހިލާފު މޮޅު ގާނޫނީ ސުވާލެކެވެ.\nސިއްހީ ކުއްލި ނުރައްކަލުގެ ހާލަތު އިއުލާނުކުރީ މިދިޔަ މާޗު މަހުގެ 12 ވަނަ ދުވަހު އެވެ. މިއަދާ ހަމައަށް ވެސް މަޖިލީހުގެ ޖަލްސާތައް ކުރިއަށް ގެންދިޔަ އެވެ. އާދަޔާ ހިލާފު މޮޅު ގާނޫނީ ސުވާލު އުފައްދަން ވީ މިއަދު ހެއްޔެވެ؟ ގާނޫނީ ފުށުއެރުންތަކެއް ހުރި ނަމަ އެކަމަށް ހައްލު ހޯދަން ވަގުތު ނުލިބޭ ހެއްޔެވެ؟ އެ ހައްލު ހޯދުމުގެ ބާރު އޮތީވެސް މަޖިލީހުގައި ނޫން ހެއްޔެވެ؟ އެމްޑީޕީގެ ސުޕަ މެޖޯރިޓީއަށް އެކަން ނުކުރެވެންވީ ސަބަބެއް އެބަ އޮތް ހެއްޔެވެ؟\nއެހެންކަމުން މިވަގުތު ގާނޫނީ މޮޅު ސުވާލު އުފައްދަވަންވީ ސޯޝަލް މީޑިއާ ޕްލެޓްފޯމުތަކުގައެއް ނޫނެވެ. މަޖިލީހުގެ ތެރެއިން އެކަން ކޮށް ނިންމާށެވެ. މަޖިލިސް މެމްބަރުުންގެ މަސައްކަތަށް އެއްވެސް ފަރާތަކުން ހުރަހެއް ނާޅަ އެވެ. އޮންނަ އުސޫލުގެ ތެރެއިން، އެންގުންތަކަށް ބޯލަނބައިގެން، ހޯދަން ޖެހޭ ހުއްދަ ހޯއްދަވައިގެން ތަޅުމުގައި ވެސް ޖަލްސާ ބާއްވަންވީ އެވެ. އޭރުން ރައްޔިތުން އުފައްދާނެ ސުވާލެއް ކިޔާނެ އެއްޗެއް ވެސް ނޯންނާނެ އެވެ.\nރައީސް ނަޝީދަކީ މަޖިލީހުގެ ރައީސްކަމުން އެމަނިކުފާނާ ދައުލަތުގެ ކޮންމެ ބޭފުޅަކާ ވެސް ގުޅުއްވޭނެ އެވެ. އަދި މަޝްވަރާ ވެސް ކުރެއްވޭނެ އެވެ. މިވަގުތު ސިއްހީ ގޮތުން ކަންބޮޑުވުންތަކެއް ހުރިއިރު އެމަނިކުފާނު އެޗްޕީއޭއާ މަޝްވަރާކޮށް ހުރިހާ ކަމެއް ސާފު ކުރެއްވުމަށް ފަހު، ޖަލްސާ ބޭއްވުމަށް އިއުލާން ކުރެއްވުމަކީ އެންމެ ރީތި ގޮތެވެ. އެކަމަކު، ގާނޫނުތަކާއި ގަވާއިދުތައް މުގުރާލުމަކީ އުސޫލެއް ކަމަށް އާންމު ރައްޔިތުންނަށް ވިސްނޭ ގޮތަށް ކަންކަން ތަރުތީބު ކުރައްވައި ޑްރާމާއެއް ކުޅުއްވުމުގެ ބޭނުމަކީ ކޮބައި ހެއްޔެވެ؟ ބާރެއް ލިބުމަކީ އެ ބާރު ހިތުހުރި ގޮތަށް ބޭނުން ކުރަން ލިބޭ ލައިސެންސެއް ނޫނެވެ. ބާރުތައް ބޭނުން ކުރަން ޖެހެނީ ހުދޫދުގެ ތެރެއިން ވަކި އިންތަކެއްގަ އެވެ.\nނަމަވެސް ޒިންމާ އަދާކުރައްވާށެވެ. ނަމެއްގައި ޖަލްސާތަކެއް ބާއްވައިިގެން އެއްވެސް ކަމަކަށް ހައްލު ނުހޯދޭ ނަމަ، މި ޖަލްސާތަކުގެ މާނައެއް ނެތެވެ. ޑްރާމާތަކެއް ކުޅުމުގެ ބަދަލުގައި ގާނޫނީ އިމުގެ ތެރެއިން ކަންކަން ކުރިއަށް ގެންދަވާށެވެ. މި ހާލަތުގައި މުހިންމީ ބާރުގަދައީ ކޮން މުށެއްގައިކަން ބެލުމެއް ނޫނެވެ. ދައުލަތުގެ އެއް ބާރުންް އަނެއް ބާރަށް އެއްބާރުލުން ދީގެން މި ހާލަތުން އަރައިގަތުމަށް މަސައްކަތް ކުރުމެވެ. އެތެރޭގެ ތަޅާފޮޅުމުގައި ރައްޔިތުން ހަނާވާކަށް ނުޖެހެއެވެ.


BREAKING: 8 Aharuge Kujjaa Ah Jinsee Goanaa Kuri Meehaa Shareeaiy Nimen Dhen Bandhu Kohffi - Vaguthu\nއަށް އަހަރުގެ ކުއްޖާއަށް ޖިންސީ ގޯނާ ކުރި ބިދޭސީ މީހާ ޝަރީއަތް ނިމެންދެން ބަންދުކޮށްފި\nދެކުނުގެ ރަށެއްގައި ކުޑަ އަންހެން ކުއްޖަކަށް ޖިންސީ ގޯނާ ކުރި ބަންގްލަދޭޝް މީހާ ޝަރީއަތް ނިމެންދެން ބަންދު ކުރަން އަމުރުކޮށްފިއެެވެ.\nއުމުރުން އަށް އަހަރުގެ އަންހެން ކުއްޖަކަށް ޖިންސީ ގޯނާ ކުރި އެ މައްސަލަ ފެންމަތިވީ މިދިޔަ ބުރާސްފަތި ދުވަހުއެވެ. އެއާއެކު އެ އަންހެން ކުއްޖާގެ އާއިލާއިން ވަނީ އެ މައްސަލަ ފުލުހުންނާއި ޖެންޑާގެ ސަމާލުކަމަށް ގެނެސްފައެވެ.\nއަދި އޭގެ އަނެއް ދުވަހު އޭނާ ހައްޔަރުކުރިއިރު، ފުރަތަމަ އޭނާގެ ބަންދަށް ޖަހާފައި ވަނީ 24 ގަޑިއިރެވެ. އަދި 24 ގަޑިއިރު ހަމަވުމުގެ ކުރިން އިއްޔެ ކޯޓަށް ހާޒިރު ކުރުމުން އޭނާ ޝަރީއަތް ނިމެންދެން ބަންދުގައި ބަހައްޓަން އަމުރުކޮށްފައިވާ ކަމަށް ފުލުހުންގެ މީޑިއާ އޮފިޝަލް ވިދާޅުވިއެވެ.\nއާއިލާާއިން މައުލޫމާތުދިން ގޮތުގައި ބިދޭސީ މީހާ ކުއްޖާއަށް ޖިންސީ ގޯނާ ކުރީ އެ ކުއްޖާ ދިިރިއުޅޭ ގެއަށް ގޮސްގެންނެވެ.\nއެ މައްސަލާގައި ހައްޔަރުކޮށްފައި ވަނީ 33 އަހަރުގެ ބަންގްލަދޭޝް ރައްޔިތެކެވެ.\nޖޫން 28, 2021 18:33\nމާދަމާފެންނާނެ ސާބިތުދަރަންޏެއްނެތޭ ކިޔަފަ ދޫކޮއްލާތަން ގާނޫނު ތަންފީޡް ކުރެވެނީ މީރާގަނޫނާއި ސައިކަލްގައިސްޓިކާޖަހާ ގާނޫން ދެންކީއްތޯ ކުރާނީ ތިޔަމީހާގެ އައިޑީއެއނެތޭ އޭނާއެއީ ކޮންގައުމެއްގެ މީހެއްކަންނޭނގޭކިޔާފަ ވެސް ދޫކޮއްލަފާނެކަމައް ލަފާކުރެވެނީ މާސްކްނާޅާއުޅޭ ބޭރުމީހުންނައް މިހާތަނައް ކަން ވެފައިވާގޮތަކުން މިހެންކިޔެނީ\nޖޫން 28, 2021 21:14\nސުންނަތް ފޮލޯކުރާ މީހުންނަށް އޮތް ގޮތް މީ


ފޯނު ނަގައިފި ނަމަ ނިޝާ ޖެހޭނީ ޒޫނާއަށް ދިމާވި ހާދިސާ ތަފުސީލުކޮށް ކިޔައިދޭށެވެ. ރޫޅެމުންދާ ކައިވެންޏެއް ރޫޅެން އިތުރަށް މަގުފަހި ކޮށްދޭށެވެ. ދެން ހިތަށްއެރިއެވެ. ޖިނާއަށް ނިޝާ ދިން ޖަވާބު ނުދެވުނު ނަމައެވެ. ޖިނާގެ ތިންވަނަ ކޯލު ވެސް ކެނޑުނީއެވެ. ހަތަރުވަނަ ކޯލު އަންނަން ފެށިއެވެ. ނިޝާ އެ ފޯނަށް ޖަވާބުދިނެވެ.\n"މިހާރު ކިތައް ކޯލު ކޮށްފިން!" ޖިނާ ޝަކުވާކުރިއެވެ.\n"އެނގެޔޭ!" ނިޝާ ބުންޏެވެ. "ބަލަހައްޓައިގެންނޭ މިއިނީ. އަދިވެސް އަހަންނަކަށް ނުނިންމޭ މި ވާހަކަ ކިޔައިދޭންވީ ކަމެއް."\n"އަޖައިބެއްނު!" ޖިނާ ހައިރާންވެފައި ބުންޏެވެ. "މަށާ ކޮން ގުޅުމެއްތަ އޮންނާނީ؟ ޒޫނާއަކީ އަހަރެން ރަނގަޅަށް ދަންނަ ކުއްޖެއް ވެސް ނޫނޭ. އޭނަގެ ފުރިހަމަ ނަން ވެސް މަށަކަށް ނޭނގޭ. އެކަމަކު ނިޝާ ތި ބުނީ އަހަންނޭ މައްސަލައަކީ. އެ ހިސާބަށް ބުނެފަ ދެން ނިންމައެއް ނުލެވޭނެ ދޯ!"\n"އޯކޭ! އެކަމަކު މޮޔަކަމެއް މި ކުރެވެނީ،" ކިޔައިދޭން ނިޝާ އެއްބަސްވިއެވެ. "މި ވާހަކަ ކިޔައިދީ ނިމުނީމަ މަ ވެސް ތި ތަނަށް ގެންދޭ އިނގޭ."\nނިޝާ ވާހަކަ ފެށީ ދަތުރު ދިޔަ ދުވަހު، ބޮޑުފާލަމާ ދިމާއަށް ޕިކަޕު މަޑުކުރުމުން ޒޫނާ ޕިކަޕުން ބާލުވަން ޖިނާ އަތްދިއްކުރި ހިސާބުންނެވެ. ނިޝާއަށް އެނގިފައިވާ ހުރިހާ ތަފުސީލެއް ނިޝާ ކިޔައިދިނެވެ. ވާހަކަ ނިމުނުއިރު ޖިނާ އިނީ ބުނާނެ އެއްޗެއް ނޭނގިފައެވެ.\n"ތި ވަރު ވީއިރު ކީއްވެ ނިޝާ ކުރިން ކިޔާނުދިނީ؟" ޖިނާ އެހުނު ސުވާލަކީ އެއީއެވެ.\n"އޭރު ބުއްދި ސަލާމަތުން ހުރީމަ!" ނިޝާ ޖަވާބުދިނެވެ. "މޮޔައަކު ނޫނީ ޅިޔަނަކަށް މި ކަހަލަ ވާހަކައެއް ކިޔައިދޭނެތަ؟ މިހާރު މަ މިހިރީ ރަނގަޅަށް މޮޔަވެފަ! އެހެންވެ ދެން ކޮންމެ އެއްޗެއް ކިޔަސް މައްސަލައެއް ނެތްތާ! ތީ އޭނަ ލޯބިވި މީހަކީ. ތީ އޭނަ ބޭނުންވި މީހަކީ. ތީ އޭނައަށް ނުލިބުނު މީހަކީ ވެސް. ދެން އަވަހަށް މަ ބަލާ ފޮނުވާ!"\nފަތިސްނަމާދު ވަގުތަށް ސޯނާ ޖައްސައިގެން އޮތް ނަމަވެސް ޖިނާއަށް ހޭލެވުނީ ގަޑިއެއްހާއިރު ކުރިންނެވެ. ދެނެއް ނިންޖެއް ނައެވެ. އަޒްރާއާ ދޭތެރޭގައި ވިސްނެން ފެށިއެވެ. ދަރިންނާ ދޭތެރޭގައި ވެސް ވިސްނުނެވެ. ޖިނާ ގުޅިޔަސް އަޒްރާ ފޯނު ނަގަނީ ހިތަށްއެރި ފަހަރަކުއެވެ. ކަންތައް އެ ހިސާބަށް ދިޔުމުން ޖިނާ މާލެ ދިޔަކަސް ވާނެ ފައިދާއެއް ނެތެވެ. ލޯތްބަކީ ގަދަކަމުން ހޯދޭނެ އެއްޗެއް ނޫނެވެ. ޒޫނާއާ ދޭތެރޭގައި ވެސް ވިސްނުނެވެ. ޖިނާއަށް ޓަކައި އަންހެންކުއްޖެއްގެ މުޅި ދިރިއުޅުން ބޭކާރުވެގެން ދިޔައީއެވެ. ޖިނާ ނުވެސް ދެނަހުއްޓެވެ. ޚިޔާލުތަކުން އެނބުރި އާދެވުނީ ފުރާޅުމަތިން ދުއްވައިގަތް ބުޅަލެއްގެ އަޑު އިވުމުންނެވެ. ޖިނާއަށް ހީވީ ރަނގަޅަށެވެ. ފުރާޅުގައި އުޅުނީ ބުޅަލެކެވެ. ކެހެރި ދިގު ކަޅު ކުލައިގެ ބުޅަލެކެވެ. ފުރާޅުމަތިން ދުވަމުން އައިސް ބުޅާ އެރީ ގަހަށެވެ. ގަހުން ފޭބީ އިސްކޮޅުން ކުރު، ކަޅު ކުއްޖެކެވެ. މަޒްލާނެވެ. އެކަކަށް ވެސް އެ މަންޒަރެއް ނުފެނެއެވެ. ޖިނާ ފާޚާނައިން ނުކުމެގެން ބޮޑުކޮޓަރިއަށް ނުކުތެވެ. އެ ތަން ވެސް އޮތީ ފަޅުކޮށެވެ. މޭޒުމަތީގައި ހުރި ތަރުމޯޒުން ހޫނުފެން އެޅުމަށް ފަހު ޖިނާ ކޮފީތަށްޓެއް ހަދަން ފެށިއެވެ. ކޮފީ ގިރާ އަޑަށް ސަމަދު ނުކުތެވެ.\n"އަހަނ ޖިނާ ދޯ!" ސަމަދު ބުންޏެވެ. "އަހަންނަށް ވެސް ތަށްޓެއް ހަދާލަބަލަ! ރޭގަ ނުވެސް ނިދުނޭ! ހަމަ އިރުއިރުކޮޅާ ހޭލެވެނީ. މާދަމާ އެބަ ޖެހޭ ރިޕޯޓެއް ތައްޔާރުކުރަން ވެސް. ދޫކޮށްލެވޭނީ އެންމެ ކުއްޖެއް ކަންނޭނގެ. ގެންނަން އެބަތިބި ހަތް ކުދިން. މިހާރު ވެސް ދެ ކުދިން އިތުރަށް އެބަ ގެންގުޅެން."\n"ދޫކޮށްލަނީ ޒޫނާތަ؟" ކޮފީ ހަދަމުން ޖިނާ ބުންޏެވެ.\n"އާނ!" ސަމަދު އައިސް ސޯފާގައި އިށީނދެލިއެވެ. "މިހާރު ދެން އޭނަ ގޭގަ ގެންގުޅެވޭނެ."\nވާހަކަތައް އަޑުއަހަން މޭޒު ތަންދޮށުގައި މަޒްލާން ހުރިކަމެއް އެކަކަށް ވެސް ނޭނގެއެވެ. ޒޫނާ ދޫކޮށްލާ ވާހަކަ ބުނުމުން މަޒްލާންގެ ލޮލުގެ ކުލަ ރަތްކުލައަށް ބަދަލުވިއެވެ. ޒޫނާގެ ކޮޓަރިއާ ދިމާއަށް މޮޔައެއްހެން އޭނަ ދުއްވައިގަތެވެ. ޖިނާއާއި ސަމަދަށް ވެސް ފިޔަވަޅުގެ އަޑު އިވުނެވެ. ޖިނާ ބަލައިލީ ސަމަދަށެވެ.\n"އެހެން އަޑުއަޑު އިވޭނެ،" ޖެހިލުން ކުޑަ ރާގެއްގައި ސަމަދު ބުންޏެވެ. "އަހަންނަށް ހަކުރު ނާޅައްޗޭ!"\nމަޒްލާން ހުރީ ޒޫނާގެ ކޮޓަރިތެރޭގައެވެ. ޒޫނާއާ ދިމާއަށް ބަލަހައްޓައިގެންނެވެ. އެ ކޮޓަރިއަކީ ރަނގަޅުވާ ކުދިން މާލެއަށް ފޮނުވުމުގެ ކުރިން ބައިތިއްބާ ތަނެވެ. އެ ތަނުގައި ހަތަރު އެނދު ހުއްޓެވެ. ތިން އެނދު ހުރީ ހުހަށެވެ. ޒޫނާ އޮތީ ނިދައިފައެވެ. އޮވެވުނު ގޮތަކުން ޒޫނާގެ އިސްތަށިގަނޑުން ބައެއް އޮތީ އެނދުން ބޭރަށް އެލިފައެވެ. އޭރު މަޒްލާން ހުރީ އެނދު ތަންދޮށުގައެވެ. އަތުގައި ކަތުރެއް އޮތެވެ. ޒޫނާއަކީ މަންމަ ކަމުގައި ވިޔަސް މަޒްލާންގެ ހިތަކު މަންމައަކަށް ރަޙްމެއް ނެތެވެ. މަޒްލާނަކީ ޖެނީ ކަހަލަ ކުއްޖެއް ނޫނެވެ. ބައްޕަގެ ބަސް ވިކޭ ކުއްޖެއް ވެސް ނޫނެވެ. ބޭނުންކަމެއް، ހިތުހުރި ގޮތަކަށް ކުރަން ކެރޭ ކުއްޖެކެވެ. މުޅި ޢާއިލާގެ ފަރާތުން ބަދަލުހިފަން ފޫގަޅައިގެން ހުރި ކުއްޖެއް ވެސް މެއެވެ. ޒޫނާގެ އިސްތަށިގަނޑު ކޮށައިލުމަށް ޓަކައި އެގޮތްމިގޮތަށް މަޒްލާން ކަތުރު ހިންގައިލި ވަގުތަކީ ޒޫނާ ފުރޮޅިލި ވަގުތެވެ. ޒޫނާގެ އިސްތަށިގަނޑު ސަލާމަތްވިއެވެ. އެކަމަކު ޒޫނާއަށް ހޭލެވުނެވެ. މަޒްލާން ފުންމައިގެން އެނދަށް އެރިއެވެ. ރުޅިއައިސް ރަތްވެފައިވާ ދެ ލޮލުން ޒޫނާއަށް ބަލައިލިއެވެ. އެނދުގައި އަޅާފައި އޮތް ފޮތިގަނޑާއި، ގޮދަޑިއާއި، ބާލީސް ކަފައި ކުދިކޮށްލިއެވެ. ޒޫނާ ހަޅޭއްލަވައިގަތެވެ. ޖިނާއާއި ސަމަދު ދުވެފައި އައިސް ކޮޓަރިއަށް ވަންއިރު، އިސްތަށިގަނޑުގައި އަތްއަޅައިގެން ޒޫނާ ތެޅިފޮޅެނީއެވެ. ޒޫނާ ފިޔަވައި އެހެން މީހަކަށް އަޒްލާނެއް ނުފެނެއެވެ. ވެގެން އުޅޭ ގޮތެއް ނޭނގެއެވެ.\n"ދޫކުރޭ!" ޒޫނާ ގޮވައެވެ. "ނުކެރޭނެ މަގޭ އިސްތަށިގަނޑު ބުރިކުރާކަށް. ދާންއުޅޭ! އަތުން ދޫކުރޭ! މަންމާ!"\nޒޫނާގެ އަޑަށް ފާޒިރާ ވެސް ދުވެފައި އައެވެ. ޒޫނާ މައިތިރި ކުރެވޭތޯ މަސައްކަތް ކުރިއެވެ. ސަމަދާއި ޖިނާ ތިބީ ތަންކޮޅެއް ދުރުގައެވެ. އިރުކޮޅަކުން ޑަކްޓަރު ވެސް އައެވެ. އެ ތަނުގައި ހުންނަނީ ބިދޭސީ އަންހެން ޑަކްޓަރެކެވެ. އޭނަ އަތުގައި އިންޖެކުޝަނެއް އޮތެވެ. ޒޫނާ މައިތިރިކުރަން ޑަކުޓަރު ވެސް މަސައްކަތް ކުރިއެވެ.\n"ރަނގަޅަށް ހިފަހައްޓަބަލަ!" ޑަކުޓަރު ބުންޏެވެ.\nޒޫނާގެ އަޑު މަޑެއް ނުވިއެވެ. ފާޒިރާއަކަށް ނުވެސް ހިފޭއްޓުނެވެ.\n"ދޫކޮށްލަބަލަ އޭނަ!" ޖިނާއަށް ކެތްނުކުރެވިގެން ބުންޏެވެ.\nފާޒިރާއާއި ޑަކުޓަރު ވެސް ބަލައިލީ ސަމަދަށެވެ. ސަމަދަކީ ތަނުގެ އެންމެ އިސް މީހާއެވެ.\n"ކަލޭމެންނަކަށް އަޑެއް ނީވޭތަ؟" ޖިނާ ސުވާލުކުރިއެވެ. "ދޫކޮށްލާށޭ! ލީވް ހަރ އެލޯން!"\nސަމަދު ބޯޖަހައިލިއެވެ. ޖިނާޔާ އެއްބައިވުމުގެ ގޮތުންނާއި އެ ކަމަށް ހުއްދަދިނުމުގެ ގޮތުންނެވެ.\n"ދޫކޮށްލާ!" ޑަކުޓަރު އެންގިއެވެ.\n"އޭރުން މީނަ ކޮންޓުރޯލެއް ނުވާނެ އިނގޭ!" ފާޒިރާ ހަނދާންކޮށްދިނެވެ.\nމަޒްލާން ކަތުރު ހިފައިގެން ދުރުގައި މަންޒަރު ބަލަން ހުއްޓެވެ.\n"ސަމަދު ބުނެފި، ޑޮކްޓަރު ބުނެފި،" އެނދާ ދިމާއަށް ހިނގައިގަންނަމުން ޖިނާ ބުންޏެވެ. "ކިތައް މީހުން ބުނީމަ މި ތަނުގަ އަމުރެއް ތަންފީޒުވަނީ؟"\nޒޫނާގެ ގައިން ފާޒިރާ ދޫކޮށްލިއެވެ. ސަމަދު ހުރީ ދެން ވާނެ ގޮތެއް ބަލާށެވެ. ޒޫނާ ހަމަހިމޭންވިއެވެ. އިސްޖަހައިލައިގެން އިނެވެ. މުޅި ތަން ހަމަހިމޭން ވިއެވެ.\n"ކަލޭމެން ތަންކޮޅެއް ދުރަށް ޖެހިލާ!" ޖިނާ އެދުނެވެ.\nސަމަދު ހުއްދަ ދިނުމުން ފާޒިރާއާއި ޑަކުޓަރު ތަންކޮޅެއް ދުރަށް ޖެހިލިއެވެ. އެކަމަކު އެ މީހުން ތިބީ ތައްޔާރަށެވެ.\n"ޒޫނާ!" ޖިނާ ވަރަށް އޯގާތެރިކަމާ އެކުގައި ގޮވައިލިއެވެ.\nޒޫނާގެ ހަށިގަނޑު ފިނިވެގެންދިޔައެވެ. އަޑު އައި ދިމާއަށް އެނބުރިލިއެވެ. ލުއި ހިނިތުންވުމަކާ އެކު ޖިނާ ބަލަހައްޓައިގެން ހުއްޓެވެ. އެއީ ކާކުކަމެއް ޒޫނާއަކަށް ނޭނގެއެވެ. އެހެނަސް އެ މޫނުގައި ދެކިފަރިތަ ގޮތެއް ހުއްޓެވެ. އެ ހިނިތުންވުމުގައި އުފާވެރިކަމެއް ހުއްޓެވެ. އެ ލޮލުގައި ކޮންމެވެސް ހަނދާނެއްގެ ބިޔަ ބާނިތަކެއް ހުއްޓެވެ. ކޮން ހަނދާނެއްގެ ހެއްޔެވެ؟ އެއީ ކޮން ރައްޓެހިކަމެއް ހެއްޔެވެ؟ ޒޫނާ ހައިރާންވެގެން ބަލަހައްޓައިގެން އިނެވެ. ޖިނާ އައިސް ޒޫނާއަށް އަތްލެވޭ ހިސާބުގައި ހުއްޓުނެވެ. ކުއްލިއަކަށް ޒޫނާގެ ގަޔަށް ޑަކުޓަރު އިންޖެކުޝަން ޖެހިއެވެ. ގަޔަށް އެރި ބާރުގަނޑެއްގެ ސަބަބުން ޒޫނާ ހިފުނީ ޖިނާގެ ގަމީހުގައެވެ. އަދި ގައިން ބާރު ދޫވެގެން ގޮސް އެނދުމައްޗަށް ދެމުނެވެ. ޖިނާ ހުރީ ބުނާނެ އެއްޗެއް ނޭނގިފައެވެ.\n"ކީއްކުރަން އިންޖެކުޝަން ޖެހީ؟" ޖިނާ ރުޅިއައިސްފައި އެހިއެވެ.\n"ޙަމަލަދެންދެން ބަލަހައްޓައިގެނެއް ނުތިބެވޭނެ،" ޑަކުޓަރު ބުންޏެވެ. "ނާރސް! ރަނގަޅަށް އޭނަ ބަލަހައްޓާތި!"\nބާލީހުގެ މެދުގައި ޒޫނާ ބޭއްވުމަށް ފަހު ޖިނާ ބާލީސް ރީތިކޮށްލިއެވެ. ޒޫނާގެ އިސްތަށިގަނޑު ވެސް ރީތިކޮށްލިއެވެ.\n"އަދި ނުފެނޭ މީނަ ދޫކޮށްލާކަށް." ސަމަދާ ދިމާއަށް ބަލައިލައިފައި ޑަކުޓަރު ބުންޏެވެ.\nމަޒްލާން ވަރަށް އުފާވިއެވެ. އޭނަ ބޭނުމީ ގުރައިދޫގައި މަންމަ މަރުވާށެވެ. ފާރުތެރެއިން ނުކުމެގެން މަޒްލާން ދިޔައެވެ. ޑަކުޓަރާއި ސަމަދު ވެސް ކޮޓަރިން ނުކުތެވެ. ޖެހިގެން ހުރި އެނދުގައި ފާޒިރާ އިށީނދެލިއެވެ. ޖިނާ ހުރީ ޒޫނާ ގާތުގައި ޒޫނާއަށް ބަލަހައްޓައިގެންނެވެ. މާނައިން ފުރިގެންވާ ބެލުމަކުންނެވެ.\nޒޫނާ އިނދެގެން އުޅުނު އިހުސާންގެ ޢާއިލާ ދިރިއުޅެނީ އެހެން ރަށެއްގައެވެ. އެ މީހުންނާއި އިހުސާނާ ދެމެދުގައި މާ ބޮޑު ގުޅުމެއް ނޯވެއެވެ. ރުގިއްޔާ ދޫކޮށްލައިފައި އިހުސާން ދިޔުމުން ރުގިއްޔާ ކޮންމެހެން އިހުސާންގެ ބޯކޮޅެއް ނުބަލައެވެ. އިހުސާން ގުޅައިފިއްޔާ ވާހަކަދައްކައެވެ. ޒުވާބުކޮށް ޝަކުވާކޮށެއް ނަހަދައެވެ. އެކަމަކު ދެ ދަރިން ބައްޕަދެކެ ފޫހިވެއެވެ. މަންމަގެ ބޮލަށް ދަރިންކޮޅު ޖަހައިފައި ބައްޕަ ދިޔައީތީއެވެ. ޢަލީ އިނީ ކަށިކެޔޮއޮށް ފަޅާށެވެ. އެ ތަނުގައި ޢަލީގެ ކޮއްކޮ ޒުލްފާ ވެސް އިނެވެ.\n"މަންމާ! މާލެނުދާކަށް ނޫޅެމޭ!" މަދު ނަގައިފައި ކައިލަމުން ޢަލީ ބުންޏެވެ. "އަހަރެން މި ބުނީ ބައްޕަ ހޯދަން ދާހިތެއް ނުވެޔޭ! އަހަރުމެން މުހިންމު ނުވާތީ ބައްޕަ ނުގުޅަނީ."\nރުގިއްޔާ އިނީ ކަށިކެޔޮ ލިޔާށެވެ. ލިޔެފައި ކަށިކެޔޮއޮށް އެއްލަނީ ޢަލީއާ ދިމާއަށެވެ. ޒުލްފާ އިނީ ފޯނާ ކުޅޭށެވެ.\n" އެނދުގައި އަޅާފައި އޮތް ފޮތިގަނޑާއި، ގޮދަޑިއާއި، ބާލީސް ކަފައި ކުދިކޮށްލިއެވެ." އެއްވެސް މީހެއްގެ ލޮލުގައި އަޅައިނުގަތީ މިމަންޒަރު؟\nވާހަކަ ކިޔާ ވަރަކަށް ނިއުމާ މިސްވަނީ\nމި ރޯދަ މަހުގެ އެންމެ ސަޅި ވާހަކަތައް: 1- ކުޅި ކިސަޑު ލޭ — ނަދީމްގެ 2- ފަތިސްހަނދުވަރު - ބިންމާގެ 3- ޔާރާއަހާނުހޭ - ޔަސްމާ 4- ވަންހަނާ - ޒަހިރާ\nބުނެދޭށޭ ރުހެމޭ - ލާރާގެ (އަވަސް.އެމް.ވީ)\nމި ވާހަކަ އަށް ފަހު ދެން ހަމަ އެންމެ ރީތީ ވަންހަނާ.\nމިއަދުގެ ބައިވެސް ހަމަ އެހާ ރީތި.\nހާދަހާ ކުރުކޮށޭ ތިގެނެސްދެނީ\n'އެ ހިނިތުންވުމުގައި އުފާވެރިކަމެއް ހުއްޓެވެ. އެ ލޮލުގައި ކޮންމެވެސް ހަނދާނެއްގެ ބިޔަ ބާނިތަކެއް ހުއްޓެވެ. ކޮން ހަނދާނެއްގެ ހެއްޔެވެ؟ އެއީ ކޮން ރައްޓެހިކަމެއް ހެއްޔެވެ؟' ބިންމާ....... ހާދަ ހާދަ ހާދަ ސަޅިއޭ...މަމީ ޒޫނާ ނަމައޭ ހިތަށް އަރަނީ. ޖިނާއާއި ޒޫނާ ފަތިސް ހަނދުވަރުމައްޗަށް ގެންގޮސްދީބަލަ ދެން.... މަގޭ ފިރިމީހާ ގާތުވެސް ބުބެފިން މިރޭ ފަތިސްހަނދުވަރު ބަލަން ތުނޑިއަށް ދާންވާނޭ.\nމަ ގޮވާގެން ދާތި.. ޕްލީޒް..


ހުޅުމާލޭގައި ދުއްވާފައި ދިޔަ ޓެކްސީއެއް ކޮންޓްރޯލް ނުވެެގެން ގޮސް ގަސްތަކުގެ ތެރެއަަށް ވަދެއްޖެ | Jazeera\tހުޅުމާލޭގައި ދުއްވާފައި ދިޔަ ޓެކްސީއެއް ކޮންޓްރޯލް ނުވެެގެން ގޮސް ގަސްތަކުގެ ތެރެއަަށް ވަދެއްޖެ - Jazeera\nހުޅުމާލޭގައި ދުއްވާފައި ދިޔަ ޓެކްސީއެއް ކޮންޓްރޯލް ނުވެެގެން ގޮސް ގަސްތަކުގެ ތެރެއަަށް ވަދެއްޖެ\nޢަލީ ޔާމީން May 11, 2019 111 views0\nހުޅުމާލެ ރީތިގަސް މަގުން ދުއްވާފައި ދިޔަ ކާރެއް ކޮންޓްރޯލުން ނެއްޓި، އެ ސަރަހައްދުގެ ގަސްތަކުގެ ތެރެއަށް ވަދެއްޖެއެވެ.\nފުލުހުން ބުނީ މި ހާދިސާ ހިނގާފައިވަނީ މިއަދު ހެނދުނު 7:02 ހާއިރު ކަމަށާއި، މި ހާދިސާގައި އެއްވެސް މީހަކަށް ގެއްލުމެއް ލިބިފައި ނުވާ ކަމަށެވެ.\nމި އެކްސިޑެންޓް ހިނގި އިރު ކާރުގައި އިނީ ޑްރައިވަރު އެކަނި ކަމަށްވެސް ފުލުހުން ވިދާޅުވެފައިވެއެވެ. ކޮންޓްރޯލުން ނެއްޓި ގަސްތަކުގެ ތެރެއަށް ކާރު ވަދުމުގެ ސަބަބުން، ކާރުގެ ބަފަރު ނެއްޓި އެކިވަރުގެ ގެއްލުން ލިބިފައިވާ ކަމަށްވެސް ފުލުހުން ވިދާޅުވިއެވެ.\nފުލުހުން އަންނަނީ މި އެކްސިޑެންޓް ހިގަން މެދުވެރިވި ސަބަބު ހޯދުމަށް މަސައްކަތް ކުރަމުންނެވެ.\nރަމަޟާން މަހުގެ ފުރަތަމަ ދުވަހު އެމްޓީސީސީ ބަސް ދުއްވަންއިން ޑްރައިވަރު ނިދިގެން ހިނގި ހާދިސާއެއްގައި ޔޫކްރެއިންގެ އަންހެން ފަތުރުވެރިއަކުވަނީ ބަސް ދަށުވެ މަރުވެފައެވެ. އަދި އޭގެ ފަހުންވެސް އެހެން ބަސް ޑްރައިވަރަކު ނިދިޖެހިގެންވަނީ ހުޅުމާލޭގައި ދުއްވާފައި ދިޔަ ކާރެއްގައި ޖެހި އެކްސިޑެންޓު ވެފައެވެ.


Hangan'du Omaankohlan Beynun Nama Mikan Kohlaa\nމާރޗް 17, 2018 140 0\nހަންގަނޑު އޮމާންކޮށްލަން ބޭނުންނަމަ މިކަންކޮށްލާ\nހަންގަނޑު އޮމާންކޮށް ބެހެއްޓުމަކީ ކޮންމެ މީހަކުވެސް ކުރަންބޭނުންވާކަމެކެވެ. އެހެންނަމަވެސް މިކަމަށް ކެމިކަލް ބޭނުންވާނެކަމަށް ޤަބޫލުކުރުމަކީ ކުންހީއެކެވެ. މިކަމަށް ބޭނުންވަނީ ގޭގާ ލިބެން ހުންނަ އެއްޗެހިއެވެ. ތިރީގައި މިވާ ކަންތައްކޮށް އަޖުމަ ބަލާލަމާ ހިނގާށެވެ.\nލުނބޮލާއި އަލުވި މާސްކު:


ހއ. ދިއްދޫގައި އިމާރާތްކުރާ އައު އިންޖީނުގޭގެ ބިންގާ އަޅައިފި ހއ. ދިއްދޫގައި އިމާރާތްކުރާ އައު އިންޖީނުގޭގެ ބިންގާ އަޅައިފި\nހއ. ދިއްދޫގައި އިމާރާތްކުރާ އައު އިންޖީނުގޭގެ ބިންގާ އަޅައިފި\nދިއްދޫގައި އަލަށް ޢިމާރާތްކުރާ އިންޖީނުގޭގެ ބިންގާ އެޅުމުގެތެރެއިން/ޕޮޓޯ ފެނަކަ\nހއ ދިއްދޫގައި އިމާރާތްކުރާ އައު އިންޖީނުގޭގެ ބިންގާ އަޅައިފިއެވެ.\nއެކަމަށްޓަކާ މިއަދު ހެނދުނު އެރަށުގައި ބޭއްވި ޚާއްސަ ރަސްމިއްޔާތެއްގައި ދިއްދޫ އައު އިންޖީނުގޭގެ ބިންގާ އަޅުއްވައިދެއްވީ ރައްޔިތުންގެ މަޖިލީހުގެ ދިއްދޫ ދާއިރާގެ މެމްބަރު އަބްދުﷲ ވަހީދާއި ފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަޙްމަދު ސަޢީދުގެ އިތުރުން ދިއްދޫގެ ރައްޔިތެއް ކަމަށްވާ އަބްދުއްﷲރަޝީދެވެ.\nބިންގާ އެޅުމުގެ ރަސްމިއްޔާތުގައި ވާހަކަދައްކަވަމުން ފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަޙްމަދު ސަޢީދު ވިދާޅުވީ ދިއްދޫގައި އިމާރަތްކުރާ އައު އިންޖީނުގޭގެ މަޝްރޫޢަކީ 13 މިލިޔަނާ 15 މިލިޔަނާ ދެމެދުގެ އަގެއް ކަނޑައެޅިގެން ކުރިޔަށްދާ މަޝްރޫޢެއްކަމަށެވެ. އަދި މި މަޝްރޫޢުގެ ދަށުން ދިއްދޫގައި އިމާރަތްކުރާ އިންޖީނުގޭގައި 10 މެގަވޯޓުގެ ސިސްޓަމެއް ބެހެއްޓޭނެކަމަށްވެސް އޭނާ ވިދާޅުވިއެވެ.\nދިއްދޫގައި ޢިމާރާތްކުރާ އައު އިންޖީނުގޭގެ ބިންގާ އެޅުމުގެ ރަސްމިޔާތުގެ ތެރެއިން ފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަޙްމަދު ސަޢީދު ވާހަކަފުޅު ދައްކަވަނީ/\nދިއްދޫގައި އިމާރާތްކުރާ އައު އިންޖީނުގޭގެ މަސައްކަތް މިމަހުގެ ފަހުކޮޅު މޮބިލައިޒް ކުރެވިގެންދާނެކަމަށާއި އަދި މިމަސައްކަތް ފަށާތާ7މަހާ9މަހާ ދޭތެރޭ މަސައްކަތް ނިންމަންޖެހޭނެ ކަމަށްވެސް ސައީދުވަނީ ވިދާޅުވެފައެވެ.\nބިންގާ އެޅުމުގެ މިރަސްމިއްޔާތުގައި ވާހަކަ ދައްކަވަމުން ފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަޙްމަދު ސަޢީދު ވިދާޅުވީ ފެނަކައިން ރާއްޖޭގެ ރަށްތަކުގައި މިހާރު އިމާރާތްކުރާ އިންޖީނުގެތަކަކީ މިހާރު ހުރި އިންޖީނުގެތަކާ ވަރަށް ތަފާތު އިންޖީނުގެތަކެއް ކަމަށާއި މި އިންޖީނުގޭގެ ސަބަބުން ރައްޔިތުންނަށް އެއްވެސް އުނދަގުލެއް ކުރިމަތި ނުވާނެ ކަމަށެވެ. އަދި ފެނަކަ ކޯޕަރޭޝަނުން 48 ރަށެއްގައި އިންޖީނުގޭގެ މަސައްކަތް ފަށާފައިވާ ކަމަށާއި މީގެތެރެއިން 15 އިންޖީނުގޭގެ މަސައްކަތް މިހާރު ނިމިފައިވާކަމަށްވެސް ސައީދުވަނީ ވިދާޅުވެފައެވެ.\nފެނަކަ ކޯޕަރޭޝަނުން ކަރަންޓުގެ ޚިދުމަތް ފޯރުކޮށްދޭ ރަށްރަށުގެތެރެއިން މީހުން ދިރިއުޅޭ ސަރަޙައްދުގައި ހުރި އިންޖީނުގެތައް މީހުން ދިރިނޫޅޭ ސަރަޙައްދުތަކަށް ބަދަލުކުރުމަށް ކުރަމުންދާ މަސައްކަތުގެ ދަށުން، މިއަހަރު މިހާތަނަށް ފެނަކައިން ވަނީ ގިނަ ރަށްރަށެއްގައި އިންޖީނުގެ އެޅުމަށް ނިންމައި އެތަންތަނުގެ ބިންގާ އަޅައިފައެވެ.\nރަށްރަށުގެ ކަރަންޓުގެ ޙާލަތު ރަނގަޅުކުރުމަށް ފެނަކައިން ވަނީ މިއަހަރުގެ ފުރަތަމަ ހަ މަސްދުވަހު ސަތޭކަ ފަންސާސް ތިން މިލިއަނަށްވުރެ ގިނަ ރުފިޔާ ހޭދަކޮށްފައެވެ.


ސިޙުރުވެރިއެއްގެގޮތުގައި އުޅުމަށްފަހު، ތައުބާވި ބޭފުޅަކާ ކުރެވިފައިވާ އިންޓަވިއުއެއް (1) – DhiSalafiyyah\nސިޙުރުގެ ޢާލަމަށް އަޅުގަނޑު ވަތްގޮތުގެ ވާހަކައަކީ ބަޔާންކުރެވޭ ވަރަށްވުރެ ދިގު ވާހަކައެއް. އެހެންނަމަވެސް، މި އަނިޔާވެރި މަގަށް އަޅުގަނޑަށް ވަދެވުނުގޮތުގެ ސަބަބުތަކުގެ ކުރު ޚުލާޞާއަކީ އެންމެ ފުރަތަމަ ދީނާމެދު ޖާހިލުވުމާއި، ދީނީ ޢިލްމު ރަނގަޅަށް ނޭނގުމާއި، ދީނަށް ގޮވައިލާ އަދި ޞައްޙަ ޢަޤީދާއަށާއި، މީސްތަކުން އެބައިމީހުންގެ ވެރި ރައްބާދެމެދުގައި އޮންނަންޖެހޭ ގުޅުމުގެ ކަންކަން މީސްތަކުންނަށް ބަޔާންކޮށްދޭ ދާޢީންތައް ނެތުން. އަޅުގަނޑު ދަންނަވާނީ އަޅުގަނޑުގެ ޢާއިލާއަކީ ސިޙުރުގެ ޢަމަލުތައް ވާރުތަވަމުން އައި ޢާއިލާއެއް. އަދި (ވަރަށް ކުރިންސުރެ) އަޅުގަނޑުގެ ޢާއިލާއާއި ޖިންނިންނާއި ޝައިޠާނުންނާ ވަނީ ގުޅިފައި. ނިޔާވެއްޖެއުމަށް ދާންދެން އަޅުގަނޑުގެ ބައްޕައަކީ ބައްޕަގެ މުޅި ޙަޔާތުގައި ސިޙުރުވެރިއެއް. ބައްޕަ ނިޔާވުމުގެ ކުރިން، ބައްޕަގެ ޢުމުރުން އައްޑިހައަށްވުރެ މައްޗަށް ދިޔަ ފަހުން، ޝައިޠާނުންގެ އިޙްސާސްތައް އަޅުގަނޑަށް ކުރަންފެށި. އަދި ބައްޕަ ދުނިޔޭގެ ޙަޔާތާ ވަކިވުމާ ކައިރިވެފައިވާކަން އަޅުގަނޑަށް އެނގުން. އަދި ބައްޕަގެ ބަދަލުގައި އެހެންމީހަކު ނެތުމުން އަޅުގަނޑު ކުޑަކުއްޖެއްގެ ގޮތުގައި ވަނިކޮށް އެ ޝައިޠާނުންތައް އަޅުގަނޑުގެ ކައިރިއަށް އައިސް އަޅުގަނޑަށް އުނދަގޫކުރަން ފެށި. އެގޮތުން މޮޔަވުމާއި ހޭނެތުން ފަދަ ކަންތައްތައް ކުރިމަތިވެ، މި ކަންކަން ތަކުރާރުވާން ފެށި. އެހިނދު ޖިންނިތައް އައިސް އަޅުގަނޑުގެ ބައްޕަގެ ކިބައިން އެދުނީ އިބްނު ޢުލްވާން ކިޔާ މީހަކަށް އަޅުގަނޑު ހިބަކުރުމަށް. ބުނެއުޅޭގޮތުގައި އެ މީހަކީ ދީނީ އަދި ޤަބުރުތަކުގެ ޢިލްމު ދަންނަ ޔަމަނުގެ ތާއިޒު ރައްކާތެރިކުރާމީހާ. މީގެ އެތައްއެތައް އަހަރެއްކުރިން މަރުވެފައި އެވާ މީހާއަށް އަޅުގަނޑު ހިބަކުރުމާއެކު އަޅުގަނޑަށް ކުރިމަތިވެފައިވާ މޮޔަވުންތައް ފިލައިގޮސްފި. އަދި އަޅުގަނޑު ޞިއްޙަތު ރަނގަޅުކަމާއެކު ބޮޑުވަމުން އައިސް ބައްޕަ ނިޔާވެއްޖެ. އޭރު އަޅުގަނޑުގެ ޢުމުރަކީ ބާރަ އަހަރު. އަދި އަޅުގަނޑު ބާލިޣުވެ ބުއްދިހަމަޖެހޭ ޢުމުރަށް އައުމުން ޝައިޠާނުންތައް އަޅުގަނޑުގެ ގާތަށް އަންނަން ފަށައިފި. އަދި ޚަބަރުދިން: އިބްނު ޢުލްވާންގެ ޤަބުރު ބަލަހައްޓާމީހާ ޚަބަރުދިންގޮތުގައި އަޅުގަނޑުގެ ބައްޕައަކީ ބޮޑު ކަރާމާތްތެރިއެއްކަމަށާއި، އަޅުގަނޑު ވަނީ ހެޔޮކަމުގެ ތެރޭގައިކަމުގައި އަޅުގަނޑަށް ވިސްނައިދިން. އަދި އެކަންކަމުގެ ދަލީލަކަށް ނަބިއްޔާ ޞައްލަﷲ ޢަލައިހިވަސައްލަމަގެ އަރިހުން ވާރިދުވެފައިވާ ބައެއް ޙަދީޘްތައްވެސް ކިޔައިދިން. އޭގެތެރޭގައި؛ “مَنْ اسْتَطَاعَ أَنْ يَنْفَعَ أَخَاهُ بِشَيءٍ فَلْيَفْعَلْ” މާނައީ: “ކަމަކުން އެމީހެއްގެ އަޚާއަށް މަންފާކޮށްދިނުމަށް ކުޅަދާނަވެގެންވާމީހާ، ފަހެ އެކަމެއް ކުރާށެވެ.” އަޅުގަނޑަކީ އޭރު ދީނީ ކަންތައްތައް ވަރަށް ނޭނގޭމީހެއް. އަދި ޑޮކްޓަރީގޮތުން ފަރުވާނުކުރެވޭ އެތައް ބަލިތަކަކަށް އަޅުގަނޑަށް ފަރުވާކުރެވިދާނެކަމަށް ޝައިޠާނުން އައިސް ބުނަމުންދިޔަ. އަދި އަޅުގަނޑަކީ އަޅުގަނޑުގެ ބައްޕަގެ ޚަލީފާއެއްކަމަށް ބުނި. އޭގެފަހުން މަޑުމަޑުން ސިޙުރުގެ ތެރެއަށް ވަންނަމުން ދިޔައިން. އަދި ޚަންޖަރުން އަޅުގަނޑުގެ ނަފްސު ޒަޚަމްކޮށް، ކަންކަން ޚިޔާލުކޮށް ދެއްކުމުގެ މަސައްކަތްކޮށް، މީސްތަކުންނަށް އޮޅުވާލަން ފެށިން.\nއެންމެ ގިނައިން އައިސް އުޅެނީ އަންހެނުން. އެއީ އެކަނބަލުންގެ އީމާންކަމުގެގޮތުންނާއި ބުއްދީގެގޮތުން ބަލިކަށިވުމުން. އެކަނބަލުންގެ މައިދައިތަ، ނުވަތަ ފިރިމީހާގެ އުޚްތެއް، ނުވަތަ ބޮޑުދައިތައެއް، ނުވަތަ ފަހަރިއެއް، ނުވަތަ ދޮން މަންމަ ކިބައިން ބަދަލުހިފުމަށްޓަކައި އެކަނބަލުން އަތުގައި ހުރި ހުރިހާ ފައިސާއެއްވެސް އެކަމަށް ހޭދަކޮށްލަފާނެ. ﷲ ކިބައިން އަޅުގަނޑު ރައްކާތެރިކަމަށް އެދެން. ބޮޑުވެގެންވާ ހިތާމަޔާއެކު ދަންނަވާނީ މިކަމަށް އެދިގެން ގިނައިން އަންނަނީ އަންހެން ކަނބަލުން. މި ހިނދުގައި އަޅުގަނޑު ދަންނަވާލާނީ ސިޙުރު ހެދުމަށްޓަކައި އައި ގިނަ އަންހެނުންނަކީ، ﷲ އެކަނބަލުންގެ ހިތްތަކުން އީމާންކަމާއި، ލަދުވެތިކަން ނަންގަވާފައިވާ ކަނބަލުން. އަޅުގަނޑު ތަކުރާރުކޮށް އަންހެން ކަނބަލުންގެ ވަލީންނަށް ދަންނަވާލާނީ ﷲ ތަޢާލާގެ ވަޙީ ބަސްފުޅު ތެދުކުރެއްވުމުގެ ގޮތުން އެމީހެއްގެ ބެލުމުގެ ދަށުގައިވާ އަންހެނުންނާއި ދަރިންތައް ސިޙުރުގެ ޢާލަމުން ދުރުކުރުވުމަށް. އެކަލާނގެ ވަޙީ ކުރައްވާފައި ވަނީ ((يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارً‌ا)) (މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުންގެ އަމިއްލަ ނަފްސުތަކާއި، ތިޔަބައިމީހުންގެ އަހްލުވެރިން، ނަރަކައިން ސަލާމަތްކުރާށެވެ!”) އެފަދަ ބެލެހެއްޓުން ތެރިއަކަށް އަޅުގަނޑު ދަންނަވާނީ؛ އޭ އަޚާއެވެ! ތިބާގެ އަހްލުން ނަރަކައިން ސަލާމަތްކުރާނީ ކިހިނެއް ހެއްޔެވެ؟ ޝައްކެއްވެސް ނެތްގޮތުގައި އެކަނބަލުން ޝުބުހަތަކުން ދުރުކުރަންޖެހޭނެ. އަދި އެކަނބަލުން ތާކަށް ދާނަމަ، އެދަނީ ކާކު ގާތަށްކަން ތިބާއަށް އެނގެންވާނެ. އަދި ޢާއިލާގެ ގެތަކުގެ ތެރެއިންވެސް އެކަނބަލުން އެދަނީ ހެޔޮ ރަނގަޅު ގެއަކަށްތޯ ނުވަތަ އެކަނބަލުންނަށް ނުބައި އަސަރުތަކެއް ކުރުވަނިވި ގެއަކަށްތޯ ބަލަންވާނެ.\nނޫން. ކޮންމެ ކަމެއް ނުކޮށްދެވޭނެ. މިސާލެއްގެ ގޮތުން؛ އެއްފަހަރެއްގައި ދިމާވި ޙާދިސާއަކީ މީހެއްގެ ފިހާރައެއް ކުންފުންޏަކަށް ބަދަލުކުރަންވެގެން، އެ ފިހާރައިގެ ބައެއްކަންކަން ކުންފުންޏެއްގެ ނިޒާމުތަކަށް ނުފެތޭތީވެ، އެ ބަދުލުގެނައުމުގައި އެމީހާއަށް ސިޙުރުގެ އެހީތެރިކަން ދިނުމަށް އެދި އައި. އެހެންނަމަވެސް ހެދި ސިޙުރުން އެއްކޮށް އެ ފިހާރަ ބަންދުކުރީ. އަދި އަޅުގަނޑުގެ ބާރުގައި ނުވާ ތަކެއްޗާއި، ކަންކަމަށް އެދި އައިކަމުގައިވީނަމަވެސް އެކަންކަމެއް ނުވާނެ. އަޅުގަނޑަށް މީސްމީހުންނަށް އެއްޗެހި ދީ ހެދޭނަމަ، ފުރަތަމަވެސް އަޅުގަނޑުގެ އަމިއްލަ ނަފްސަށް އެއްޗެހި ހޯދައިދީ، މީސްތަކުންގެ މުދާ ބާޠިލުގޮތުގައި ކެއުން ދޫކޮށްލާނެ ނޫންތޯ؟ (އެފަދަ މީހުން އެފަދަ ކަންކަމުގައި އައުމުން) އަޅުގަނޑު އެމީހުންގެ މޮޔަކަމާހުރެ ހީ ހަދަން. އަދި ބޮޑެތި ފާފަތަކަށް އަރައިގަންނަން. އެ ފާފަތަކުގެ ސަބަބުން ﷲ ސުބުޙާނަހޫ ވަތަޢާލާއާ ދުރުވެގެންދޭ. މިއީ ޝައިޠާނާ އަޅުގަނޑަށް އަމުރުކުރާ ކަންކަން. އަދި އެހެންފަހަރެއްގައި، އަންހެނަކު އެކަނބުލޭގެ ފިރިމީހާ އެހެންމީހަކާ ކައިވެނި ކުރިޔަ ނުދިނުމަށްޓަކައި ސިހުރު ހެދުމަށް އެދި އަޅުގަނޑުގެ ގާތަށް އައި. އަޅުގަނޑު ސިޙުރުދިނުމަށްފަހު، އެ ސިޙުރު އަޅާފަހުރި ތަށިން، ފިރިމީހާއަށް އެއްޗެއް ބޯންދިނުމަށް ބުނިން. އެ ކަނބުލޭގެ ފިރިމީހާއަށް މިކަން އެނގިގެން އައި ރުޅީގައި، އެ އަންހެންމީހާގެ ގައިގައި ޖެހި އެތިފަހަރަކުން، އެ އަންހެންމީހާ ހޭނެތިގެން ޖެހުނީ ހޮސްޕިޓަލަށް ގެންދަން. ހޮސްޕިޓަލްގައި އޮންނަތާ 10 ދުވަސް ފާއިތުވުމަށްފަހު، އެ ފިރިހެންމީހާ އެ އަންހެންމީހާ ވަރިކޮށްފިކަމުގެ ލިޔުމެއް އެ އަންހެންމީހާއަށް ފޮނުވި.


Dhauruvamun Dhanee Conference Room Ge Photothakeh - Health Ministry - Vaguthu\nހެލްތު މިނިސްޓަރ ޢަބްދުﷲ އަމީން މިނިސްޓްރީގައި ބޭނުންކުރައްވާ ކޮޓަރިކޮޅު ކަމަށް ބުނެ މީސް މީޑިއާގައި ދައުރުކުރާ ފޮޓޯތަކުން ފެންނަނީ އެކޮޓަރިކޮޅު ނޫންކަމަށާއި އެއީ މިނިސްޓްރީގެ ކޮންފަރެންސް ރޫމްގެ ފޮޓޯތަކެއް ކަމަށް ހެލްތު މިނިސްޓްރީން ވިދާޅުވެއްޖެއެވެ.\nހެލްތު މިނިސްޓަރު އަބްދުﷲ އަމީނުގެ ކޮޓަރިކޮޅުގެ ފޮޓޯތައް ކަމަށް ބުނެ މީސް މީޑިއާގައި ދައުރުވާ ފޮޓޯތަކާ ގުޅިގެން ހެލްތު މިނިސްޓްރީން ވިދާޅުވީ، އެފޮޓޯތަކުން ފެންނަނީ އެމިނިސްޓްރީގެ ކޮންފަރެންސް ރޫމްކަމަށެވެ. އެ ކޮންފަރެންސް ރޫމްގައި މިނިސްޓްރީގެ އިވެންޓްތައް ބޭއްވުމުގެ އިތުރުން އެހެނިހެން ފަރާތްތަކުގެ އިވެންޓްތައް ބޭއްވުމަށް ކުއްޔަށް ދޫކުރުމަށް ނިންމާފައިވާކަމަށްވެސް އެމިނިސްޓްރީން މިރޭ ވިދާޅުވިއެވެ.\nއަދި އެތަން ކުއްޔަށް ދޫކޮށްގެން ލިބޭ ފައިސާ ޚަރަދުކުރުމަށް ނިންމާފައިވަނީ ޢާންމު ސިއްޙަތުގެ ދާއިރާއިން މަސައްކަތްކުރުމަށް ކަމަށާ، އެފައިސާ ހެލްތު ފަންޑަށް ޖަމާކުރުމަށް ނިންމާފައިވާކަމަށް ވެސް ހެލްތު މިނިސްޓްރީން ވަނީ ވިދާޅުވެފައެވެ.\nދައުރުވާ ފޮޓޯތަކުން ފެންނަ ހެލްތު މިނިސްޓްރީގެ ކޮނަފަރެންސް ރޫމަށް ނަންދީފައިވަނީ "މޫމިނާ ޙަލީމް މާލަމް"ގެ ނަމުން ކަމަށާއި އެއީ ރާއްޖޭގެ އެންމެ ފުރަތަމަ އަންހެން ހެލްތު މިނިސްޓަރަށް ނިސްބަތްކޮށް ނަން ކިޔާފައިވާ ކޮންފަރެންސް ރޫމެއް ކަމަށް މިނިސްޓްރީން ވިދާޅުވިއެވެ.\nމިކޮންފަރެންސް ރޫމް ހެދުމުގެ ބޭނުމަކީ ހެލްތު މިނިސްޓްރީއަކީ ގިނަ އިވެންޓްތަކެއް ބާއްވާ ތަނަކަށްވެފައި، އެފަދަ އިވެންޓްތައް އެމިނިސްޓްރީން ބޭއްވުމަށް ބޮޑެތި ޚަރަދުތަކެއް ކުރަންޖެހޭތީ، އެޚަރަދުތައް ކުޑަކުރުމުގެ ބޭނުމުގައިކަމަށްވެސް ހެލްތު މިނިސްޓްރީން ވިދާޅުވެއެވެ. އަދި މިކަމުން އިވެންޓްތައް ބާއްވަން ކުރާ ހޭދަ ވަރަށް ބޮޑުތަން ކުޑަވެގެން ދާނެކަމަށްވެސް ހެލްތު މިނިސްޓްރީން ވިދާޅުވެއެވެ.\nނައިވާދޫ ސިއްޙީ މަރުކަޒުގެ ދޮރަށް މޮހޮރު ޖަހާ ބަންދުކޮށްފި\nޑަބްލިވްއެޗްއޯއިން ރާއްޖެއަށް ލެބޯޓްރީގައި ބޭނުންކުރާ ސާމާނުތައް ހަދިޔާކޮށްފި\nވެލިދޫ ސިއްހީ މަރުކަޒަށް އިތުރުކުރާ ދެބުރީގެ އައު އިމާރާތް އަޅައިދޭނެ ބަޔަކު ހޯދަނީ\nއޮގަސްޓް 6, 2020 03:24\nމިހެންވެދޯ މަގޭ އެނަރޖީ ދަޅު އަގުބޮޑުކުރީ.. މީނަ ވަދެ އިންނާނެ ގަނޑުވަރު އަޅަން\nއޮގަސްޓް 6, 2020 08:59\nއެނާޖީ ޑްރިންކަކީ ހަށިގަނޑަށް ނުރައްކާ އެއްޗެއް ކޮއްކޯ،... ކޮއްކޮމެންނަށް ވިސްނޭނީ ކެންސަރު ފަދަ ބޮޑެތި ބައްޔެއް ޖެހުނީމަތަ\nދައުލަތުގެ ކޮންމެ މަޤާމެއްގައި ހުންނަ މީހަކީ ރައްޔިތުންގެ ނޯކަރުން އެއީ އެބޭފުޅުންވެސް ހިމެނޭގޮތުން... ފޮނިވެ ފުއްޕާ ރައްޔިތުންގެ ފައިސާ އޮފީސް ރީތިކުރަން ޚަރަދު ކުރުމުގެ ބަދަލުގައި ނަޖިސްފެންބޯން މަޖްބޫރުވެފައިވާ އަތޮޅުތެރޭ ރައްޔިތުންނަށް އެފައިސާ ޚަރަދުކުރަންވީ.... މައޮފީ މަ މިނިސްޓްރީ އެއް ނުހުންނާނެ .. ތިއީ ދިވެހި ރައްޔިތުންގެ ތަންތަން...\nއޮގަސްޓް 6, 2020 06:41\nވެރިކަ މައް އަންނަ މީހުން އެ މީހުންގެ ސާނާއި ސަކަތު ފުޅާކުރަން ހަރަދު ކޮއްފަ ރައްޔިތުންނައް ހަރަދު ކުރަން ބާކީ ކުރެވެނީ މަދު ފައިސާ ކޮޅެއް. މީ ހަގީގަތަކީވެސް އަދި ރާއްޖޭގެ ހާލަތަކީވެސް.\nއޮގަސްޓް 6, 2020 06:48\nހެލްތް މިނިސްޓްރީ އާގުޅިގެން ވިޔަފާރި ކުރާ ވިޔަފާރިތަކެއް އުޅޭކަން މިފަހަކުން ފާހަގަ ވާން ފަށާފިއެވެ. ދިވެހިންނަށް ކަންކަމުގެ ޕެޓޭރން އުފެދޭ ގޮތް ފާހަގަ ނުވާތީ ކޮރަޕްޓް މީހުން މިތާގައި ފައިސާގައި އުދެހެނީ. ހެލްތް މިނިސްޓްރީގެ މަސައްކަތް ތައް އަބަދުވެސް މި ކުރަނީ އެއްކުންފުނިތަކަކުން. މި ކުންފުނިތައް މިހާރު މީ މެގަ ކުންފުނި ތަކެއް. ރާއްޖޭގެ ހެލްތް ކަންތައް ރަގަޅު ނުވެގެން އުޅޭ އެއްސަބަބަކީ މި މީހުންގެ ސަބަބުން. މިއީ ވަރަށް ވާހަކަ. ދެކެން ބޭނުންވާ ދުވަހަކީ ފިނޭންސްއިން ތަކަތި އެކި މިނިސްޓްރީ ތަކައް ގަނެފައިވާ ކުންފުނިތަކާ، ގަނެފައިވާ އަގުތައް އާންމު ކުރާ ދުވަސް. މި ކަމަކީ އަމިއްލަ މީހަކު އެދުނަސް ފިނޭންސުން ދޭންޖެހޭނެ މައުލޫމާތެއް.\nއޮގަސްޓް 6, 2020 14:53\nދެން ތިތަންވާނީ ހަމަ އަމީނު ބޭނުންކުރާތަނަކައް ނޫންތޯ ރިޔާސީ ގަޑުވަރު ހެދީމަ ޖޯކުޖެހި ބޯބޮޑު ކޮބާތޯ މިދައުރުނިމޭއިރު 90 ބިލިއަންދަރަނިވާނެކަމައް މިހާރުގަބޫލްކުރެވޭ ...


ރިޝީ ކަޕޫރް ކެންސަރު ބައްޔަށް ފަރުވާ ކުރަނީ | Jazeera\tރިޝީ ކަޕޫރް ކެންސަރު ބައްޔަށް ފަރުވާ ކުރަނީ - Jazeera\nރިޝީ ކަޕޫރް ކެންސަރު ބައްޔަށް ފަރުވާ ކުރަނީ\nއީމާ މުހައްމަދު ވަހީދު May 1, 2019 58 views0\nބޮލީވުޑްގެ މަޝްހޫރު ބަތަލް ރިޝީ ކަޕޫރް ކެންސަރު ބައްޔަށް ފަރުވާ ހޯދަމުން އަންނަ ކަމަށް އޭނާގެ އާއިލާއިން ކަށަވަރު ކޮށްދީފިއެވެ.\nއިންޑިއާގެ ބައެއް ބޮލީވުޑް ހަބަރުތައް ގެނެސްދޭ ނޫސްތަކުން ބުނެފައިވާ ގޮތުގައި، ރިޝީ ކަޕޫރް މިދިޔަ އަހަރުން ފެށިގެން އެމެރިކާގައި ފަރުވާ ހޯދަނީ ކެންސަރު ބައްޔަށްކަމަށް ބުނެފައެވެ. އެގޮތުން، ރިޝީގެ ބޭބެ އަދި ކުރީގެ އެކްޓަރު އެކްޓަރު ރަންދީރު ކަޕޫރް ޕްރެސް ޓްރަސްޓް އޮފް އިންޑިއާ (ޕީޓީއައި) އަށް އަންގާރަ ދުވަހު ބުނީ ރިޝީ މިހާރު ހުރީ ކެންސަރ ފްރީ ހާލަތުގައި ކަމަށާއި މާ ލަސްތަކެއް ނުވެ އެނބުރި އިންޑިއަށް ދާނެ ކަމަށެވެ.\n"ފަރުވާގެ ކަންކަން އަދިވެސް ކުރިއަށް އެބަދޭ. އެކަމަކު މި ވަގުތު ރިޝީ ހުރީ ކެންސަރުން ސަލާމަތްވެފައި. މާ ލަހެއް ނުވެ އިންޑިއާ އަށް އެނބުރި އަންނާނެ،" ރިޝީ ފަރުވާ ހޯދަނީ ކެންސަރުގެ ކޮން ބާވަތަކަށްކަން ހާމަނުކޮށް އޭނާ ބުންޏެވެ.\nރިޝީ ކުއްލި ގޮތަކަށް ފަރުވާ އަށް ފުރީ ޖޫހީ ޗާވްލާއެކު ކުޅޭ ފިލްމެއްގެ ޝޫޓިން ވެސް ފަށާފައި ވަނިކޮށެވެ. އެކަމަކު އޭނާ ފުރުމާ އެކު އޭގެ މަސައްކަތް ވަނީ ހުއްޓާލައިފަ އެވެ. ޖޫހީ ބުނެފައިވާ ގޮތުގައި އޭނާ މިހާރު އިންތިޒާރު ކުރަމުން އަންނަނީ ފަރުވާ ނިންމާފައި ރިޝީ އެނބުރި އިންޑިއާ އަށް އައިސް ފިލްމުގެ މަސައްކަތް ފަށާނެ އިރަކަށެވެ.


Dho?! Lillian flora: Naaifa ge maabondi\nލިލިއަން ފްލޯރާ: ނާއިފާގެ މާބޮނޑި\nކައިވެނި ޕާޓީތަކަށް ފްލާވާ ބުކޭ ހަދައިދޭ މީހުންގެ ތެރެއިން މިވަގުތު މާލޭގައި އެންމެ މަޝްހޫރު މީހުން ހޯދައިގެން ލިސްޓުކުރާ ނަމަ "ލިލިއަން ފްލޯރާ" އަންނާނެ އެވެ. "ލިލިއަން ފްލޯރާ" އަކީ ދެ ކުދިން ގޮވައިގެން އުޅެމުން ލިބޭ ވަގުތުތަކުގައި ނާއިފާ އަބްދުﷲ ހައްދަމުންދާ "މާބޮނޑި" އެކެވެ.\nމީގެ ފަސް އަހަރު ކުރިން 2017 ވަނަ އަހަރު އަލަތު ދަރިފުޅު ލިބުމާ ހަމައަށް، ގޭގައި ހުރެގެން މިކަހަލަ މަސައްކަތެއް ކުރުމަކީ ނާއިފާ ދުވަހަކު ވެސް ހީކުރި ކަމެއް ނޫނެވެ. އޭނާ އަބަދުވެސް ބޭނުންވީ ޓީޗަރަކަށް ވާށެވެ. އުފަން ރަށް ހދ. ވައިކަރަދޫއިން ގްރޭޑް ނިންމާލާފައި މާލެ އައިސް މަތީ ތައުލީމް ހާސިލް ކުރީ ވެސް އެދާއިރާއިންނެވެ. އޭނާ 2012 ވަނަ އަހަރު އައިއައިޕީޑީ އިން އާލީ ޗަޔަލްޑްހޫޑް ހަދައިގެން އައިސް ކެންގަރޫ ކިޑްސްގައި ޓީޗަރެއްގެ ގޮތުގައި މަސައްކަތް ކުރި އެވެ.\n"ކެންގަރޫ ކިޑްސްގައި3އަހަރު އުޅުނިން، ދެން އަސްލު ވީގޮތަކީ ދަރިފުޅު ލިބިގެން ބޭނުންނުވީ ޖޮބަށް ދާން، އެކަމަކު ތިން މަސް ދިޔައިން ޖޮބަށް ބޭބީ ލިބުނު ފަހުން، ދެން ހިތަށް އެރީ ގޭގައި ކުރެވޭ ކަމެކޭ ދެން ކުރާނީ، ދަރިފުޅު ގާތުގައި ހުރެގެން ކުރެވޭ ކުރަން މާހިތްހަމަޖެހޭނެތީ،" މާބޮނޑި ހެދުމުގެ މަސައްކަތް ފެށިގެން އައިގޮތް ކިޔައިދިނެވެ.\nއޭރު އޮތީ ރައްޓެއްސަކަށް ހަދައިދިން ހެޑްބޭންޑެއް މާބޮޑަށް ކަމުގޮސްގެން އެހެން ރައްޓެއްސަކު ވެސް އެކަހަލަ އެއްޗެއް ހަދައިދޭން އެދިފަ އެވެ. ހެޑްބޭންޑާއި، މާބޮނޑި އާއި މި ހުރިހާ އެއްޗެއް ހަދަން ނާއިފާއަށް ހިޔާލު އައީ އެހިސާބުންނެވެ.\n"ލިލިއަން ފްލޯރާ" ހަދައިގެން މަސައްކަތް ފެށީ އެހާ ހިސާބުންނެވެ.\nA post shared by Lillian 🇲🇻 (@lillianfloramv)\n"ޕޭޖު ހަދައިގެން މާގިނަ ދުވަހެއް ނުވެ އޯޑަރުތައް ލިބެން ފަށައިފި، އެހެން ގޮސް ފެށުނީ، ފުރަތަމަ ފެށިއިރު ނުވެސް އެނގޭ މާބޮޑަކަށް ހަދާކަށް، ދެން ޓްރައިކުރަމުން ކުރަމުން ގޮސް މަޑުމަޑުން ވަރަށް ގިނަ އެއްޗެހި ދަސްވި، ކުރާ ކޮންމެ ކަމަކުން ވެސް އާ އެއްޗެއް ދަސްވޭ،"\nއޭގެފަހުން މިހާތަނަށް އެތައް ސަތޭކަ ބުކޭ އަކާއި، ހެޑްބޭންޑާއި، ކްރޮސާޖާއި، ބޮޓަނިއާޒް ހެދިއިރު އެ ހުރިހާ އެއްޗެއް ވެސް ހެދީ އަމިއްލައަށެވެ. އެންމެ ގިނައިން ލިބެނީ ބުކޭ އޯޑަރުތަކެވެ. އިންސްޓަގްރާމް އެކައުންޓަށް ލާ ފޮޓޯތައް ފިރިމީހާ ނަގައިދޭއިރު ޑެލިވަރީ ކޮށްދެނީ ކޮއްކޮ އެވެ.\nދެ ކުދިންގެ ކަންކަން ކޮށްފައި ލިބޭ ވަގުތުތަކުގައި މި މަސައްކަތް ކުރާއިރު މަސައްކަތް ކުރާ ދުވަހެއް ނަމަ އާންމުކޮށް ތިން ގަޑިއިރު ނުވަތަ އެޔަށްވުރެ ގިނަ ވަގުތު މަސައްކަތަށް ހޭދަކުރާ ކަމަށް ނާއިފާ ބުންޏެވެ.\n"ގިނައިން މަސައްކަތް ކުރަނީ ރޭގަނޑު، ދުވާލު މި ކަމަށް މަސައްކަތް ކުރަންޏާ ހަޒްބަންޑް މަޑުކޮށްލާނެ ކުދިން ގާތުގައި،"\nމި ވިޔަފާރި އިތުރަށް ފުޅާކުރަން ނާއިފާ އުންމީދު ކުރާއިރު ބޭނުންވާ ކުލަތަކުގެ އަދި ބޭނުންވާ ކަހަލަ މާތައް މާލެއިން ނުލިބުމަކީ އޭނައަށް ދިމާވާ އެންމެ ބޮޑު ގޮންޖެހުމެވެ. ކަސްޓަމަރުން ބޭނުންވާ ކަހަލަ ބުކޭތައް ތައްޔާރުކުރަން ރާއްޖޭން ބޭރުން މާ ގެންނަން ޖެހޭލެއް މަދ ނޫންކަން އޭނާ ފާހަގަކުރި އެވެ.\n"ވެޑިން ސީޒަންތަކުގައި ވަރަށް ގިނަ އޯޑަރު ލިބޭ، މާދުވަސް ކައިރި ނޫނިއްޔާ ހުރިހާ އޯޑަރެއް ވެސް ނަގަން، އެންމެ ލަސްވެގެން މަހެއް ކުރިން އޯޑަރު ނަގަން، އެކަމަކު ފުރަތަމަ ބަލަން ކޮން ކުލައެއްތޯ ނޫނީ ލިބޭ ކަހަލަ މަލެއްތޯ. ދެން ކަސްޓަމާ އާއި ޑިސްކަސް ކުރަން އެކަން ވެސް، އަތުގައި ނެތިއްޔާ މާލެއިން ލިބޭތޯ، ނުލިބެންޏާ ކަސްޓަމާ އާއި ވާހަކަ ދައްކާ ބުނަން، ދެން ގިނަ ފަހަރަށް ޗޭންޖް ވެސް ކުރޭ، ނޫނީ އަހަރެންގެ ހިޔާލު ހޯދާ ރީތިވާނެ ގޮތަކަށް، ނޫނީ އެއްކޮށް ހަމަ އަހަރެން އަތްމައްޗަށް ދޫކޮށްލާ ރީތިކޮށް ހަދަން،"\nކަސްޓަމަރުން އެންމެ ހިތްހަމަޖެހޭގޮތަށް ތައްޔާރުކޮށްދިނުމަށް ބުކޭ ތައްޔާރުކުރަމުން ދާއިރު ވެސް ފޮޓޯ ފޮނުވައި ކަސްޓަމަރަށް ކަމުދޭތޯ ޔަގީންކުރާ ކަމަށް ނާއިފާ ބުންޏެވެ. އަދި ތައްޔާރުކޮށް ޑެލިވަރީ ކުރާފަހުން ވެސް ކަސްޓަމަރު ބަދަލެއް ގެންނަން ބޭނުންވާނަމަ އިތުރު ފީއެއް ނުނަގައި އެކަން ކޮށްދެ އެވެ.\nމިހާރު އޭނާ މަސައްކަތް ކުރަނީ، ހދ، ހަނިމާދޫއަށް ދިރިއުޅުން ބަދަލު ކުރުމާއެކު އެރަށުގައި ހުރެގެންނެވެ. އެކަމަކު ވެސް އޯޑަރުތައް ނެގުމުގައި ބަދަލެއް ނުގެނެސް އަދި ޑެލިވަރީގެ ހިދުމަތަށް ވެސް އިތުރު ލަސްކަމެއް ނާންނަ ކަމަށް ބުންޏެވެ.\n"އެކަމަކު މިހާ ހިސާބަށް އާދެވުނީ ކަސްޓަމަރުންގެ އިތުރުން ފިރިމީހާ އާއި އާއިލާ އަދި ރައްޓެހިންގެ ސަޕޯޓު ވަރަށް ބޮޑަށް ލިބުނީމަ،"


"Covid Ge Nurahkalaa Eku Gaumu Thah Fageeruve, Dhuniye Hanguraamaige Maidhaanakah Badhalu Vedhaane" - Vaguthu\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ކޮވިޑް-19 ގެ ނުރައްކަލާއެކު ޤައުމުތައް ފަޤީރުވެ، ދުނިޔެ ހަނގުރާމައިގެ މައިދާނަކަށް ބަދަލުވެދާނެ ކަމަށް އޮސްޓްރޭލިއާގެ ބޮޑުވަޒީރު، ސްކޮޓް މޮރިސަން ވިދާޅުވެއްޖެ އެވެ.\nއޮސްޓްރޭލިއާގެ ވެރިކަންކުރާ ކެންބެރާގައި ހުންނަ "އޮސްޓްރޭލިއަން ޑިފެންސް ފޯސް އެކެޑަމީ" ގައި ވާހަކަ ދައްކަވަމުން ސްކޮޓް ވިދާޅުވީ، މއީ ދެވަނަ ބޮޑުހަނގުރާމައިގެ ދުވަސްވަރަށް ފަހު އޮސްޓްރޭލިއާއަށް މިހާތަނަށް ކުރިމަތިވި އެންމެ ދަތި ދުވަސްވަރު ކަމަށެވެ. ނަމަވެސް މި ހާލަތުގައި ވެސް ޤައުމުގެ ރައްކާތެރިކަން ކަށަވަރު ކުރުމަށް ގިނަ މަސައްކަތްތަކެއް ކުރައްވަމުން ގެންދަވާކަން ސްކޮޓް ވިދާޅުވިއެވެ.\nކޮވިޑް-19 ގެ ބަލިމަޑުކަމާއެކު ދުނިޔޭގައި ކޯޅުން ބޮޑުވެދާނެ ކަމުގެ ނުރައްކާ އޮތްކަން ހާމަކޮށް ސްކޮޓް ވިދާޅުވީ، މިވަގުތު އެޤައުމުން ތައްޔާރުވަމުންދަނީ ފަޤީރު ދުނިޔެއެއްގައި ކުރިމަތިލާން ޖެހިދާނެ ބޮޑު ހަނގުރާމައަކަށް ކަމަށެވެ. އެކަމަށްޓަކައި ޤައުމުގެ ދިފާޢީ ކަންކަން ވަރަށް ބޮޑަށް ވަރުގަދަ ކުރުމަށް މި ދަނޑިވަޅުގައި އިސްކަންދެއްވާ ކަމަށް ބޮޑުވަޒީރު ވިދާޅުވެފައި ވެއެވެ.\nސްކޮޓް ވިދާޅުވީ، ކޮވިޑް-19 ގެ ނުރައްކާ ދުނިޔެއަށް ކުރިމަތިވި ފަހުން ޗައިނާ ފަދަ ޤައުމުތަކުން ބިމުގެ މައްސަލައިގައި މިހާރުވެސް ކޯޅެން ފަށާފައިވާ ކަމަށެވެ. އެގޮތުން އެޤައުމާއި އިންވެގެން އޮންނަ އިންޑިއާ ސިފައިންނާއި ވެސް ބޯޑަރު ސަރަޙައްދުން ހިނގި ކުރިމަތިލުމަކީ ދުނިޔެ ހަނގުރާމައިގެ މައިދާނަކަށް ބަދަލުވަމުންދާ ކަމުގެ ހެއްކެއް ކަމަށް ސްކޮޓް ވިދާޅުވިއެވެ.\nޚާއްސަ ގޮތެއްގައި ޗައިނާ ކުށްވެރިކޮށް، އެޤައުމަށް ފާޑުކިޔުން އަމާޒުކޮށް ސްކޮޓް އިތުރަށް ވިދާޅުވެފައި ވަނީ ޗައިނާގެ ދެކުނާއި އިރުމަތީ ކަނޑުގެ ސަރަޙައްދުގައި ހުންނަ ބައެއް ރަށްތަކެއްގެ މައްސަލަތައް ވެސް ބޮޑުވަމުން އަންނަ ކަމަށެވެ. އެހެންކަމުން މިފަދަ ހާލަތަކަށް އޮސްޓްރޭލިއާ އޮންނާނީ ފާރަވެރިވެ ކަމަށް ސްކޮޓް ވިދާޅުވެފައި ވެއެވެ.\nއޮސްޓްރޭލިއާ އިން ވަނީ މިއަހަރު އެޤައުމުގެ ސަލާމަތީ ކަންކަން އިތުރު ކުރުމަށް 186 ބިލިއަން އެމެރިކާ ޑޮލަރު ހޭދަކުރާނެ ކަން އިއުލާނުކޮށްފައެވެ. މި ބަޖެޓުގެ ތެރެއިން އެޤައުމަށް ހަނގުރާމަމަތީ މަނަވަރުތަކާއި ދުރު ރާސްތާ މިސައިލާއިން އަސްކަރީ އެނޫންވެސް އުޅަނދުތަކާއި ހަތިޔާރު ހޯދުމަށް ނިންމާފައި ވެއެވެ.\nމީގެ އިތުރުން އޮސްޓްރޭލިއާގެ އަމިއްލަ ސެޓެލައިޓް ނެޓްވޯކެއް ވެސް ފުޅާ ދާއިރާއެއްގައި ޤާއިމްކޮށް، ރާޑަރު ސިސްޓަމްތައް ހިންގުމުގައި އެމެރިކާއަށް ބަރޯސާވާ މިންވަރު މަދު ކުރުމަށް އޮސްޓްރޭލިއާއިން މިހާރު ވަނީ އަމާޒު ހިފާފައެވެ.


Umurun Dhoshee Anhenunaai Loabeege Gothun Gulhen Gina Firihenun Beynun Vanee Keehve? - Vaguthu\nކޮވިޑަށް ފައްސިވި ނިސްބަތް ދެމަސް ފަހުން %3 އަށް - 1 ގަޑިއިރު ކުރިން\nއުމުރުން ދޮށީ އަންހެނުންނާއި ލޯބީގެ ގޮތުން ގުޅިގެން އުޅޭ ފިރިހެނުން ވަރަށް ވެސް ގިނައެވެ. އެހެން ނަމަވެސް މިހެން ވާން ޖެހެނީ ކީއްވެކަން އެގެނީ އަހަރެމެންގެ ތެރެއިން ކިތައްމީހުންނަށް ބާވައެވެ.\nހަގީގަތަށް ބުނަނީނަމަ ގިނަ ފިރިހެނުން ބޭނުންވަނީ ވެސް ދޮށީ އަންހެނުންނެވެ. ކިޔަވާ ދޭން އަންނަ ޓީޗަރުންނާއި އެނޫންވެސް އެހެން ދޮށީ އަންހެނުންނަށް ހިތްކިޔައި، ލޯބީގެ ގޮތުން ގުޅި ކައިވެނި ކުރާ ހިސާބަށްވެސް ކަންތަށް ދެއެވެ.\nމިހެން ވާން މެދުވެރިވަނީ ދޮށީ އަންހެނުންގެ ތަޖުރިބާއިންނެވެ. ޒުވާން ފިރިހެނުން މިފަދަ އަންހެނުންނަށް ޝައުގުވެރިވަނީ އެމީހުންގެ މިޒާޖުންނާއި ހިތް ހެޔޮކަމުންނެވެ. އެހެނީ، ޒުވާން އަންހެނުން ކެތް މަދުވެފައި، ރުޅި އަންނަވަރު އަވަސްވެފައި ތަޖުރިބާވެސް ނެތުމުން ފިރިހެނުން ޒުވާން އަންހެނުންނަށް މާބޮޑަށް ޝައުގުވެރިއެއް ނުވެއެވެ.\nމީގެ އިތުރުން އުމުރުން ދޮށީ އަންހެނުން ޒުވާން ފިރިހެނުންނަށް އަޅާލާ މިންވަރު އިތުރުވެފައި، އެމީހުންގެ ތަޖުރިބާގެ އަލީގައި ކުރަންވީ ކަންތައްތަކާ ނުކުރަންވީ ކަންތައްތަށް ރަނގަޅު ގޮތުގައި މައްސަލައެއް ނުޖެހޭނެ ފަދަ ގޮތަކަށް ކިޔައި ދިނުމުން ފިރިހެނުން އެފަދަ އަންހެނުންނަށް ކުރާ އިތުބާރު ބޮޑުވެ، އެމީހުންގެ ހިތުން އެ އަންހެނުންނަށް ހާއްސަ ޖާގައެއް ދެވެން ފަށައެވެ.\nގިނަ އަންހެނުންނަށް ނޭނގުނު ނަމަވެސް، ކޮންމެ ފިރިހެނަކު ވެސް ވަރަށް ބޮޑަށް ގަޔާވާ އުމުރުން ދޮށީ އަންހެނަކު ހުންނާނެއެވެ. ނަމަވެސް، އެހެން ޒުވާން އަންހެނަކާއި ލޯބީގެ ގޮތުން ގުޅިގެން އުޅޭތީ އެމީހުން އެކަން ހިތުގައި ބާއްވައިގެން ތިބޭނެއެވެ.\nމީހަކަށް ހިތް ކިޔުމާއި މީހެއްދެކެ ލޯބިވުމަކީ މުޅިން ތަފާތު ދެކަމެކެވެ. އެހެން ކަމުން ތިބާގެ ބައިވެރިޔާ ދޮށީ އަންހެނަކަށް ޝައުގުވެރި ވާހެން ހީވި ނަމަވެސް އޭނައަށް އިތުބާރު ކުރާށެވެ. ހަނދާން ބަހައްޓަން ވީކަމަކީ ތިބާދެކެ ލޯބިވާ މީހެއްނަމަ ތިބާއަށް ބޭވަފާތެރި ނުވާނެކަމެވެ.\nގިނަ އަންހެނުން ނަށް ވެސް ކަމު ދަނީ ދޮށީ ފިރިހެނުން... ގިނަ ފިރިހެނުން ނަށް ނޭގުނު ނަމަ ވެސް ކޮންމެ އަންހެނަކުވެސް ވަރަށް ގަޔާވާ ދޮށީ ފިރިހެނެއް ހުންނާނެ...\nއޮގަސްޓް 16, 2019 12:19\nއޮގަސްޓް 16, 2019 12:33\nދޮށީ އަންހެނުންގެ މަކަރުވެރި ކަމުން ވާގޮތެއް އެެއީ.... ހަމަ ހޭވެރިކަން ވާފަހުން ދެރަވޭ...\nއޮގަސްޓް 16, 2019 14:29\nކަލެއަަށް ވަރަށް ރަނގަޅަށް ތިވަނީ އެނގިފަ\nއޮގަސްޓް 21, 2019 17:27\nއާން އައިންތޫ މަމުޅިން ރޯފިލައިފި...\nމިއީ ދިރާސާއެއްގެ މައްޗަށް ބިނާކޮށް ލިއުއްވި ލިއުމެއްތޯ؟\nއޮގަސްޓް 16, 2019 16:55\nޝާނީ އަމިއްލަ ތަޖުރިބާއިން ކިޔާ ދިނީމަ ދެން ގަބޫލުކޮށްބަލަ\nއޮގަސްޓް 16, 2019 13:50\nއެހެންވީމާ މީގަ މައްސަލައެއްނެތްތާ؟؟ ފިރިހެނުން ބޭނުންވަނީ ލަޯއްބާއި އަޅާލުން ވިއްޔާ!! އެ ބުނާ ލޯބި އެމީހުންނަށް މި ލިބެނީ އުމުރުން ދޮށީ އަންހެނުންގެ ފަރާތުން ވިއްޔާ!! ޒުވާން ކުދިން ބޭނުންވަނީ “ ފައިސާ” ??? އެމީހުންނަކަށް ނޭނގޭނެ ލޯބިދޭކަށް ?\nއޮގަސްޓް 16, 2019 15:23\nއޮގަސްޓް 16, 2019 15:24\nދޮށި އަންހެނެއްވިއަސް ދޮށިފިރިހެނެއްވިއަސް ގެހުރިކަމުގަވަޔާ އެމީހެއްގެދަށުކޮއްގެންގެންގުލޭނި ??\nއޮގަސްޓް 16, 2019 16:07\nމުސްކުޅިއަންހެނުންނާ ޒުވާންފިރިހެންކުދިން ކާވެނިކުރީމައި އަންހެންމީހާއަށްކޮށްދެވޭނީކޮންކަމެއްތޯ އިއްދައިންކެނޑުނީމައި ފަސްވަގުތުނަމާދުކޮށްގެން ގޭތެރޭގަ މަޑުންހުރިއްޔާމު މާރަނގަޅުވާނެކަމަށްފެނޭ އަހަރެމެން ހަމަގައިމުވެސް ދުވަހަކުވެސް މުސްކުޅިއަންހެނަކާ ނުގުޅޭނަން\nއޮގަސްޓް 16, 2019 17:05\nކަލޯ މަށަށް ހެޔޮ ދޮށްޓަސް ކުޑަޔަސް މުސްކުޅިޔަސް އަންހެނެއް ވެއްޖެޔާ\nއޮގަސްޓް 16, 2019 17:10\nކަލޯ މަށަށް ހެޔޮ ދޮށްޓަސް ހަގަސް މުސްކުޅިޔަސް އަންހެނެއް ވެއްޖެޔާ\nއޮގަސްޓް 17, 2019 03:16\nމަށައްވެސް ހެޔޮ މުސްކުޅި ޔަސް ހަގަސް އަަންހެނެން ވެއަްޖިންޔާ އޯކޭ ވާނެ. ރަގަޅަށް ލޯބިދެންނާ\nއޮގަސްޓް 17, 2019 16:39\nލޯބި އެއީ ވަކިއުމުރަކަށް އޮތްކަމެއްނޫން!\nލޯބި އެއީ ވާއެއްޗެއްނޫން (ވެވޭއެއްޗެއް)\nކިތައްމެ ރުޅި އަރާމީހަކުދެކެވެސް ލޯބި ވެވިދާނެ!\nރުޅިވެރިކަމެއް ނެތް މީހާ އާދޭސް ކުރިޔަސް ލޯބި ނުވެ އަނެކާ ހުރެދާނެ! އެރުޅިވެރިކަން އޮތް މީހާ އާހެދި ދިވާނާ ވެސް ވެދާނެ!\nރުހުމުގެލޮލަކައް އައިބެއް ނުފެންނާނެ! ރުޅިއެރިޔަސް\nލޯބިވާލެއް ބޮޑު މީހުންވެސް އެތިބީ ފެންނަން ދެގޮތެއްނުވޭ!\nސާނީ އަދި ޓެސްޓެއް ހަދާފަ އަލުން (ލޯބި)\nވަރަށް ރަނގަޅަށް ލިޔެލާތި އިނގޭ\nއަހަރެން ލޯބިވާ މީހާ ވަރަށް ރުޅިއަޔަސް ހަމަ ލޯބިވާނަން! ލޮލް ލޮލް.\nއޮގަސްޓް 21, 2019 06:15\nހމމމ... ލޯބީގެ ޑޮކްޓަރެއް...\nތަޖުރިބާ ލޯބީގައި ވަރަށް މުހިންމު އެހެންވެ ދޮށީ މީހުން ހޯދަނީ ލޯބި ދޭން އިނގޭނެ\nއޮގަސްޓް 19, 2019 14:16\nކޮންމެ މީހަކުވެސް ބޭނުންވާނީ ލޯބި!!!!!!!!\nއޮގަސްޓް 21, 2019 07:32\nއޮގަސްޓް 21, 2019 10:45\nގެއެއް އަޅައިދީ، ކޮޓަރި ހަދައިދީ، ކޮޓަރި ރީތިކޮށްދީ، އަނބި މީހާ ޒީނަތްތެރި ކޮށްދީ، އަންހެނުންގެ ބޭނުންތައް ފުއްދައިދީ، ކާންދީ، ބޯންދީ، ރީތި އަންނައުނު ހޯދައިދީ މިހުރިހާ ކަމެއް ފިރިމީހާ ކޮށްދެނީ، އަނބިމީހާގެ ރުހުންހޯދުމަށެވެ.